Mestské zastupiteľstvo v Košiciach

Zápisnica
z XXVIII.  rokovania Mestského zastupiteľstva v Košiciach
zo dňa 25.8.2009

Prítomní: podľa prezenčných listín

	Rokovanie mestského zastupiteľstva otvoril a viedol primátor mesta Košice Ing. František Knapík. V úvode konštatoval, že v rokovacej sále bolo z 50 poslancov mestského zastupiteľstva  prítomných 37 poslancov, čo je väčšina a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania bol poslancom doručený 
v pozvánke. V súlade s rokovacím poriadkom navrhol jeho doplnenie o body:
19/1 Informácia o príprave Investičnej komisie Košice Invest 2009 - Invest in
         East
22/1 Personálne otázky  -  o zotrvaní riaditeľa Zoologickej záhrady vo funkcii
Zároveň stiahol z rokovania materiál pod bodom č. 13 Zmeny a doplnky územného plánu zóny Barca, lokalita Gavlovičova.
Požiadal poslancov, aby predniesli svoje pripomienky a pozmeňujúce návrhy k programu rokovania.

p. Petrvalský, poslanec MZ –  Navrhol zaradiť bol 22/2, ktorý sa tiež týka 
personálnych otázok a ide o zmenu v Radách škôl. 
Ďalej je to bod 22/3 – Pozmeňujúci návrh k rokovaciemu poriadku.

p. Petrenka, poslanec MZ – Navrhol zaradiť do programu rokovania bod pod číslom 
31/1 – Predaj pozemku v k.ú. Košická Nová Ves pre MČ Košická Nová Ves. Materiál bol prejednaný a sú pripravení. 

p. Dittrich, poslanec MZ –  Do bodu personálne otázky navrhol zaradiť bod 22/4 –
	Zmeny v sociálnej komisii.

p. Boritáš, poslanec MZ – Navrhol zaradiť bod 5/1 – Ústna informácia o aktuálnom 
stave v súvislosti s uzavretím zmluvy na realizáciu zámeru využitia bývalých vojenských Malinovského kasární na Moyzesovej ulici v Košiciach.

p. Knapík, primátor mesta Košice – Nakoľko už neboli žiadne návrhy, uzavrel 
možnosť doplniť program rokovania mestského zastupiteľstva a dal hlasovať o jednotlivých návrhoch v poradí ako odzneli. 

Hlasovanie č. 1 o zaradení bodu 19/1 Informácia o príprave Investičnej konferencie Košice Invest 2009:
za 40, proti 1, zdržal sa 1, nehlasoval -.

p. Knapík, primátor mesta Košice – Konštatoval, že návrh bol schválený.

Hlasovanie č. 2 o zaradení bodu 22/1 Personálne otázky v ZOO:
za 31, proti 2, zdržali sa 9, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 3 o zaradení bodu 22/2 Personálne otázky – zmeny v Radách škôl:
za 41, proti, -, zdržal sa -, nehlasoval 1.

p. Knapík, primátor mesta Košice – Konštatoval, že návrh bol prijatý. 

Hlasovanie č. 4 o zaradení bodu 22/3 Pozmeňujúci návrh k rokovaciemu poriadku:
za 26, proti 4, zdržali sa 14, nehlasoval 1.

p. Knapík, primátor mesta Košice – Konštatoval, že návrh bol prijatý.

Hlasovanie č. 5 o zaradení bodu  31/1 Predaj pozemku v k.ú. Košická Nová Ves pre MČ Košická Nová Ves:
za 39, proti 1, zdržal sa 1, nehlasovali 2.

p. Knapík, primátor mesta Košice – Konštatoval, že návrh bol prijatý.

Hlasovanie č. 6 o zaradení bodu 22/4 Personálne zmeny v sociálnej komisii:
za  44, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 7 o zaradení bodu 5/1 Informácia o aktuálnom stave vývoja zámeru bývalých Malinovského kasární na Moyzesovej ul. v Košiciach:
za 42, proti -, zdržali sa 2, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 8 o programe ako o celku:
za 43, proti -, zdržal sa 1, nehlasoval -.

p. Knapík, primátor mesta Košice – Konštatoval, že program mestského zastupiteľstva 
	bol schválený.

––-     ––-     ––-

Overovatelia zápisnice:
František Balún
PhDr. Katarína Čižmáriková

––-     ––-     ––-

Návrhová komisia
			SDKU, DS, SMK		Ing. Viktor Jeník
			SDKU, DS, SMK		MUDr. Igor Jutka
			SMER. SS, ĽS-HZD		-
			NEKA				-
			KDH				Marko Badanič

Hlasovanie č. 9 o návrhovej komisii v zložení pp. Jeník, Badanič a Jutka: 
za 43, proti 1, zdržal sa -, nehlasoval -.

p. Knapík, primátor mesta Košice – Konštatoval, že na XXVIII. rokovaní mestského 
zastupiteľstva bude návrhová komisia pracovať v zložení pp. Jeník, Jutka a Badanič.
Zároveň vyzval členov návrhovej  komisie, aby zaujali svoje miesta vo vyhradenom 12. rade. Poslancov požiadal, aby návrhy k prerokovávaným bodom predkladali návrhovej komisii písomne, po ústnej informácii prítomných poslancov.
Kanceláriu samosprávnych orgánov požiadal, aby zaktualizovali program rokovania mestského zastupiteľstva.

––-     ––-     ––-

1. Informácia o plnení úloh vyplývajúcich z uznesení mestského zastupiteľstva 
    od XXV. rokovania MZ a prehľad o odpredaji nehnuteľného a nehnuteľného
    majetku mesta

p. Knapík, primátor mesta Košice – Materiál je predložený v písomnej podobe, otvoril 
	k nemu rozpravu.

V rozprave vystúpili:

p. Gamcová, poslankyňa MZ -  Mala otázku na riaditeľa Magistrátu mesta Košice. 
V materiáli sa uvádza, že na augustové rokovanie mestského zastupiteľstva by mali dostať informáciu o stave uznesenia na zníženie počtu pracovníkov magistrátu. Zaujíma ju, ako sa realizuje zníženie počtu pracovníkov, prebehlo už niečo, koľko pracovníkov a na základe akých kritérií bolo prepustených?
Spýtala sa na plnenie uznesení 779, 794 a zaujíma ju, kto písal text vyjadrenia k týmto uzneseniam týkajúcich sa predaja mestského lesa spoločnosti Fordin. Je to veľmi zaujímavý, lebo ten text je v postate „ctrl C, ctrl V“ je tam zmena len v jednej jedinej vete. Na začiatku sa uvádza, že spoločnosť nereaguje, v druhom texte sa dozvedajú, že prebiehajú rokovania a v treťom texte sa zase uvádza, že spoločnosť nereaguje. Chcela by vedieť, aká je vlastne pravda.

p. Knapík, primátor mesta Košice – Bod rokovania č. 8 je informáciou o stave plnenia 
uznesenia mestského zastupiteľstva č. 626. Je predložený v písomnej podobe a bude sa o ňom rokovať. Na ostatné otázky odpovie riaditeľ MMK. 

p. Kočiš, poslanec MZ – V súvislosti s uznesením MZ č. 779 sa spýtal riaditeľa MMK, 
či došlo k nejakej zmene oproti textu, či pokročili tieto rokovania a či prebehlo finančné plnenie zo strany investora.

p. Knapík, primátor mesta Košice – Nakoľko sa do rozpravy už nikto neprihlásil, 
	uzavrel ju a požiadal riaditeľa MMK, aby krátko odpovedal. 

p. Kolárčik, riaditeľ MMK – Informácia o znižovaní počtu zamestnancov je zaradená 
	v programe rokovania.
Situácia v rokovaniach so spoločnosťou Fordin je taká, že magistrát im zaslal optimalizované dopravné riešenie, ktoré bolo pre investora kľúčové a investor mestu odpovedal, že určuje svojho odborníka na riešenie dopravy, s ktorým bude mesto ďalej rokovať. Je pravdou, že nastal časový sklz a istá odmlka aj zo strany spoločnosti Fordin, ale dá sa to pripísať na vrub dovolenkovému obdobiu.

p. Gamcová, poslankyňa MZ – Faktická poznámka. Rada by vedela, či zo strany 
	investora bolo nejaké finančné plnenie.

p. Kolárčik, riaditeľ MMK – Zatiaľ nebolo žiadne finančné plnenie, lebo spoločnosť 
považuje za najkľúčovejšiu otázku optimalizácie dopravy a to je aj najväčšia súvisiaca investícia.

p. Halenár, poslanec MZ – Faktická poznámka. Požiadal riaditeľa MMK  p. Kolárčika, 
aby skúsil povedať vo svetle toho, čo tu odznelo, prečo sa museli poslanci zísť vo februári na mimoriadnom rokovaní mestského zastupiteľstva, kedy bol za všeobecného bujarého súhlas, až na niekoľkých poslancov,  ten predaj odsúhlasený. Prečo je  teda 6 mesiacov sklzu?

p. Kolárčik, riaditeľ MMK – Mestské zastupiteľstvo sa zišlo, no je to vec mestského 
zastupiteľstva a nie riaditeľa MMK, že to rokovanie bolo vo februári a situácia je taká, že pokiaľ ešte existuje reálna šanca, tak sa snažia rokovať so zámerom, aby investor na toto územie prišiel.

p. Knapík, primátor mesta Košice – Nakoľko neboli ďalšie otázky, odovzdal slovo 
	návrhovej komisii. 

p. Jutka, poslanec MZ – Návrhová komisia nedostala žiadne pozmeňujúce návrhy, 
	preto prečítal pôvodné znenie návrhu na uznesenie.
Mestské zastupiteľstvo v Košiciach podľa § 56 ods. 2 Rokovacieho poriadku MZ berie na vedomie informáciu o plnení úloh vyplývajúcich z uznesení MZ od XXV. mimoriadneho rokovania MZ a prehľad o odpredaji nehnuteľného a hnuteľného majetku mesta.

Hlasovanie č. 10: za 32, proti 1, zdržali sa 3, nehlasovali 8.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

2. Informácia o činnosti primátora 

p. Knapík, primátor mesta Košice – Informácia je za obdobie od 26.6. do 25.8.2009. 
Po dohode a rešpektovaní návrhu, ktorý bol predložený zo strany poslancov mestského zastupiteľstva, predložil ju písomne a poslanci ju majú v elektronickej podobe. Je stručným zhodnotením toho, čo za tie necelé dva mesiace uskutočnil a je v tom aj nejaký čas na zotavenie. 
Nakoľko sa do rozpravy nikto neprihlásil, dal slovo návrhovej komisii. 

p. Jutka, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od XXVI. rokovania mestského zastupiteľstva.

Hlasovanie č. 11: za 32, proti 1, zdržal sa -, nehlasovali 11.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

3. Správa náčelníka Mestskej polície v Košiciach

p. Knapík, primátor mesta Košice – Správa je o činnosti mestskej polície od začiatku 
roka do 30.6.2009, tak ako to bolo upravené v Štatúte mesta a v Rokovacom poriadku MZ. Požiadal zástupcu náčelníka mestskej polície, aby krátko uviedol správu.

p. Pavelčák, zástupca náčelníka Mestskej polície v Košiciach – Správa bola predložená 
v písomnej i elektronickej podobe, ak budú nejaké otázky, rád na ne odpovie.

V rozprave vystúpili:

p. Jenčová, poslankyňa MZ -  Spýtala sa na počet príslušníkov mestskej polície, či sa 
navýšil, ako chce túto situáciu mestská polícia riešiť, keďže je na rokovaní aj materiál ohľadom komunitnej práce, rastu kriminality a podobne. Chápe, že mestská polícia s počtom ľudí, koľko má, zázraky neurobí. Sú na ňu kladené stále väčšie a väčšie požiadavky a v praxi to vyzerá tak, že na sídliskách mestskú políciu nevidieť, pretože nie je koho tam poslať, lebo nemá kto slúžiť.

p. Betuš, poslanec MZ – Ocenil prácu stanice mestskej polície v mestskej časti 
Sídlisko Ťahanovce, kde boli uskutočnené tri bezpečnostné akcie vo vzťahu k používaniu automatov mladistvými, na alkohol a na ďalšie záležitosti, ktoré súvisia s letným pohybom detí vo verejných priestoroch. Poprosil kolegov policajtov, aby zvýšili dohľad nad školskými a predškolskými zariadeniami pred príchodom školského roka, lebo obyčajne v tomto čase sa porozbíja veľa okien a poničia sa budovy a okolie. 

p. Jeník, poslanec MZ  - Ocenil materiál a predovšetkým kapitoly IV. a VI. Mal však 
pripomienku k poslednej kapitole, kde sa píše o úlohách pre nasledujúce obdobie. myslí si, že body 8. až 13 sa týkajú vnútorných záležitostí mestskej polície. Myslí si, že profesionálna, odborná a fyzická zdatnosť a kvalita streleckej pripravenosti, by mala byť samozrejmosťou pre príslušníkov polície aj Mestskej polície v Košiciach. Myslí si, že ročný plán úloh v zmysle Štatútu mestskej polície by mal smerovať do skvalitnenia systémového a vecného plnenia v prospech občana. Myslí si, že či už záležitosť okolo výkonu náhradných termínov previerok fyzickej a odbornej zdatnosti mestských policajtov, preškolenie a ďalšie, to sú také samozrejme veci, že taký človek nemôže byť mestským policajtom, pokiaľ také veci neovláda. Viac mu chýba podrobnejší popis prvej časti, ktorá by eventuálne zvyšovala úroveň a kvalitu mestských policajtov.

p. Krištof, poslanec MZ – Vo svojom príspevku vyzdvihol a ocenil prácu mestskej 
polície, osobitne stanice Juh, ktorá zabezpečovala v júli výstavu psov. Od 5.15 hod až do večera zabezpečovali parkovanie, ochranu majetku občanov. Za celý čas nedošlo k narušeniu poriadku, ani poškodeniu majetku účastníkov výstavy.

p. Kupec, poslanec MZ – Tiež poďakoval mestskej polícii, v tomto prípade stanici 
Stred za príkladnú prácu a pomoc pri organizovaní malého Kavečanského maratónu v Kavečanoch.

p. Halenár, poslanec MZ – On má možno trochu iné informácie o činnosti mestskej 
polície. Keď sa pohybuje po rôznych častiach mesta, zdá sa, že mestská polícia neexistuje a to práve preto, že na uliciach je neuveriteľná špina. Špina nie je len okolo prekypujúcich odpadkových košov, ale je špina pri obytných aj verejne prístupných miestach. Ak by v tomto meste fungovala mestská polícia a používala by mestský zákon o čistote, toto mesto by nemohlo byť také špinavé. Ak by mestská polícia aspoň trochu používala rozum a svoju autoritu, ale obáva sa, že v tomto prípade značne zlyháva, nemohlo by byť toľko sťažnosti okolo rušenia nočného kľudu. Ľudia sa v lete skrátka nemôžu vyspať a sú trvale stresovaní. Mesto platí mestskú políciu aj preto, aby dohliadala nad nočným kľudom. To nefunguje dobre. Mestská polícia nemá mať svoju činnosť zameranú na výstavu psov, alebo na podobné akcie. To je skrátka niečo neprípustné, aby sa obecné peniaze, peniaze z rozpočtu mesta a hlavne teraz, keď je problém s každou korunou, alebo centom, aby tu dokonca odznievali takéto chvály na činnosť mestskej polície.
Osobne je sklamaný z mestskej polície aj preto, že požíva v podstate takéto chválospevy od ľudí, ktorí ako keby nevideli toto mesto celé. Ako keby videli len tú svoju jednu častičku, ktorá sa im vydarila. Touto cestou vyzval manažérov mesta, aby nielen chodili po meste a populisticky ukazovali, že kde je špina a kde nie je špina, ale aby už konečne pristúpili k razantnému vyvodeniu zodpovednosti za to, že v meste je špina. 
Ak sa tu na jednej strane idú biť do pŕs, aké sú Košice európskej hlavné mesto kultúry a na druhej strane hocikedy ráno je mesto plné zvratkov a hoci kde je ich vidieť, ktoré sú tam zaschnuté aj týždeň dva, tak nech primátor mesta 
p. Knapík, námestník zodpovedný za mestskú políciu, čo tak už vyvodiť zodpovednosť, čo tak niekoho vyhodiť, napríklad toho komunistu, ktorého tam dostali.

p. Krištof, poslanec MZ – Faktická poznámka. Myslí si, že reakcia na túto výstavu 
psov je neadekvátna. Išlo o akciu s celoštátnym významom a vedenie výstavy vzťah s mestskou políciou finančne vyriešilo v plnom rozsahu. Meno mestu a mestskej polícii robia aj takéto akcie. 
Čo sa týka poriadku, situácia je vizitkou aj ľudí, ktorí tam bývajú, vizitkou aj príslušnej mestskej časti a myslí si, že zbierať odpadky mestskou políciou nie je adekvátny výkon.

p. Knapík, primátor mesta Košice – Uzavrel rozpravu a požiadal p. Pavelčáka, aby 
zodpovedal na vznesené pripomienky.

p. Pavelčák, zástupca náčelníka mestskej polície – Personálny stav je momentálne 166 
policajtov, vrátane jeho a náčelníka. Oproti minulému roku sa stav nezmenil. V tomto roku im boli krátené finančné prostriedky vo výške 3,5 mil., ktoré boli určené práve na prijatie nových príslušníkov. Keďže tie finančné prostriedky nie sú v ich rozpočte, nemohli prijať ani jedného človeka.
P. Betušovi poďakoval za pochvalu.
K pripomienke p. Jeníka – popis úloh v bode 8 je v podstate informatívny. Chceli poslancov oboznámiť aj s ich vnútornými vzťahmi, ale ak je názor, že to tam nemá byť, tak to na budúce už neuvedú.

p. Knapík, primátor mesta Košice – Odovzdal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. aa)  Štatútu mesta Košice berie na vedomie správu náčelníka Mestskej polície Košice o činnosti Mestskej polície Košice od 1.1.2009 do 30.6.2009.

Hlasovanie č. 12: za 43, proti 1, zdržal sa -, nehlasoval -.
p. Knapík, primátor mesta Košice – Konštatoval, že uznesenie bolo prijaté.

-----     -----     -----

4.  Správa o odpovediach na interpelácie a dopyty poslancov MZ, ktoré boli  prednesené na XXVI. rokovaní MZ dňa 25.6.2009

p. Knapík, primátor mesta Košice – materiál je v písomnej podobe s krátkymi 
informáciami o odpovediach jednotlivým poslancom, ktoré im boli doručené.

V rozprave vystúpili:

p. Hlinka, poslanec MZ – Vo svojej interpelácii pod poradovým číslom 195/09 sa pýtal na otázku určenia priestorov, určenie parkoviska na odťah a uskladnenie vrakov nepojazdných motorových vozidiel. V odpovedi, ktorá je aj citovaná v tejto správe, sa uvádza, že tento problém určenia parkoviska sa nateraz nepodarilo doriešiť. Možno aj z podnetu tejto interpelácie sa v odpovedi konštatuje, že sa uskutoční stretnutie Obvodného úradu životného prostredia, Úradu Košického samosprávneho kraja ohľadom určenia ďalšieho postupu tohto nevyhovujúceho stavu v praxi. Svoju interpeláciu nedal z toho dôvodu, žeby nevedel, aký je zákonný postup, čo sa týka odstraňovania a likvidácie vrakov nepojazdných motorových vozidiel, ale skôr ako sa na to pôjde, či za obdobie od konca júna do konca augusta to plánované stretnutie zainteresovaných sa uskutočnilo a s akým výsledkom. Konštatoval, že v Košiciach sa nepojazdné vraky motorových vozidiel hromadia a napr. v jeho mestskej časti Juh a pokiaľ vie, aj v mestskej časti Nad jazerom, je zhruba 40 vrakov, ktoré sú zaevidované mestskou políciou. Tento stav, kým nie je určené parkovisko, v prípade, že to auto nie je odtiahnuté po výzvach, nerieši vôbec daný stav. Chcel by vedieť, či sa mesto za 2 mesiace dostalo niekde dopredu a kde.  Vie, že asi nikde, ale rád by to počul z úst kompetentných, pretože cieľom tejto interpelácie bolo iniciovať aktivitu tých, ktorí sú za to zodpovední, vrátane starostov mestských častí.  Chcel vedieť, čo s tým spoločne budú robiť. 

p. Halenár, poslanec MZ – Je veľmi rád, že aj ďalší poslanci začínajú vnímať problém 
vrakov veľmi intenzívne. Niekoľkokrát vyzval aj na komisii životného prostredia aj tu, aby mesto prenajalo nejaký pozemok, ktorý môže byť na to určený. Treba sa prestať neustále vyhovárať a treba začať niečo robiť pre riešenie tohto problému. Potom naozaj dochádza k tomu, že to už nie je len neschopnosť, to je aj ľahostajnosť k denno-denne sa kopiacim problémom. Ak sa má na jednej strane riešiť problém parkovania, prečo sa nezačne riešiť aspoň tým, že tie vraky odídu.

p. Mutafov, poslanec MZ – K písomnej odpovedi č. 234//09 v príslušnom materiáli. 
Od decembra minulého roka neustále bombarduje riaditeľa   MMK a magistrát, aby bol konečne spracovaný materiál „Zmena územného plánu v lokalite Ferrocentrum – hotel Kohal“ Neustále počúva, čo sa má urobiť, ako sa má urobiť a tak nevie, či je to už v polohe totálneho ignorantstva z pozície riaditeľa MMK, ale to už nie je normálne. Nech sa nikto nehnevá, ale žiadať na zmenu územného plánu od hotela Kohal štúdiu za 8 až nevie koľko tisíc eur, tak nechcel povedať v prenesenom význame, že čo to je. Ak bolo vydané stavebné povolenie na tento hotel, na jeho apartmány a ak budú všetky obsadené, tak tam bude príslušný počet áut. Na to sú parkoviská plánované. Ak tam budú byty, tak tam bude tak isto 150 áut. Tá štúdia nič nevyrieši. Miestne zastupiteľstvo to prerokovalo, schválilo a namiesto toho, aby bol tento materiál spracovaný a predložený mestskému zastupiteľstvu na prerokovanie  a schválenie, neustále počúva výhovorky. Požiadal pána riaditeľa, aby konečne buchol do stola, lebo potom sa musí pýtať, kto je tam veliteľ, či vedúci oddelenia, alebo riaditeľ a nech je už konečne predložený tento materiál na prerokovanie zastupiteľstvu a zastupiteľstvo rozhodne, či to schváli, alebo nie. Ale ten materiál nikdy nie je predložený. 
To isté sa týka bývalej Socrekrey, ktorá je na Popradskej ceste, po 15-tich rokoch je opravená, je tam 150 malých bytov, no do dnešného dňa nie je k tomu materiál na mestskom zastupiteľstve, pričom miestnym zastupiteľstvom prešiel a to ho odporučilo na prerokovanie a schválenie.
Nikomu jeho názor neberie, ale rozhodnúť má mestské zastupiteľstvo. Ale nespracovať materiál a nepredložiť ho na prerokovanie zastupiteľstvu považuje už za ignorantstvo.

p. Jenčová, poslankyňa MZ – Jedna z jej interpelácií sa týkala aj kosenia diaľničného 
privádzača na Bukoveckej ulici. Bolo jej odpovedané, že bez ochoty vlastníka nie je možné pristúpiť k prevodu a majetkovému vysporiadaniu. Podľa tejto odpovede je vlastníkom Slovenská správa ciest. Ak je Slovenská správa ciest vlastníkom tohto pozemku, tak je povinná kosiť ho a udržiavať. Ak nie je vlastníkom, tak ho treba nájsť, ale 10 rokov si pohadzovať problém je priveľa. Ona o ňom v zastupiteľstve rozpráva 3 roky, bývalý starosta 7 rokov a po toľkom čase dostane odpoveď, že musí sa urobiť to, musí sa urobiť hento a bez ochoty vlastníka nie je možné k prevodu pristúpiť. 
Jej interpelácia smerovala k tomu, že kto to bude kosiť a ako sa to zabezpečí a nie, čo je potrebné urobiť a ak už je napísané, čo je potrebné urobiť, tak nech to kompetentní urobia. Určite to nie je mestská časť, lebo v zmysle Štatútu mesta o kosenie vo veľkej mestskej časti sa má starať mesto. Mesto si túto povinnosť neplní a pohadzuje si diaľničný privádzať Bukovecká ako horúci zemiak. Pokiaľ toto nebude vysporiadané, na každom mestskom zastupiteľstve budú musieť počúvať, že treba kosiť aj diaľničný privádzač Bukovecká, kým kompetentní nepodniknú praktické a reálne kroky, ktoré podniknúť majú. Odpoveď, ktorú dostala, nepovažuje za adekvátnu.

p. Rychnavský, poslanec MZ – Na minulom zastupiteľstve interpeloval verejné 
osvetlenie na Popradskej ulici č. 1 – 5, no s odpoveďou nebol spokojný. Od vzniku tohto sídliska je vákuum v osvetlení tohto priestoru. Navyše sú tam garáže, ktoré sú verejne prístupné a vedie tam cesta k domom nad Popradskou ulicou. Tento priestor je vo večerných a nočných hodinách v úplnej tme a zgrupujú sa tam nebezpečné živly. Je to tak, ako keby v závetrí a preto naliehavo žiada, aby sa toto verejné osvetlenie zrealizovalo a trebárs aj za pomoci a spolufinancovania  mestskej časti. Je to problém, ktorý pretrváva dlhé roky a obyvateľom v tejto časti sídliska už dochádza trpezlivosť. V odpovedi na svoju interpeláciu nemá ani prisľúbené, žeby sa to realizovalo na budúci rok.
Nesúhlasí s takýmto postojom, žiada prehodnotiť situáciu a tiež žiada prehodnotiť aj opravu chodníka medzi Ružínskou a Toryskou ulicou. Tento chodník je niekoľko násobne, aj vplyvom realizácie polikliniky, prekopaný, nie je opravený, nie je prejazdný pre imobilných a pritom do polikliniky chodia často práve títo imobilní občania.
Požiadal o prehodnotenie postupu a aby sa našli finančné prostriedky, lebo toto sú veľmi vypuklé problémy v ich  mestskej časti.

p. Betuš, poslanec MZ – Na minulom zastupiteľstve interpeloval primátora mesta vo 
veci osobnej regionálnej integrovanej  dopravy. Odpoveď dostal, za čo ďakuje, ale včerajšie rokovanie zastupiteľstva Košického samosprávneho kraja schválilo uznesenie na zriadenie koordinátora, alebo organizátora  ORID pre KSK, kde bol do čela tejto s.r.o. ustanovený Ing. Krempaský.  V bohatej diskusii odzneli vyjadrenia, ktoré hovoria o zaostávaní mesta v tejto oblasti. P. Šarak, ktorý v tomto bode dostal slovo, hovoril o inom stave. 
Požiadal preto primátora mesta o zaradenie informácie  o stave riešenia v oblasti osobnej regionálnej integrovanej dopravy na rokovanie mestského zastupiteľstva. Zároveň odporučil pozvať k tomuto bodu odborníkov z KSK z odboru dopravy, aby sa k tomu vyjadrili, povedali,  kde je problém, kto a v čom zaostáva. Peniaze z európskej únie sa môžu vyčerpať do roku 2013 a ak nie, čo potom bude s terminálom Sever, čo bude s električkovou traťou do mestskej časti Košice – Sídlisko Ťahanovce a vôbec, čo bude s celou touto problematikou, lebo tu počúva jedny argumenty a na včerajšom zastupiteľstve KSK počul iné argumenty. Jedná sa pritom o vážne dopravné stavby, ktoré by pomohli riešiť dopravu v meste.

p. Knapík, primátor mesta Košice – Nakoľko neboli ďalšie pripomienky, uzavrel 
rozpravu a otvoril priestor na odpovede. 
Odpovedal p. Betušovi. Informácia sa pripravuje na októbrové zastupiteľstvo tak, ako to bolo plánované. Aj úradu KSK navrhovali, aby sa postupovalo koordinovane podľa dohody, ktorá bola uzatvorená 19.1.2009 medzi mestom Košice a KSK. To, že to tak trochu tlačia a že nerešpektujú celkom text dohody, ktorý upravuje tieto vzťahy a postupy obidvoch partnerov, tak to nie je celkom jeho problém. Vníma fakt, že aj samosprávny kraj prechádza istými zmenami, v závere roka budú voľby a chcú tieto veci dotiahnuť, ale celá tá problematika sa nedá robiť uponáhľane, lebo má svoj postup a tieto veci treba aj dohodnúť. Mesto je partnerom a spolupráca musí byť spoločná, čiže nedá sa postupovať len tak, že jeden partner niečo nadiktuje, schváli a ten druhý sa na to bude pozerať. Nepovažuje to celkom za korektné. Druhá vec je, že odborníci, ktorí sú aj  na samosprávnom kraji aj na meste Košice, nemajú celkom identický názor. On to tiež nemôže spoza stola rozhodnúť, že to bude tak, lebo je veľa ľudí, ktorí vedú odborné konzultácie nielen so samosprávnym krajom, ale aj s ministerstvom, so železnicou, so všetkými zainteresovanými zložkami a tí sa dopracujú k istému názoru, ktorý interpretujú a požadujú ten harmonogram a termín dodržať. On je tiež povinný ich rešpektovať. Nakoniec v bode 5 pán poslanec Filipko, ktorý tak trochu zodpovedá za to, ako uvoľnený poslanec pre výkon funkcie, bude na túto tému podrobnejšie hovoriť.
Nie je pravda, že sa spí, že sa v tomto smere nič nerobí. Došlo síce k istému nedorozumeniu, resp. k neprekrytiu informácií, ale aj s KSK sa diskutovalo o zosúladení krokov tak, aby v októbri obidva samosprávne orgány o tom diskutovali.
Na ostatné otázky sa zodpovie postupne. Požiadal riaditeľa MMK, aby zodpovedal na otázky súvisiace s vrakoviskom  a s prípravou materiálov na zmenu územného plánu a potom vedúceho Správy komunikácií k problematike Bukoveckej na Jazere a verejného osvetlenia a chodníka, ktoré pripomienkoval poslanec p. Rychnavský.

p. Kolárčik, riaditeľ MMK – Vo vzťahu k interpelácii o zmenách a doplnkoch 
bývalého hotela Kohal na byty – je štandardným postupom, aby sa spracovala overovacia štúdia. Je aj štandardným postupom, že na tejto štúdii sa podieľajú aj investori, aj mestská časť, ale hlavne investori. K  tejto vôli zo strany investora zatiaľ nedošlo. Tento problém sa dal na prerokovanie do komisie výstavby, ktorá tiež odporučila trvať na tomto postupe. Odporúča spracovať overovaciu urbanistickú štúdiu, aby sa mohol predložiť so mestského zastupiteľstva kvalitný materiál.

p. Zajak, vedúci oddelenia Správy komunikácií – Čo sa týka Bukoveckej, oddelenie 
Správy komunikácií kosilo tento úsek zhruba 4-5 rokov. Z dôvodu, že vyvolali rokovanie na úrovni oddelenia Správy majetku, bolo rozhodnuté, že oddelenie Správy komunikácií bude kosiť len extravilán, nie intravilán, čiže mimo zastavanej časti, čo aj plnia. Intravilán by mala kosiť Správa mestskej zelene. 
K problému, ktorý naniesol poslanec p. Rychnavský, odpovede boli dané písomne. Každá investícia, ktorú oddelenie Správy komunikácií vynakladá, musí prejsť cez finančnú skupinu, ktorá zasadá 2-krát do týždňa. Vzhľadom na úsporu finančných prostriedkov tieto veci boli presunuté. Čo sa týka chodníka medzi Ružínskou a Toryskou ulicou, tam sú dosť vysoké náklady, lebo sa jedná o 4 metrový chodník. Z dôvodu úsporných opatrení sa to presunulo na rok 2010. Čo sa týka verejného osvetlenia, došlo k rokovaniu s finančným oddelením s tým, že nejaké finančné prostriedky sa na opravu a údržbu verejného osvetlenia našli, no treba preveriť, čo sa dá z toho použiť na investície, t.j. na zriadenie nových svetelných bodov.

p. Knapík, primátor mesta Košice – Ešte sa vrátil k problematike Bukoveckej. Uznáva, 
žeby to už mohlo byť ďalej, ale v každom prípade Slovenská správa ciest má svoj harmonogram úpravy a starostlivosti o prícestnú zeleň a celé to vysporiadanie nie je také jednoduché, lebo z ich pohľadu to ani nepripadá do úvahy v súlade s platnou legislatívou. Majiteľom tohto územia musí byť ten, kto je aj správcom komunikácie. Tam ide len o to, že treba nájsť model, mechanizmus, aby to územie, ktoré má charakter verejnej zelene. nachádza sa v intraviláne a bola kosená a udržiavaná ako každá iná zeleň. Zrejme rozpočet a prostriedky správcu nepostačujú na to, aby v takom rozsahu a v takej intenzite to zabezpečoval. Bude sa musieť nájsť mechanizmus, ktorý to dostane do takej podoby, aby s tým bola spokojnosť. Nejde len o zeleň, ale aj o čistotu, lebo sú často krát sťažnosti aj na to, že to územie nie je udržiavané tak, ako ostatné lokality, o ktoré sa stará mesto a Správa komunikácií. Bude sa tomu venovať intenzívnejšia pozornosť, aby sa dospelo k takej dohode, aby sa problém dostal do želaného stavu.

p. Hlinka, poslanec MZ – Faktická poznámka. Nedostal odpoveď na svoju 
pripomienku. Mal sa k tomu vyjadriť riaditeľ MMK, ale zdá sa, že sa vyhol odpovedi.

p. Knapík, primátor mesta Košice – Vyzval p. Zajaka, aby sa k téme vrakovísk 
vyjadril. 

p. Zajak, vedúci oddelenia Správy komunikácií – Čo sa týka určenia priestoru na 
odťah  a ukladanie vrakov – v odpovedi je jasne uvedené, že Obvodný úrad životného prostredia zodpovedá za túto problematiku z toho dôvodu, že sa jedná o nebezpečný odpad. Motorové vozidlá majú oleje, autobatérie. Mestská polícia nevie vždy zistiť pôvodcu z dôvodu, že majiteľ odstráni evidenčné číslo. 
P. Cichanský viedol niekoľko krát rokovania s Obvodným úradom životného prostredia, ktorý má iniciovať vytvorenie vrakoviska a obrátiť sa na mesto, aby bol určený priestor. Priestor musí určiť Útvar hlavného architekta, lebo Správa komunikácii nemá možnosť vytypovať takéto miesto, ktoré by spĺňalo hlavne tie kritéria, ktoré sú potrebné na túto činnosť. Financovať by to mal Obvodný úrad životného prostredia, ale vzhľadom k tomu, že nemajú finančné prostriedky ostáva to v tejto pozícii v akej to je.

p. Mutafov, poslanec MZ – Faktická poznámka. Nespochybňuje, že na zmeny 
a doplnky je potrebné a štandardné mať štúdiu. Voči tomu námietky nemá, ale jedná sa o jednu a tú istú stavbu, na ktorú už bolo vydané stavebné povolenie. Počet parkovacích miest sa nemení, len sa to preklasifikuje na byty. Mesto príde o podielové dane, lebo v týchto priestoroch nebudú nájomníci s trvalým pobytom. To je celé. Podotkol, že územný plán v tejto lokalite je tak dobre nakreslený, že polovica bloku, v ktorom býva poslanec p. Bereš, je občianskou vybavenosťou a druhá časť toho istého bloku je bytová zástavba. Podotkol, že v jednej časti subjektu je bytová zástavba a v časti hotela Kohal je občianska vybavenosť. Ale toto je stará záležitosť. Jeden a ten istý dom a urobiť štúdiu za 300 alebo 400 tisíc korún, aby sa preklasifikoval z nebytového na bytový, na to štúdiu netreba. To je celý problém, o ktorom hovorí. Ak majú kolegovia iný názor, to je prirodzené, ale nech predložia materiál mestskému zastupiteľstvu. Nemá sa brániť investorom v rôznorodých formách investičných aktivít. To isté platí aj pre firmu Petrík – bývala Socrekrea. 15 rokov to bolo schátrané, teraz to dali do kopy a to je to isté. Nemyslí si, že zastupiteľstvo je na to, aby riešilo drobné veci, ale požiadal kompetentných, aby si skutočne sadli na jedno pracovné stretnutie a tieto otázky vydebatovali a na zastupiteľstve by sa iba hlasovalo. Áno, alebo nie.

p. Jenčová, poslankyňa MZ – Faktická poznámka. Reagovala na viacerých 
predrečníkov ohľadom autovrakoviska. Zásadná otázka na primátora mesta je, či mesto Košice požiadalo Obvodný úrad životného prostredia o posúdenie konkrétnej lokality vhodnej na autovrakovisko? Odtiaľ sa treba odrážať, pretože obvodný úrad nemôže určiť, že tu to bude. Obec je povinná toto zriadiť, obvodný úrad posudzuje vplyvy a vydáva svoje stanovisko ku konkrétnej lokalite. A toto Kocúrkovo a pohadzovanie si horúceho zemiaku, že kto je za to zodpovedný s výsledkom, že nikto, problém nerieši a autá sa množia na uliciach a zaberajú parkovacie miesta. Požiadala odpoveď na otázku, či mesto Košice má vytypovanú lokalitu a požiadalo obvodný úrad o posúdenie konkrétnej lokality.

p. Boritáš, poslanec MZ – Požiadal o dodržiavanie rokovacieho poriadku. Teraz nie sú 
ani interpelácie, ani dopyty. Niektoré príspevky k tomu smerovali.

p. Knapík, primátor mesta Košice -  Je to bod: Odpovede na interpelácie a dopyty, kde 
poslanci reagujú na odpovede, ktoré im boli zaslané a keď sú nejasné, tak treba veci vysvetliť. Požiadal o krátke vyjadrenie Útvar hlavného architekta a oddelenie správy komunikácií.

p. Drahovský, hlavný architekt mesta Košice – Útvar hlavného architekta sa zaoberal 
touto problematikou už pred dvoma rokmi a určoval vhodnú lokalitu na pozemkoch mesta. V poslednom období určovali pozemky v lokalite Bočiar a v lokalite pri U.S. Steele. Je otázkou, či sú tieto pozemky ešte stále v mestskom majetku.

p. Knapík, primátor mesta Košice – Bola písomná odpoveď kompetentného úradu 
k predloženému návrhu?

p. Zajak, vedúci oddelenia správy komunikácii – Nemá takúto informáciu. Preverí a dá 
písomnú odpoveď.

p. Knapík, primátor mesta Košice – Nebude sa to teraz detailizovať. Nikto nemá 
v hlave kompjuter, aby si všetko pamätal. Preverí sa písomná dokumentácia okolo tohto problému a informácia bude poskytnutá. 
Odovzdal slovo návrhovej komisii. 

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa príslušných ustanovení Štatútu mesta Košice a § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na XXVI. rokovaní MZ v Košiciach dňa 25.6.2009.

Hlasovanie č. 13: za 41, proti 1, zdržal sa 1, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

5. Informácia o čiastkových výsledkoch v zabezpečovaných oblastiach za obdobie 
    od 1.1.2009 do 30.6.2009    

p. Knapík, primátor mesta Košice -  Predkladateľom materiálu je poslanec p. Filipko,  
ktorý je poverený osobitným výkonom činností. Požiadal ho, aby uviedol materiál.

p. Filipko, poslanec  MZ – Správu predložil v písomnej podobe. Je pripravený 
odpovedať na predložené otázky. Snažil sa nadviazať na správu, ktorú predkladal pred pol rokom, aby bolo možné posúdiť vývoj v jednotlivých oblastiach. 
Zareagoval však na tému, ktorá tu zarezonovala, lebo je tu časový posun od doby, kedy správu napísal. Je to k problému, ktorý otvoril poslanec p. Betuš, na čo reagoval primátor mesta. V tomto bode sa vyjadril k tomu trochu konkrétnejšie a tvrdšie.
Myslí si, že dochádza k nekoordinovaným vyjadreniam aj zo strany niektorých predstaviteľov KSK. O zriadení organizátora verejnej dopravy mesto viaže uznesenie MZ z októbra minulého roka, ktoré hovorí o termíne zriadiť organizátora k 31. októbru 2010. Na základe podnetu z KSK, ktorý bol pripravený organizátora zriadiť už 1.1.2009, snažili sa riešiť a rokovať o priblížení týchto dvoch termínov. Myslí si, že po veľmi korektnej dohode dospeli k možnému termínu, ktorý popisuje aj vo svojej správe. Obe zastupiteľstvá budú rokovať a predložia návrh zmluvy na založenie organizátora na októbrovom zastupiteľstve v tomto roku. Ak obe strany budú pripravené, presne tak ako je to napísané v dohode, tak vznikne organizátor. Aj vo svojej správe uvádza, že pokladá za veľmi neštandardný a nešťastný postup schváliť organizátora jednostranne, bez dohody s mestom, bez dohody vrcholných predstaviteľov, bez doriešenia finančných mechanizmov na financovanie tohto subjektu, bez doriešenia rozdelenia kompetencií, bez nastavenia kontrolných mechanizmov. To sú dôvody, prečo mesto posudzuje založenie organizátora na základe zmluvy, ktorú KSK predložilo zhruba pred mesiacom. Majú isté stanovisko právneho oddelenia, v týchto dňoch očakávajú aj stanovisko z Dopravného podniku k tomuto postupu a určite s plnou vážnosťou pripravia materiál so všetkými stanoviskami na októbrové zastupiteľstvo. To, čo odznelo z úst niektorých predstaviteľov KSK, že mesto je nečinné, je nepravda. Musel povedať, že aj kolegovia z nižších úrovní KSK vyzdvihli prácu mesta a hovoria uznanlivo o problémoch, ktoré mesto rieši. Je to uvedené aj v jeho predchádzajúcej správe, je tam množstvo momentov, ktoré mesto vykonalo v tejto oblasti. Na druhej strane je treba otvorene povedať, že Košický samosprávny kraj sa snaží naplniť projekt, ktorý dal spracovať externému subjektu. Je to česká spoločnosť, ktorá tento projekt vypracovala. Tento subjekt spracoval istý návrh riešenia na základe získaných poznatkov zo Slovenska. Samozrejme, že mesto Košice, aj Dopravný podnik boli partnermi pri spracovaní, ale poskytli iba informácie, na základe ktorých spracovával tento projekt. Projekt je spracovaný na základe českého modelu, mnohých integrátorov a organizátorov dopravy. Na základe mnohých vyjadrení, aj z Ministerstva dopravy SR, český model nie je veľmi priaznivo posudzovaný, nakoľko vznikajú mnohé nedostatky pri fungovaní rôznych organizátorov. Totiž v Česku funguje už zhruba 18 takýchto organizátorov. Dochádza k neskutočným problémom pri hranici styku dvoch organizátorov, kde jeden organizátor nechce akceptovať prepravné podmienky druhého organizátora, čo znamená problémy. Najväčší problém je ten, že dochádza k obrovskému deficitu, ktorý bol v tomto roku vo výške 3,2 mld. českých korún. Česká vláda musela tento rozdiel doplatiť, aby jednotliví organizátori mohli fungovať. Tieto momenty  ich nútia k tomu, aby s maximálnou vážnosťou pripravili tento materiál, čo aj urobia.

p. Knapík, primátor mesta Košice -  Berie to ako vstup a odpoveď 
k predchádzajúcemu bodu, hoci bol už uzavretý.

V rozprave vystúpili:

p. Kočiš, poslanec MZ – Je škoda, že túto správu nedostali skôr, iste by sa na 
prejednávanie kvalitnejšie pripravili, nakoľko riešenie dopravy v Košiciach je dosť naliehavé. V tejto súvislosti so zavedením platenej parkovacej služby ho zaujíma výsledok a poznatky, aj keď je to len za krátky čas, čo mu v tejto správe chýba. Je to aj v súvislosti s tým, že prebiehajú nejaké petície a všetky informácie sa on ako poslanec dozvedá len z tlače. Na otázky občanov on ako poslanec nevie odpovedať, čo si myslí, že je na škodu veci. V tejto súvislosti predniesol návrh na uznesenie. Nakoľko poslanec p. Filipko predkladá správu raz za pol roka a jeho zaujímajú aktuálne výsledky o platenej parkovacej službe tak doplnil pôvodný návrh o text: Žiada poslanca povereného výkonom osobitných úloh a činností podať na nasledujúce mestské zastupiteľstvo informáciu o skúsenostiach, poznatkoch a výsledkoch z vytvoreného a zavedeného modelu systému plateného parkovania na území mesta Košice.

p. Hlinka, poslanec MZ – Z tejto informácie sa okrem iného dozvedel, že v súvislosti 
s projektom parkovacích garáží do zamýšľaného projektu bola doplnená aj tretia garáž v lokalite Steel arény. Ďalej sa v tejto správe uvádza, že občianske združenie Košická aréna bolo požiadané okrem iného o odovzdanie projektovej dokumentácie s tým, že na základe tejto dokumentácie sa bude realizovať samotná stavba parkovacieho domu. Keďže prebehla verejná súťaž o poradenstvo na vybudovanie parkovacích domov, ktorá bola vyhodnotená ako neúspešná vzhľadom na to, že sa prihlásil iba jeden uchádzač, spýtal sa, či ten parkovací dom pri Steel aréne sa bude realizovať v zmysle vypracovanej projektovej dokumentácie od občianskeho združenia Steel aréna, pretože takáto dokumentácia tu je, alebo čo sa chce tou verejnou súťažou o poradenstvo na vybudovanie parkovacích domov – toto citoval zo správy – čo sa vlastne chcelo vo vzťahu k tomu parkovaciemu domu Steel aréna. Prečo to bolo zaradené do tejto súťaže a aký bol zmysel toho zámeru. Keďže tá súťaž momentálne nie je úspešne uzavretá, nakoľko sa prihlásil iba jeden záujemca, budú sa musieť robiť ďalšie kroky, ktoré sa tu naznačujú. Čas ide, je tu pomaly 1. september a termín majstrovstiev sveta v ľadovom hokeji je tiež pomerne dosť blízko. Jedná sa mu iba o tú časovú záležitosť, že prečo sa to robilo verejnou súťažou na poradenstvo na zriaďovanie verejných parkovacích domov pokiaľ ide o Steel arénu.

p. Halenár, poslanec MZ – Je mu ľúto, že nedokáže otvoriť tú správu v počítači, ktorá 
bola dodaná naozaj na poslednú chvíľu, ale k tomu, čo tu zaznelo, položil otázku poslancovi p. Filipkovi, či vie o tom, že  v roku 2007 bolo prijaté uznesenie na komisii dopravy a výstavby o tom, že na webovej stránke mesta majú byť všetky vytypované lokality Útvarom hlavného architekta, ktoré by mali slúžiť ako hromadné garáže na území mesta. Bolo vytypovaných 20 lokalít. Komisia určila aj termín, že na webe sa to má objaviť do konca roka 2007. Žiaľ, zdá sa mu, že niektoré uznesenia komisie dopravy a výstavby sa skrátka nedostávajú na verejnosť a ako mu bolo vysvetlené, keď sa pýtal na komisii, že prečo to nie je na internete, tak mu jeden z poslancov a to poslanec p. Derján vysvetlil, že preto to uznesenie nie je realizované, lebo sa s poslancom p. Pajtášom tak rozhodli. Ak sa p. Čečko na tom smeje, tak musel povedať, že to je to veľmi smutné. To, že sa p. Čečko dokáže smiať na takýchto prejavoch v úvodzovkách demokracie, to znamená, že keď komisia príde po hlasovaní s nejakým návrhom a ten návrh je len rozhodnutím jednotlivcov považovaný za nie taký, aby pokračoval ďalej a on sa na tom smeje, tak si myslí, že to p. Čečka diskvalifikuje ako verejného činiteľa dostatočne na to, aby p. Čečko podal svoju vlastnú demisiu, aby odstúpil ako poslanec a ako námestník. Skrátka, vzťah  p. Čečka k demokracii, ktorý tu ukazuje, je v jeho očiach neprijateľný. 
Otázka teda znie, či p. Filipko vie o takomto uznesení. Nemusia sa tu rozprávať o jednom či o troch parkovacích domoch. Hovorí sa tu o systéme, o tom, že či mesto vie dať investorom dostatok informácií, kde tie parkovacie domy môžu byť a očakávať od investorov ich vlastnú iniciatívu, čo oni v tých jednotlivých lokalitách vedia mestu ponúknuť. 

p. Derján, poslanec MZ – Faktická poznámka. Požiadal poslanca p. Halenára, aby jeho 
meno nepoužíval na verejnosti, ani v súkromí, lebo on takéto kompetencie nemá, aby povedal, že sa  s predsedom komisie takto rozhodli. Rád by ho upozornil, že ako člen komisie, sústavne nie je schopný podpísať sa na prezenčnú listinu, čo znamená, že nie je ani oficiálne účastný na danej komisii a tým pádom nie je komisia ani uznášania schopná.

p. Bereš, poslanec MZ – Faktická poznámka. Poslancovi p. Halenárovi povedal, že 
nielen p. Čečko sa usmieval, ale všetci sa smiali. Takže sú dve možnosti: buď všetci dajú demisiu, alebo je tu druhá možnosť...

p. Gamcová, poslankyňa MZ – Spýtala sa poslanca p. Filipka na oblasť odpadového 
hospodárstva. Dosť ju zaujalo hlavne to, že je komplikovaná súčinnosť s Technickou univerzitou. Pamätá sa, že keď navrhovala to  uznesenie, tak cieľom nebolo takto komplikovane stanovovať zadanie na niekoľko rokov, ktoré vlastne ani neprinesie žiadne  výsledky, ale skôr to mala byť nejaká motivácia pre mesto, ako napríklad riešiť separáciu odpadov, ako motivovať, občanov. To všetko je v zadaní jasne napísané. Nepopiera aktivity p. Filipka v tejto oblasti, chýba jej však výsledok forenzného auditu. Doteraz sa ako poslanci nedozvedeli,  aký názor má pán poslanec na tento audit a aký bude ďalší postup, čo sa týka zmluvy so spoločnosťou Kosit a ďalšieho riešenia tých 300 mil. korún, ktoré mesto každý rok dáva za to, o čom nič nevie. Počká ešte na výsledok svojej interpelácie a potom sa bude vyjadrovať k ďalším veciam.

p. Knapík, primátor mesta Košice -  Uzavrel rozpravu a dal slovo p. Filipkovi, aby 
zodpovedal otázky.

p. Filipko, poslanec MZ – Podľa požiadavky p. Kočiša predloží takúto správu. Určite 
by však bolo predčasné po troch týždňoch hodnotiť fungovanie plateného parkovania, ale Správa majetku, ako prevádzkovateľ, aktívne monitoruje stav, postupne sa riešia všetky záležitosti, ktoré sa zdajú problémové a po 2 -2,5 mesiacoch fungovania systému ho zhodnotia, jeho prínosy a možné úpravy, ktoré treba navrhnúť. 
K otázke p. Hlinku – Situácia s parkovacím domom pri Steel aréne sa vyvíja presne tak, ako je to popísané v správe. Mesto sa aktivity a režírovania výstavby ujalo preto, lebo občianske združenie Košická aréna sa vyjadrilo, že nemá prostriedky a možnosti na to, aby tento parkovací dom postavili. Vzhľadom na pripravovaný projekt výstavby tých dvoch parkovacích domov na Vodnej a Kasárenskom námestí sa núkala táto možnosť, aby sa tento projekt realizoval v skupine troch parkovacích domov. Treba poznamenať, že samotné postavenie parkovacieho domu pri Steel aréne je veľmi náročné z hľadiska návratnosti tejto investície a samostatne sa to nedá postaviť. Košická aréna mala požiadavku, aby investor stavby parkovacieho domu prispieval ešte aj na tréningovú halu, čo pri predstave, ako má tento parkovací dom fungovať, že sa bude napĺňať možno 3-krát týždenne na plnú kapacitu, keď sa budú 3-krát týždenne konať nejaké podujatia (hokej, či koncerty), ktoré majú naplnenosť na 3 hodiny, je prevádzka a návratnosť tejto investície veľmi ťažká. Môže to fungovať v spojení s ďalšími dvoma lukratívnejšími parkovacími domami, ktoré môžu zarobiť niečo na vykrytie prevádzkových nákladov aj tohto parkovacieho domu. Základná filozofia bola založená na tomto princípe.
Čo sa týka dokumentácie, určíte chcú využiť všetky tieto kroky, ktoré už občianske združenie vyvinulo na prípravu výstavby parkovacieho domu, všetkých doterajších aktivít, dokumentácie a preto mesto požiadalo, aby mu to odovzdali. Či sa to zrealizuje do roku 2011? Určite snaha tu je. Súťaž bola neúspešná, ale pripravuje sa zadanie novej súťaže, s upravenými, miernejšími podmienkami, aby bola úspešná. Je snaha, aby sa parkovací dom postavil do začiatku konania majstrovstiev sveta v ľadovom hokeji. Škoda, že u vlády tento parkovací dom nenašiel podporu, takto to bude pre samosprávu a súkromných investorov veľmi náročné. Verí však, že projekt bude úspešný.
Odpovedal p. Halenárovi. Túto problematiku riešili s Útvarom hlavného architekta. Priznal, že nemá vedomie, že táto informácia nebola uverejnená na webe. Určite urobí kroky, aby sa to napravilo. Okrem výstavby parkovacích domov mali vytypované ďalšie aktivity a mnohé parkovacie domy je možné postaviť v sídliskových, alebo rezidentských častiach mesta. Napriek tomu, že to nie je uverejnené na web stránke, všetci záujemcovia, ktorí do mesta, alebo na Útvar hlavného architekta prídu, všetky tieto informácie dostanú a je im dostatočne všetko vysvetlené  aj s obhliadkami jednotlivých miest. Má informáciu, že záujemcov bolo dosť, no realizácia napriek tomu nenastala. Tie aktivity nie sú veľmi silné ani zo strany investorov vzhľadom na dopad finančnej krízy.
Odpoveď poslankyni p. Gamcovej – Určite problém spracovania strategického materiálu Koncepcia odpadového hospodárstva sa rieši dlho. Spomalenie bolo  zapríčinené tým, že v momente, keď bolo zadanie spracované, práve z komisie životného prostredia prišla ďalšia požiadavka a odznelo to tu na mestskom zastupiteľstve, aby sa vytvorila skupina expertov a to naväzuje aj na druhú otázku, ktorá sa týka forenzného auditu a postupu, ako ďalej v odpadovom hospodárstve, prípadne postupom so spoločnosťou Kosit. Táto skupina expertov zrejme v najbližších týždňoch zasadne a bude posudzovať tieto otázky týkajúce sa možnej realizácie priemyselného plánu spoločnosti Kosit. Forenzný audit zahŕňa odporúčanie, že treba spracovať ekonomickú analýzu – ekonomický audit tejto spoločnosti. Ten už je zadaný, prebieha a keď mesto bude môcť spojiť výsledky forenzného a ekonomického auditu, vyjadrenia a stanoviská aj skupiny expertov v odpadovom   hospodárstve, vtedy bude možné predložiť komplexné stanovisko a náhľad na problematiku. 

p. Knapík, primátor mesta Košice – Na otázky bolo zodpovedané, dal preto slovo 
návrhovej komisii.

p. Jutka, poslanec MZ – Návrhová komisia dostala jeden doplňujúci návrh na 
uznesenie od poslanca p. Kočiša v znení:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice žiada poslanca povereného výkonom osobitných úloh a činností podať na nasledujúce mestské zastupiteľstvo informáciu o skúsenostiach, poznatkoch a výsledkoch z vytvoreného a zavedeného modelu systému platného parkovania na území mesta Košice.

Hlasovanie č. 14: za 36, proti -, zdržali sa 5, nehlasovali 3.

p. Knapík, primátor mesta Košice – Konštatoval, že uznesenie bolo prijaté.
p. Jutka, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie písomnú informáciu poslanca povereného výkonom osobitných úloh a činností o čiastkových dosiahnutých výsledkoch v zabezpečovaných oblastiach za obdobie od 10. februára 2009 do 31. júla 2009.

Hlasovanie č. 15: za 38, proti -, zdržali sa 5, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

5/1 Informácia o aktuálnom stave zámeru využitia Malinovského kasární
      na Moyzesovej ulici v Košiciach

p. Knapík, primátor mesta Košice – Poslanec p. Boritáš požiadal o zaradenie tohto 
bodu do programu rokovania. Touto problematikou sa zaoberal a zabezpečoval námestník primátora p. Čečko, preto požiadal, aby podal prítomným poslancom ústnu informáciu.

p. Čečko, námestník primátora mesta Košice -  V júni 2006 bola vyhlásená verejno-
obchodná súťaž o najvhodnejší návrh na využitie  bývalých vojenských Malinovského kasární na Moyzesovej ulici. Predmetom súťaže bol návrh funkčného a priestorového riešenia územia s lokalitným programom. Plán uskutočniteľnosti predloženého návrhu a návrh zámeru sledujúci optimálne využitie územia s čo najväčším spoločenským efektom. Cieľom súťaže bol výber najvhodnejšieho návrhu, ako využiť areál bývalých kasárni a to aj právo víťaza súťaže s následným uzavretím zmluvného vzťahu na realizáciu tohto návrhu. Do súťaže sa s ponukou prihlásili 4 uchádzači: Spoločnosť VBS, Spoločnosť Trigranit, združenie uchádzačov pod vedením Chemkostavu a Spoločnosť UBM. Víťazom súťaže sa v októbri 2006 stala Spoločnosť UBM. Na druhom mieste sa umiestnila spoločnosť VBS, tretie mesto patrilo spoločnosti Trigranit a štvrté združeniu uchádzačov pod vedením Chemkostavu. Spoločnosť UBM presvedčila komisiu projektom, ktorý z urbanistického hľadiska najviac spĺňal systém blokovej zástavby. Z funkčného hľadiska návrh obsahoval všetky funkcie, ktoré majú byť zastúpené. Z ekonomického hľadiska ide o firmu, ktorá by vedela projekt zrealizovať. Komisia menovaná primátorom mesta vygenerovala v prvej polovici roku 2007 tri realizačné modely rozvoja areálu a je to Spoločná projektová spoločnosť, s.r.o., potom je to kúpa areálu a potom dlhodobý prenájom areálu. Mesto Košice ako výlučný vlastník pozemkov deklaruje záujem uzatvoriť so Spoločnosťou UBM nájomnú zmluvu na obdobie dlhodobého nájmu pozemkov. Tento model je výhodný z hľadiska dlhodobých pravidelných príjmov z prenájmu a mesto má väčší dosah na urbanisticko-architektonické riešenie územia. Z dôvodu prebiehajúceho súdneho sporu v kauze Strelingstav, boli rokovania medzi mestom a spoločnosťou prerušené. V roku 2009 bola vykreovaná nová pracovná skupina, ktorá na pokyn primátora mesta obnovila koncom januára 2009 rokovania. Spoločnosť UBM potvrdila svoj zámer rozvíjať predmetný areál a zároveň súhlasila aj s modelom dlhodobého prenájmu. Spoločnosti UBM bolo zo strany mesta zaslané memorandum o záväzných pravidlách vzniku, využitia a rozvoja bývalých Malinovského kasární. No po výmene stanovísk musel konštatovať, že bol tam nesúlad, resp. neakceptovateľnosť predložených návrhov Spoločnosti UBM. 2.9.2009 prebehne ďalšie rokovanie so zástupcami Spoločnosti UBM a v prípade dohody, no nie je veľkým optimistom, by bolo memorandum následne predložené na rokovanie mestského zastupiteľstva na schválenie. To sú fakty o spôsobe vývoja situácie s Malinovského kasárňami.

V rozprave vystúpili:

p. Boritáš, poslanec MZ – Bol tiež členom komisie v rámci tejto súťaže a preto aj bol 
iniciátorom tohto bodu. Poďakoval za informáciu a vzhľadom na vývoj situácie predniesol návrh na uznesenie, aby sa pokročilo ďalej.
Mestské zastupiteľstvo v Košiciach v súlade s platnými zákonmi a všeobecne záväznými právnymi predpismi berie na vedomie ústnu informáciu o aktuálnom stave v súvislosti s uzavretím zmluvy na realizáciu zámeru využitia bývalých vojenských Malinovského kasární na Moyzesovej ulici v Košiciach. 
Ak do 15.9.2009 nedôjde k uzavretiu zmluvy s víťazom súťaže, poveruje primátora mesta Košice, aby rokoval s ďalšími účastníkmi v poradí, v zmysle výsledkov súťaže.
Žiada primátora mesta Košice, aby na najbližšom  mestskom zastupiteľstve podal informáciu o stave a výsledkoch rokovaní.
Tento návrh predložil návrhovej komisii.

p. Matoušek, poslanec MZ – Faktická poznámka. Mal výhrady voči formulácii 
uznesenia, nepredniesol ich však na mikrofón.

p. Halenár, poslanec, MZ -  Ak majú zaujať stanovisko k prednesenému návrhu 
poslancom Boritášom, určite potrebujú poznať viac detailov. To, čo odznelo vo vystúpení námestníka primátora Čečka, je jasné, že sa jedná o nejaký dlhodobý prenájom. Osobne by rád poznal, aké sú podmienky toho dlhodobého prenájmu, čo získa mesto, čo tam vlastne bude na základe tej zmluvy a keď skončí ten prenájom, ako je ošetrené ďalšie nakladanie s územím. Nejaké detaily k tomu, aby čo najviac o tom vedeli.

p. Čečko, námestník primátora mesta Košice – Práve tieto otázky, ktoré pán poslanec 
otvoril, sú predmetom rokovania s víťazom súťaže, preto je veľmi ťažko zadefinovať niektoré konkrétnosti. Jedná sa o ťažké územie, ktoré je aj vzácne a spomenul, že aj nájom a všetky otázky, ktoré p. Halenár položil, sú podmienené tým, že je tam veľká záťaž územia. Sú tam búracie práce a ďalšie a práve to je v štádiu tých vzťahov, ktoré je potrebné precizovať.

p. Knapík, primátor mesta Košice – Na doplnenie, na základe prieskumov, ktoré tam 
boli vykonané, sa aj v podzemí nachádza pomerne značná environmentálna záťaž z titulu priesakov PHM, takže aj toto sú otázky, ktoré s potenciálnym investorom treba prerokovať a dohodnúť pravidlá, kto tieto náklady bude znášať.

p. Halenár, poslanec MZ  - Faktická poznámka. Nedozvedeli sa nič a tak nevie, prečo 
majú hlasovať o niečom. Majú dávať teraz bianco – prázdny papier podpísaný, veď nech ho nejako vyplnia. To je čo za prístup? Ako je možné takto postupovať? Skrátka, nemať žiadnu predstavu do 15. septembra? Dnes je 25. august a 20 dní nemať žiadnu predstavu, čo bude v tej zmluve? Kde to došli pri kvalitách manažérov v tomto meste? A v tejto súvislosti by sa do budúcna malo začať vážne uvažovať o elektronických aukciách. Elektronické aukcie sa vyznačujú jednou obrovskou výhodou oproti takýmto postupom, ako tu teraz počúvajú. Zmluva, alebo návrh zmluvy je súčasťou ponuky. To znamená, že v on line súťaži záujemcov každý vidí aká je cena, aké sú vstupné podmienky a aké sú podmienky tých, ktorí majú záujem. Skrátka,  nech už konečne prestanú tieto zákulisné, kancelárske a predsieňové rokovania. Je najvyšší čas to skončiť.

p. Knapík, primátor mesta Košice – Reagoval na vystúpenie p. Halenára. Bola 
požadovaná krátka informácia, takže nepripravoval sa materiál, ktorý v komplexe obsahuje množstvo dokumentácie. Nedá sa teraz pripraviť niečo, s čím sa nepočítalo, čo nebolo zaradené v pôvodnom programe. 
Upozornil p. Gamcovú, že rozprava už bola uzavretá.

p. Boritáš, poslanec MZ - Po dohode s poslancom p. Matouškom upravil svoj návrh 
a predložil ho návrhovej komisii. Zmenil tam text, že vypustil slovo „poveruje“ a nahradil ho textom „žiada primátora mesta“.

p. Knapík, primátor mesta Košice – Odovzdal slovo návrhovej komisii.

p. Jutka, poslanec MZ – Prečítal návrh poslanca Boritáša.
Mestské zastupiteľstvo v Košiciach v súlade s platnými zákonmi a všeobecne záväznými právnymi predpismi berie na vedomie ústnu informáciu o aktuálnom stave v súvislosti s uzavretím zmluvy na realizáciu zámeru využitia bývalých vojenských Malinovského kasární na Moyzesovej ulici v Košiciach. 
Žiada primátora mesta Košice, ak do 15.9.2009 nedôjde k uzavretiu zmluvy s víťazom súťaže, aby rokoval s ďalšími účastníkmi v poradí, v zmysle výsledkov súťaže.
Žiada primátora mesta Košice, aby na najbližšom  Mestskom zastupiteľstve v Košiciach podal informáciu o stave a výsledkoch rokovaní.

Hlasovanie č. 16: za 32, proti 1, zdržali sa 8, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

6. Monitorovacia správa programového rozpočtu mesta Košice k 30.6.2009

p. Knapík, primátor mesta Košice – Programový rozpočet, ktorý bol schválený na roky 
2009 až 2011 bol už upravovaný zo známych dôvodov. Je to vývoj ekonomickej situácie, vývoj príjmovej časti a nezodpovedá tomu, čo sa pôvodne naprojektovalo. Treba počítať s tým, že aj v 2. polroku na ďalšom rokovaní bude potrebné zaoberať sa rozpočtom, aktualizovať ho a reagovať na aktuálny vývoj finančnej situácie, hlavne príjmovej časti. Materiál s hodnotením programovej časti  a plnenia rozpočtu je v písomnej podobe vrátanie hodnotenia výsledkov rozpočtových a príspevkových organizácií.

V rozprave vystúpili:

p. Halenár, poslanec MZ – Bez akéhokoľvek návrhu na uznesenie požiadal primátora 
mesta, aby sa skúsil porozprávať s riaditeľom magistrátu v tom zmysle, aby poslancom predkladal čo možno najstručnejší výcuc materiálov k štúdiu. Ak chce brať rolu poslanca vážne a má celý tento bod prebrať, tak mu na to nestačí jeden večer. Ak budú mať tie správy a všetky nasledujúce koncipované tak, že budú na jednej-dvoch stránkach a dozvedia sa z toho všetko podstatné s odkazmi na všetky detaily, tak to bude významná pomôcka nielen pre nich, ale aj pre manažérov mesta, ktorí sa budú môcť vracať k takýmto materiálom a veľmi jednoduchým spôsobom vyberať informácie, ktoré sú pre nich podstatné k rozhodovaniu. Vyzval ho, aby tak urobil, aby poslanci nemuseli byť zaťažovaní 56 stranami čítania a ďalšími tabuľkami a ďalšími správami, ktoré on ako poslanec, ak to chce brať vážne, nezvláda.

p. Knapík, primátor mesta Košice – Takéto spracovanie materiálov sa historicky 
v tomto zastupiteľstve vygenerovalo. Boli požiadavky poslancov, ktoré boli akceptované aj v z toho predchádzajúceho obdobia. Dá sa povedať, že rozsah týchto materiálov je dnes už nadmerný a pri tej šírke záberu, ktorý samospráva rieši. Možno sa treba zamerať na fakt, že to treba zostručniť. Základné údaje sú v úvode, v dôvodovej správe, v hodnotiacich vstupoch. Myslí si, že dá sa z toho vybrať podstata informácii a netreba detailne študovať všetky tabuľky, ktoré tvoria  prílohu tohto materiálu. Budú sa zapodievať aj touto požiadavkou. 

p. Bereš, poslanec MZ – Faktická poznámka. Tiež bez návrhu na uznesenie poprosil, 
aby sa skúsil porozprávať s poslancom p. Halenárom. Pri predchádzajúcom bode si vyžadoval podrobnú informáciu, aby sa mohol dôkladne a zodpovedne rozhodnúť a teraz chce  stručnú správu. Čo vlastne chce?

p. Filipko, poslanec MZ – Predniesol stanovisko klubu SDKU, DS, SMK k tomuto 
predloženému materiálu. Uznáva, že skutočne je to rozsiahly materiál a preto nechcú detailne hodnotiť jeho programy a podprogramy, ale v celkovom vnímaní podľa rekapitulácie, keď je schodok v rozpočte vo výške 861.029,- €, možno na základe vysvetlení v texte materiálu zobrať na vedomie. Eviduje sa nepriaznivé plnenie napríklad v príjmovej časti kapitálového rozpočtu na 22,85 %. Vyslovujú znepokojenie. Je potrebné prijať opatrenia na elimináciu tohto nepriaznivého vývoja. Na základe uvedenej informácie na str. č. 2, že podľa prognózy Ministerstva financií SR možno očakávať výpadok dane z príjmov fyzických osôb, navrhujú prijať strategické opatrenia na elimináciu dopadu výpadku príjmov. Magistrát mesta Košice, resp. Mesto Košice musí vyvinúť maximálne úsilie na naplnenie, resp. čo najvyššie plnenie príjmových položiek rozpočtu. V nasledujúcej úprave rozpočtu je potrebné na tieto fakty reagovať. Prípadné použitie prostriedkov z vlastných fondov navrhujú realizovať opatrne, so zreteľom na možný nepriaznivý vývoj príjmov v roku 2010.

p. Knapík, primátor mesta Košice -  Poďakoval za odporúčania a upozornenie. 
Nakoľko sa už nikto do rozpravy neprihlásil, uzavrel ju a požiadal o krátku informáciu p. Dlhého k obsažnosti materiálu.

p. Dlhý, zástupca riaditeľa MMK – Materiál je predkladaný v zmysle zákona, ktorý 
ukladá vypracovať jednak programový rozpočet a následne tento programový rozpočet k polroku jednotlivého roka predložiť vo forme monitorovacej správy a na konci roka vo forme hodnotiacej správy. Programový rozpočet na rozdiel od doterajších rozpočtov je zoradený do programov, ktoré obsahujú zámery, ciele a ukazovatele. Mesto je povinné po polroku to monitorovať, čo v tejto správe urobili. Je tam úvod, je tam stručné zhrnutie na jednej strane o jednotlivých skladbách rozpočtu a podľa jednotlivých programov si každý podľa odbornosti, alebo vzťahu k daným oblastiam vie tieto kapitoly nájsť a naštudovať a prípadne aj zaslať otázky, na ktoré sa zodpovie čo najpresnejšie. Tento materiál zároveň obsahuje aj tabuľkové prílohy a tie sa už stručnejšie urobiť nedajú. Tam sú zhodnotené všetky aktivity mesta, a je vyznačený rozpočet, upravený rozpočet a skutočné čerpanie. Na pol roka predkladajú aj stručný rozbor hospodárenia rozpočtovej a príspevkových organizácií mesta. Myslí si, že toto je veľmi stručné a každý si môže vybrať tú spoločnosť, ktorá ho zaujíma. Mesto má obrovské množstvo aktivít, má niekoľko spoločností a stručná informácia môže stratiť vypovedaciu schopnosť.

p. Halenár, poslanec MZ – Faktická poznámka. Skúsil to povedať ešte raz. Nevie, ale 
má pocit, že nehovorí slovensky. Znamená to, že je tam nejakých 10 súborov v tomto bode. Jeho návrh je taký, zobrať tých 10 súborov, vybrať z nich pointu, dať to na jednu – dve strany s odkazmi heiperlinkovými na faily. Každého normálneho človeka, keď zaujme tá téma, tak si na to klikne a otvorí sa mu  ten súbor. Nikto nehovorí o tom, že niečo nemá byť podľa zákona, alebo niečo má byť inak. Povedal to pred tým inak? Veď nič iné nechce. Keď je tu tá počítačová technika, keď sú tu tie možnosti, tak prečo sa zaťažujú navzájom takýmito balastami, že je tam toľko súborov na otváranie, že nikto nevie, k čomu majú slúžiť.

p. Knapík, primátor mesta Košice -  Odovzdal slovo návrhovej komisii. 

p. Jutka, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice berie na vedomie monitorovaciu správu programového rozpočtu mesta Košice k 30.6.2009.

Hlasovanie č..17: za 38,  proti 1, zdržal sa 1, nehlasovali 4.

p. Knapík, primátor mesta Košice – Konštatoval, že uznesenie bolo prijaté.

-----     ------     -----

7. VZN mesta Košice o určení názvu ulíc „Janitorova“, „Zichyho“, 
    „Berzeviczyho“, „Titánová“

p. Knapík, primátor mesta Košice  -  Materiál je v písomnej podobe, prešiel komisiou, 
rokovaním miestneho zastupiteľstva mestskej časti a návrh je predložený v súlade s platným postupom a je potrebné potvrdiť to schválením VZN.

V rozprave vystúpili:

p. Halenár, poslanec MZ – V súvislosti s týmto návrhom by ho celkom zaujímalo, ako 
predkladateľ vidí finančné a ďalšie náklady spojené s premenovaním ulíc a či boli prekonzultované s občanmi. Ide mu totiž o to, že v tomto meste je ešte množstvo ulíc pomenovaných po komunistoch a táto informácia, ak ju mestská časť Barca má, by veľmi pomohla aj tomuto mestu, aby vedeli ako postupovať v prípade možných návrhov na premenovanie ulíc v meste.

p. Krištof, poslanec MZ – Jedná sa o nové ulice v lokalite pri VSS a medzi 
hospodárskym dvorom a cintorínom.  Názvy týchto ulíc boli vyprovokované cez miestne noviny a na miestnom zastupiteľstve boli  návrhy uzavreté. Uznesením bolo odporučené názvoslovnej komisii pri meste Košice tieto pomenovania ulíc v alternatívach schváliť. Po prerokovaní v komisii a stanoviska Archívu mesta Košice bol materiál prehodnotený aj na Útvare hlavného architekta a predložený mestskému zastupiteľstvu. Označenia, tabuľky sa riešia normálnym postupom v réžii mestskej časti.

p. Knapík, primátor mesta Košice  - V podstate poslanec p. Krištof a zároveň aj 
starosta mestskej časti, ktorá prišla s touto iniciatívou, zodpovedal otázku. Nakoľko už ďalšie neodzneli rozpravu uzavrel a dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje Všeobecne záväzné nariadenie mesta Košice o určení názvu ulíc „Janitorova“, „Zichyho“, „Berzeviczyho“, „Titánová“ podľa predloženého návrhu. 

Hlasovanie č. 18: za 40, proti -, zdržal sa -, nehlasovali 4.

p. Knapík, primátor mesta Košice  - Konštatoval, že uznesenie bolo prijaté.

-----     -----     -----

8. Informácia o stave plnenia uznesenia MZ č. 626/2008

p. Knapík, primátor mesta Košice  - Tento materiál už bol avizovaný v úvode pri 
prvom bode. Týmto uznesením 626/2008 sa prijal nový organizačný poriadok mesta, Magistrátu mesta Košice a v súvislosti s tým bolo zadaných niekoľko úloh. Spracovaný materiál hodnotí nové organizačné usporiadanie magistrátu a postup aj v súvislosti so zmenami, ktoré už čiastočne boli preschvaľované, nakoľko sa ukázalo, že v niektorých prípadoch je výhodnejšie usporiadanie urobiť ináč. Celý materiál je možné doplniť aj o ústnu informáciu, ale pokladá ho za dostatočne výpovedný.

V rozprave vystúpili:

p. Boritáš, poslanec MZ -  Vystúpil k dvom oblastiam. 
Po prvé - upozornil spracovateľov materiálu, keďže bol navrhovateľom doplňujúceho  uznesenia ohľadom znižovania počtu zamestnancov, že v tomto materiáli sa mylne uvádza, že počet zamestnancov sa ma znížiť o 10 %. Chýba tam slovíčko, ktoré je dosť podstatné „minimálne o 10 %“, takže v prípade potreby sa môže počet zamestnancov ešte znižovať. 
Po druhé – keďže sa jedná o organizačný poriadok a činnosť orgánov mesta, vzhľadom k tomu, že pomaly na každom zastupiteľstve sú výhrady k činnosti teraz už oddelenia Útvaru hlavného architekta, aj dnes to zaznelo minimálne 2-krát od poslanca a starostu p. Mutafova, zaoberali sa týmto problémom a v mene koalície KDH, SDKÚ-DS, SMK, MKP predložil poslaneckému zboru nasledovný návrh na uznesenie.
Mestské zastupiteľstvo v Košiciach v súlade s právnymi zákonmi a všeobecne záväznými právnymi predpismi po prvé: vyjadruje veľkú nespokojnosť s doterajšou činnosťou oddelenia ÚHA mesta Košice, má vážne výhrady k jeho práci a vyslovuje nedôveru vedúcemu oddelenia ÚHA Košice  Ing. arch. Martinovi Drahovskému. Po druhé: žiada primátora mesta Košice, aby v spolupráci s riaditeľom MMK bezodkladne riešil nápravu terajšieho neúnosného stavu na oddelení ÚHA  Košice. Zodpovedný v texte, termín tiež. Po tretie: ukladá hlavnému kontrolórovi mesta Košice, aby na oddelení ÚHA Košice uskutočnil kontrolu so zameraním na dodržiavanie termínov, resp. lehôt pri vybavovaní spisov, dokumentov a žiadostí a taktiež na dodržiavanie a plnenie uznesení Mestského zastupiteľstva v súvislosti s oddelením ÚHA mesta Košice. Zodpovedný: hlavný kontrolór mesta Košice,  termín: najbližšie  rokovanie MZ mesta Košice. 

p. Kočiš, poslanec MZ – Faktická poznámka.  Súhlasí, aby sa stav pracovníkov znížil 
o 10 %,, no podľa jeho matematických poznatkov jednoduchou trojčlenkou nevie yypočítať 10 %, nakoľko nepozná 100 %.

p. Mutafov, poslanec MZ – Chcel povedať niečo podobné, pretože keď sa schválila 
organizačná štruktúra, podľa návrhu právneho stanoviska JUDr. Sotolářa, už vtedy upozorňoval, že sa schválil v podstate istý organizačný rámec, ale schválilo sa to bez „chlievikov“. Má veľkú obavu, že budú právne a iné problémy pri prepúšťaní, pretože vlastne na základe čoho sa povie, že jednotlivé oddelenia majú nadpočetnosť, keď sa tieto veci neschválili v organizačnej štruktúre presne a precizované. Nie je proti tomu, aby boli znížené počty zamestnancov, no na druhej strane sú tu oddelenia, ktoré sú mimoriadne výkonné a ako poslanec sa dopočul o prepúšťaní a zároveň prijímaní nových ľudí, preto požiadal riaditeľa MMK o osobné stretnutie, lebo o personálnych otázkach sa verejne nerozpráva. Sú rôzne otázky, ktoré sa šíria a rád by si tieto informácie overil pri osobnom stretnutí.

p. Hlinka, poslanec MZ – V predloženej informácii sa uvádza, že do 1. augusta  na 
Magistrát mesta  nastúpilo 41 zamestnancov a odišlo 42 zamestnancov. Odhliadnuc od toho, že zamestnanci nie sú na magistráte ale sú zamestnancami Mesta Košice, v súvislosti s odídenými zamestnancami sa spýtal, či to boli zamestnanci, ktorí odišli dobrovoľne, sami, či im bola daná výpoveď pre nadbytočnosť, alebo odišli do starobného dôchodku. Bol by rád, keby boli dôvody odchodu viac špecifikované.

p. Gamcová, poslankyňa MZ – Vrátila sa k predošlej otázke. Pokiaľ si dobre pamätá, 
už pri novom organizačnom poriadku, ktorý dostali ešte v minulom roku, mala byť nejaká príloha. Túto prílohu dodnes nevideli. Dôvodová správa je pekne napísaná, no nič z toho nevedia vyčítať. Nie sú tam žiadne analýzy, nie je tam finančné napojenie, nevie sa, či hromadné prepúšťanie a s tým súvisiace vyplácanie odstupného bolo zahrnuté v rozpočte. Zaujímajú ju tie čísla. Ak ich riaditeľ magistrátu nemá teraz, tak rozhodne si ich bude žiadať v interpelácii, ale chce počuť odpoveď, na základe akých kritérií boli prepustení zamestnanci a na základe akých kritérií boli prijatí ďalší. Ona vie, že mesto má nejaké nové kompetencie, napríklad v sociálnej oblasti a vie, že sú obrovské problémy s výkonom rozhodnutí a ďalšie a to sociálne oddelenie naozaj potrebuje pracovníkov. Osobne si myslí, že štyria zástupcovia riaditeľa tento problém nevyriešia. Tam sú potrební zamestnanci, ktorí naozaj niečo robia.
Je možné, že to začne fungovať, no nevie kedy.  Rozhodnutia treba vydávať už teraz, zákon o sociálnych službách bol schválený už dávno, je účinný od 1.1.2009, stačí sa opýtať pani vedúcej, ako to funguje a či má naozaj dosť pracovníkov na tomto oddelení.
Čo sa týka čísel, naozaj bude žiadať, aby bola predložená finančná úspora. To ju zaujíma a to aj je cieľom hromadného prepúšťania pracovníkov. Zatiaľ sa len z novín dozvedá, že tu bola personálna agentúra, ktorá mesto stála vyše milióna korún. Je otázkou, či to mestu niečo prinieslo, ona o tom totiž dosť vážne pochybuje.

p. Knapík, primátor mesta Košice – Nakoľko sa už nikto do rozpravy nehlásil, uzavrel 
ju. Na otázky sa bude postupne odpovedať.

p. Kolárčik, riaditeľ MMK -  Reagoval na vystúpenie p. Mutafova – osobné stretnutie 
uvíta. K podnetu p. Hlinku – veľká časť zamestnancov odchádza nedobrovoľne. Niektorí ďalší zamestnanci sa pridali na tento zoznam, nakoľko chceli odísť a využiť odstupné, ale väčšia časť neodchádzala dobrovoľne. Kritéria, na základe ktorých bol výber urobený, sú stanovené výsostne odborné a prioritou je, aby daný útvar pracoval aj pri zníženom počte zamestnancov. Daných ľudí určovali vedúci jednotlivých útvarov a to tak, aby ich útvar dokázal fungovať aj pri tom, keď niektorí zamestnanci z ich útvaru odídu. Vo vzťahu k určovaniu počtu zamestnancov a organizačnej štruktúry už bolo niekoľko krát povedané, že tieto počty určuje štatutár mesta na začiatku roka aj k polroku. A to nie je len právny názor JUDr. Sotolářa, ale ho majú niekoľkonásobne overený inými právnikmi a odborníkmi na personálnu politiku. K otázkam poslankyne p. Gamcovej – kritéria, už spomenul, tie neboli na základe veku, alebo iných dôvodov, boli to výsostne odborné hodnotenia a stanovili ich vedúci oddelení tak, aby udržali chod svojich oddelení. Zástupcovia riaditeľa MMK sú zároveň v kumulovanej funkcii aj vedúcich oddelení, preto je dosť ťažko hovoriť, že sú nepotrební. Práve tam bola úspora, že to nie je len zástupca riaditeľa MMK,  či vedúci oddelenia, ale je poverený zastupovaním a koordinovaním viacerých útvarov. Vo vzťahu k novým kompetenciám na oddelení služieb obyvateľstvu (sociálnom oddelení) boli prijatí 3 zamestnanci začiatkom roka. Úspora sa prejaví v   budúcom roku, ktorý má byť z hľadiska finančnej krízy najťažší a na ktorý sa všetci pripravujú a predstavuje zhruba 20 mil. korún. 

p. Knapík, primátor mesta Košice – Nebolo ešte zodpovedané na otázku, ktorú 
predložil poslanec p. Hlinka a to je dôvod odchodu tých 42  zamestnancov. Vyzval  aj vedúcu PaM, aby zodpovedala na otázku, či má mesto za povinnosť mať v organizačnom poriadku  stanovený aj počet jednotlivých pracovníkov na oddeleniach a referátoch. 

p. Slovíková, vedúca oddelenia PaM – Informovala poslancov, že 100 % je 427 
zamestnancov, 10 % je 43 zamestnancov, ktorí majú odísť ku koncu roka 2009. K termínu „chlieviky“, zákon č. 401/1990 a zákon 369/1990 hovorí, že mestské zastupiteľstvo má určovať organizáciu magistrátu a počty zamestnancov. Je to tam jasne vymedzené. 

p. Knapík, primátor mesta Košice – Vyzval ešte riaditeľa MMK, aby doplnil svoju 
odpoveď.

p. Kolárčik, riaditeľ MMK – Vo vzťahu k zamestnancom, ktorí by mali odísť, veľká 
väčšina nie je v dôchodkovom veku. Toto nebolo výsostné kritérium, na základe ktorého sa to pripravovalo, ale istá časť zamestnancov je v dôchodkovom veku.

p. Gamcová, poslankyňa MZ – Faktická poznámka. V tomto materiály sa spomínajú 
prílohy a organizačná štruktúra k 1.8.2009. Ona žiadnu prílohu vo svojom materiáli nevidí. Čo sa týka finančnej úspory, očakáva, že od riaditeľa MMK dostane písomnú informáciu, keď to teraz nepovedal. Zaujíma ju tiež, koľko-mesačné odstupné bolo vyplatené zamestnancom.

p. Kolárčik, riaditeľ MMK – O úspore už hovoril, je to do 20 mil. Sk v budúcom 
rozpočtovom roku a odstupné zamestnancom, ktorí sú na liste pre hromadné prepúšťanie, zatiaľ nebolo vyplácané, ale je vyplácané  na základe vyššej kolektívnej zmluvy a príslušných zákonov. Je to 5 až 6 mesačné odstupné, podľa toho, koľko pracujú na magistráte a v prípade odchodu do dôchodku sú to 4 mesiace.

p. Knapík, primátor mesta Košice – Príloha je spracovaná a ak by nebola, tak by aj 
ďalší poslanci toto avizovali. Možno je nejaká chyba v prenose dát. Požiadal to preveriť. Odovzdal slovo návrhovej komisii.

p. Jutka, poslanec MZ – Návrhová komisia dostala jeden pozmeňujúci návrh na 
uznesenie, ktorý predložil poslanec p. Boritáš.
Mestské zastupiteľstvo v Košiciach v súlade s právnymi zákonmi a všeobecne záväznými právnymi predpismi vyjadruje veľkú nespokojnosť s doterajšou činnosťou oddelenia ÚHA Košice, má vážne výhrady k jeho práci a vyslovuje nedôveru vedúcemu oddelenia ÚHA Košice  Ing. arch. Martinovi Drahovskému. Žiada primátora mesta Košice, aby v spolupráci s riaditeľom MMK bezodkladne riešil nápravu terajšieho neúnosného stavu na oddelení ÚHA Košice. Zodpovedný: primátor mesta Košice, riaditeľ MMK, termín ihneď. Ukladá hlavnému kontrolórovi mesta Košice, aby na oddelení ÚHA Košice uskutočnil kontrolu so zameraním na dodržiavanie termínov, resp. lehôt pri vybavovaní spisov, dokumentov a žiadostí a taktiež na dodržiavanie a plnenie uznesení Mestského zastupiteľstva v Košiciach v súvislosti s oddelením ÚHA Košice. Zodpovedný: hlavný kontrolór mesta Košice, termín: najbližšie  rokovanie MZ. 

p. Knapík, primátor mesta Košice – Je pripomienka, že primátora možno požiadať, no 
nie je možné v uznesení ukladať mu zodpovednosť. Požiadal toto upresniť. Zodpovednosť pri plnení tejto úlohy je jednoznačne na vedúcom organizácie, čo je v tomto prípade riaditeľ MMK.

p. Jutka, poslanec MZ – Zo zodpovednosti sa vypúšťa primátor mesta Košice.

p. Knapík, primátor mesta Košice – Dal hlasovať o uznesení s touto úpravou.

Hlasovanie č. 19: za 29, proti 1, zdržali sa 10, nehlasovali 3.

p. Knapík, primátor mesta Košice – Konštatoval, že uznesenie bolo schválené.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  berie na vedomie informáciu o stave plnenia uznesenia MZ č. 626 bod 3 z XX. rokovania Mestského zastupiteľstva v Košiciach zo dňa 30. - 31. októbra 2008.

Hlasovanie č. 20: za 34, proti 1, zdržali sa 7, nehlasovali 2.

p. Knapík, primátor mesta Košice – Konštatoval, že uznesenie boli prijaté.

-----     -----     -----

9. Zmeny a doplnky ÚPN HSA Košice, lokalita VŠA

p. Knapík, primátor mesta Košice – Materiál bol už tak trochu predmetom diskusie aj 
na minulom rokovaní. Dosť vážnym spôsobom rieši lokalitu, ktorá doteraz nie  je funkčná, je nevyužívaná, mŕtva. Je súčasťou dôležitej zóny, ktorá už za predchádzajúce desaťročie nadobudla svoju tvár a týmto návrhom sa majú dať veci do pohybu tak, aby  zámery, ktoré boli predmetom rokovania predchádzajúceho mestského zastupiteľstva, nadobudli konkrétnu podobu aj v súvislosti s výstavbou nového multifunkčného areálu, určeného prioritne pre futbal, ale aj pre iné aktivity, aj s priľahlou zónou, ktorú tvorí ovál, dostali po rokoch novú podobu a novú funkčnú náplň pre obyvateľov mesta a návštevníkov mesta.

V rozprave vystúpili:

p. Drahovský, hlavný architekt mesta Košice – Jedná sa o zmeny a doplnky ÚPN HSA 
v lokalite VŠA. Podstatou tejto zmeny bolo riešenie lokality od kruhového objazdu až po prepojovaciu komunikáciu na multifunkčnú funkciu a zmena funkcie pod prepojovacou komunikáciou na všešportový štadión, opäť multifunkčný, ktorý bude slúžiť Mestskému futbalovému klubu a pre ostatné veľké akcie. Prepojovacia komunikácia dostala nový tvar. Pre možnosť umiestnenia tohto štadióna a v záväzných regulatívoch majú pre výstavbu štadióna uplatnený regulatív výstavby komunikácie a tak isto umiestnenia podielu 30 % v podzemí. Na rokovaní mestskej rady vznikla pripomienka k tomuto bodu a preto po ďalšom rokovaní s futbalovým klubom určili ako podmienku výstavby pre celú lokalitu vybudovanie tejto 4-prúdovej komunikácie a neviažu to iba na futbalový štadión a tak isto navrhujú zmeniť percentuálny podiel pre podzemné parkoviská z 30 % na 5 %.  Tento návrh však musí byť prednesený niektorým poslancom. 

p. Mutafov, poslanec MZ – Vyjadril sa k niektorým otázkam. Myslí si, že na ostatnom 
zastupiteľstve asi nebol celkom pochopený. Tiež hlasoval za to, aby bol tento projekt spracovaný. Mal pripomienky, že niektoré ňuansy k partnerom, ktorých sa to týka, tých veľkých vlastníkov, s ktorými by mesto viesť isté politické rokovania pre isté lepšie východiskové pozície pre mesto v budúcnosti, ale to je vec primátora a to boli hlavné smerovania jeho pripomienok. O ostatnom nie je vhodné na takomto fóre rozprávať.
Čo sa týka podzemných parkovacích priestorov, samozrejme, že ich potreba v oblasti všešportového areálu a vôbec pri takýchto veľkých lokalitách je potrebná, na druhej strane, dnes je tendencia ľudí neisť do podzemia a preto odporúča jedno, maximálne dvojpodlačné parkovacie domy, tie sú skôr východiskom pre zvládnutie dopravných situácií. Vo viacerých mestách sú parkovacie domy 3, až 4-podlažné, napríklad tesne pred Benátkami je jeden poschodový parkovací dom a ľudia k ním majú iný vzťah ako ku podzemným parkovacím dymenziám.

p. Filipko, poslanec MZ – Nadviazal na vystúpenie p. Mutafova. Práve v tejto oblasti 
je pripravované memorandum o spolupráci v lokalite VŠA, ktoré by malo podpísať mesto Košice s dominantnými vlastníkmi pozemkov a to  Memorandum o vzájomnej spolupráci a porozumení pri rozvoji verejnej technickej infraštruktúry v meste Košice v lokalite VŠA. V mene poslaneckého klubu SDKÚ, DS,  SMK a KDH predložil doplňujúci návrh na uznesenie v schvaľovacej časti, aby schválenie VZN o zmenách územného plánu bolo platné s podmienkou podpísania Memoranda o porozumení a vzájomnej spolupráci pri rozvoji verejnej technickej infraštruktúry medzi mestom Košice a relevatnými vlastníkmi predmetných pozemkov. Týmto sa zabezpečí istý príspevok týchto vlastníkov pozemkov do infraštruktúry v záujme zveľadenia a spoločného využívania tohto územia. Návrh odovzdal návrhovej komisii. 

p. Rusnák, poslanec MZ – Tak isto návrh tohto materiálu, ako aj všetky materiály, 
ktoré sú predmetom dnešného rokovania, prerokovala aj Rada starostov na svojom 39. rokovaní dňa 11.8.2009 a toto bol jediný materiál, ku ktorému schválila aj návrh na úpravu. Tento pozmeňujúci návrh, ktorý si dovolil predniesť a ktorý vyšiel z rokovania Rady starostov, sa týka záväzných regulatívov pre usporiadanie územia zmien a doplnkov ÚPN HSA Košice, lokalita VŠA. 
Mestské zastupiteľstvo v Košiciach v súlade s príslušnými právnymi predpismi schvaľuje pozmeňujúci návrh k zmenám a doplnkom ÚPN HSA Košice, v lokalite VŠA a to v časti „doprava“ v znení: odrážka č. 2 – zrealizovanie 4-prúdovej prepojovacej komunikácie Moldavská – Pri prachárni, odrážka č. 3 – pre podzemné parkoviská využiť aj plochy okolo štadióna, nástupné a rozptylové plochy.

p. Mutafov, poslanec MZ – Doplnil svoje vystúpenie. Mal pripomienku. Po 
opätovných premeraniach hraníc katastrálneho územia zistili, že mestská časť susedí nielen s Moldavskou cestou, ale bezprostredne susedí s VŠA. Zhodou okolností ten plot, ktorý kritizoval p. Rovinský, patrí ešte  MČ Košice – Západ. Nemal by byť preto vyvesený tento plán aj na území a na vývesnej tabuli tejto mestskej časti?

p. Knapík, primátor mesta Košice – Je to zaujímavá otázka. A to sa až teraz na to 
prišlo? Nevedelo sa o tom v čase prípravy?

p. Drahovský, hlavný architekt mesta Košice – Upravujú ÚPN HSA a v tejto lokalite 
išli iba po hranicu mestskej časti. Keď budú robiť ÚPN Z a budú smerovať aj vybočenia z komunikácie, ktorá bude prechádzať  cez dané pozemky, vtedy tento plán musí byť vyvesený aj na tých mestských častiach, priamo na ktorých budú tieto pozemky riešené, teda aj na MČ Košice – Západ.

p. Balún, poslanec MZ – Zatiaľ sa nehovorí o tom, čo s tými pozemkami, ktoré už 
mestské zastupiteľstvo vyčlenilo pre výstavbu štadióna a celého toho areálu. Ako sa bude riešiť toto?

p. Knapík, primátor mesta Košice – K otázke memoranda. Myslí si, že toto celkom 
jasne bude riešiť pripravovaný návrh, ktorý bol s hlavnými subjektmi, ktoré sú tam dominantné, prerokovaný s tým, že ešte po včerajšom rokovaní na úrovni primátora, ich chcú zaviazať k spolupráci, aby pomohli mestu s rekonštrukciou hádzanárskej haly, ktorá je v dosť dezolátnom stave a je súčasťou tohto územia. Myslí si, že podiel a spolupráca na podmieňujúcich investíciách, ktoré sú tam dôležité, bola prisľúbená a verí, že sa aj reálne naplní. Vidí to ako vec, ktorá spája všetkých, lebo ak by tie podmieňujúce investície, o ktorých sa tu  hovorilo, neboli zrealizované a ostali by iba na pleciach mesta, tak by asi ten zámer, jeden aj druhý, nemohol sa naplniť tak, ako sa prezentuje, ako je pripravený v zmene územného plánu. 

p. Halenár, poslanec MZ – Faktická poznámka. Má tomu rozumieť tak, že mesto touto 
zmenou územného plánu využitia zo športového územia na občiansku vybavenosť získa nielen cestu, ktorú tu spomínal p. Drahovský, ale žiada od investorov aj úpravu hádzanárskej haly? Tá hala patrí mestu a mesto by chcelo príspevok? A v akom objeme? Rád by dostal konkrétnejšie informácie a čo ešte môže získať mesto tým, že zmení pre privátnych vlastníkov určenie pozemkov zo športového využitia na občiansku vybavenosť.

p. Knapík, primátor mesta Košice – Táto otázka ešte nebola predmetom rokovania 
s vlastníkmi, ale v každom prípade si myslí, že do doby, kedy sa to má uzavrieť, by radi toto do memoranda zapracovali. Vlastníkom hádzanárskej haly je mesto Košice, je prenajatá Mestskému hádzanárskemu klubu, ten stav je dosť zlý a finančné prostriedky, ktoré sú požadované na opravu a vyriešenie základných vecí vrátane zateplenia predstavujú odhadovaný objem okolo 10 až 15 mil. korún. Budú sa snažiť naskladať to v tomto podiele, ako pri komunikácii, ktorá bude riešiť prístup do územia.

p. Drahovský, hlavný architekt mesta Košice – K návrhu poslanca p. Rusnáka – Útvar 
hlavného architekta súhlasí s návrhom uznesenia v regulatíve „cesty a parkovania“  a v zmysle výsledku hlasovania zapracuje do regulatívov. K pripomienke poslanca p. Balúna – jedná sa o majetko-právne otázky a vzťahy, ktoré ÚHA v danej lokalite nevie vyriešiť, ani nerieši a k otázke platnosti zmien a doplnkov ÚPN HSA na základe memoranda – treba potom vedieť, či zmeny a doplnky budú platné hneď, alebo budú platné až potom, keď sa bude memorandum podpisovať. Je to podmieňujúca otázka, ktorá nie celkom súvisí s územným plánom. 

p. Knapík, primátor mesta Košice – Čo sa týka pozemkov, na ktoré nebola 
špecifikovaná presná odpoveď pre p. Balúna, sú tam zmluvné vzťahy a ak pozemky boli prenajaté MFK na príslušný účel, tak ak budú dotknuté týmto zámerom, tak budú slúžiť na tento účel s tým, že sú tam ošetrené aj prvky v prípade, žeby sa to nenaplnilo a že bude použitá iba časť týchto pozemkov. V súlade so zmluvou, ako je to zadefinované, sa veci budú riešiť a zosúlaďovať, lebo posuny sa premietnu aj do pôvodného zámeru.

p. Halenár, poslanec MZ – Faktická poznámka. Požiadal o odpoveď na nasledujúcu 
otázku. Nakoľko sa zmení trhová cena pozemkov so športového využitia, keď sa to dnes schváli, na občiansku vybavenosť? Rád by počul aspoň hrubé sumy.

p. Knapík, primátor mesta Košice – Presnú odpoveď ukáže len trh a tí ktorí priamo 
v oblasti realít pracujú. Asi si nikto netrúfne v tomto období, keď je veľký pohyb cenových úrovní toto povedať. To by boli špekulácie a informácie, ktoré by neboli nijakým spôsobom potvrdené.
Ukončil odpovede na otázky a dal slovo návrhovej komisii. 

p. Jeník, poslanec MZ – Návrhová komisia dostlala jeden doplňujúci a jeden 
pozmeňujúci návrh na uznesenie. Prvý návrh predniesol p. Filipko, doplnenie uznesenia v schvaľovacej časti. 
Mestské zastupiteľstvo v Košiciach v súlade s príslušnými zákonmi a predpismi schvaľuje doplnenie uznesenia v časti „schvaľuje“ za uvedeným textom doplniť text: s podmienkou podpísania „Memoranda o porozumení a vzájomnej spolupráci pri rozvoji verejnej technickej infraštruktúry“ medzi mestom Košice a relevantnými vlastníkmi pozemkov.

Hlasovanie č. 21: za 34, proti 1, zdržali sa 5, nehlasovali 4.

p. Knapík, primátor mesta Košice – Konštatoval, že návrh bol prijatý.

p. Jeník, poslanec MZ – Prečítal pozmeňujúci návrh poslanca p. Rusnáka.
Mestské zastupiteľstvo v Košiciach v súlade s príslušnými právnymi predpismi schvaľuje pozmeňujúci návrh k zmenám a doplnkom ÚPN HSA v Košiciach, lokalita VŠA v časti doprava v znení:
-  odrážka č. 2: zrealizovanie 4-prúdovej prepojovacej komunikácie Moldavská 
    -  Pri prachárni,
- odrážka č. 3: pre podzemné parkoviská využiť aj plochy okolo štadióna, 
   nástupné a rozptylové plochy,

Hlasovanie č. 22: za 36, proti 1, zdržali sa 4, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

p. Jeník, poslanec MZ – Prečítal pôvodný návrh na uznesenie
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje  
1. zmeny a doplnky Územného plánu hospodársko-sídelnej aglomerácie Košice v lokalite VŠA v zmysle predloženej dokumentácie,
2. doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice na Útvare hlavného architekta mesta Košice, na Miestnom úrade mestskej časti Košice - Juh, na stavebnom úrade Mesta Košice, pracovisko č. 4 – so sídlom na Miestnom úrade mestskej časti Košice – Juh a na Krajskom stavebnom úrade.

Hlasovanie č. 23: za 33, proti 2, zdržali sa 7, nehlasovali 2.

p. Knapík, primátor mesta Košice – Konštatoval, že uznesenie bolo schválené.

-----     -----     -----

10. Zmeny a doplnky ÚPN HSA Košice, lokalita Ľudvikov Dvor

p. Knapík, primátor mesta Košice – Návrh je v písomnej podobe, požiadal o krátky 
úvod.

p. Drahovský, hlavný architekt mesta Košice – Jedná sa o zmeny a doplnky ÚPN HSA 
Ľudvikov Dvor pre individuálnu výstavbu spolu aj s časťou vybavenosti. Podmienkou schválenia tohto návrhu  bola podmienka užšieho ochranného pásma U.S.Steel Košice, ktorú zabezpečovala mestská časť Šaca a stavebný úrad vydal rozhodnutie o zmene ochranného pásma a na základe toho hygienik vydal rozhodnutie o možnosti výstavby a tak isto krajský stavebný úrad schválil uvedenú dokumentáciu. Toľko k procesu.

V rozprave vystúpili:

p. Melichárek – Navrhol doplniť v záväzných regulatívoch pre usporiadanie mesta v 
časti 7 zásady verejného technického vybavenia územia v písm. g) vymedzenie ochranných pásiem o doplňujúce ustanovenia a to
-  ochranné pásmo STL plynovodu  1 m na každú stranu od vonkajšieho okraja 
   potrubia
-	ochranné pásmo letiska Košice (max. výška stavieb a zariadení 10 m nad 
   terénom).

p. Knapík, primátor o mesta Košice – Požiadal o krátke stanovisko, či je návrh 
akceptovateľný.

p. Drahovský, hlavný architekt mesta Košice – Návrh je v plnej miere akceptovateľný.
	
p. Knapík, primátor o mesta Košice -  Nakoľko sa nikto neprihlásil, uzavrel rozpravu 
a dal slovo návrhovej komisii. 

p. Jutka, poslanec MZ – Návrhová komisia dostala jeden doplňujúci návrh na 
uznesenie. Od poslanca  p. Melichárka v znení: aby sa rozšírilo   ochranné pásmo STL plynovodu  1 m na každú stranu od vonkajšieho okraja a potrubia a ochranné pásmo letiska Košice (max. výška stavieb a zariadení 10 m nad    terénom).

Hlasovanie č. 24: za 38, proti -, zdržal sa -, nehlasovali 6.

p. Knapík, primátor o mesta Košice – Konštatoval, že uznesenie bolo prijaté.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
1. zmeny a doplnky Územného plánu hospodársko-sídelnej aglomerácie Košice v lokalite Ľudvikov Dvor v zmysle komplexnej dokumentácie,
2. doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice.  
Berie na vedomie  stanovisko nadriadeného orgánu územného plánovania. 
Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice v lokalite Ľudvikov Dvor na Útvare hlavného architekta mesta Košice, na Miestnom úrade mestskej časti Košice – Šaca, na stavebnom úrade Mesta Košice, pracovisko č. 5 – zo sídlom na Miestnom úrade mestskej časti Košice - Šaca a na Krajskom stavebnom úrade Košice. 

Hlasovanie č. 25: za 38, proti – zdržal sa 1, nehlasovali 5.

p. Knapík, primátor mesta Košice – Konštatoval, že uznesenie bolo prijaté.
11. Zmeny a doplnky UPN HSA Košice, lokalita Krásna - Golianova

p. Knapík, primátor mesta Košice – Materiál je v písomnej podobe. Požiadal 
predkladateľa o krátke úvodné slovo. 

p. Drahovský, hlavný architekt mesta Košice – Jedná sa o návrh v lokalite Golianova, 
kde bolo predtým vyznačené územie pre nízko podlažnú zástavbu a dopravné zariadenia v súčasnosti, pretože sa spracoval územný plán Krásna. Dopravné zariadenia dostali do lepšej polohy, do koncovej polohy v Krásnej a v tomto území sa zástavba klasifikovala na viac podlažnú zástavbu (na výkrese červená plocha) a nízko podlažnú zástavbu (na výkrese hnedá vyšrafovaná plocha). Podrobnejší návrh územného plánu zóny Golianova je v prejednávaní a bude predložený do ďalšieho mestského zastupiteľstva a bude konkrétne stanovovať regulatívy na danom území.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1.	zmeny a doplnky územného plánu hospodársko – sídelnej aglomerácie Košice v lokalite Krásna - Golianova v zmysle spracovanej grafickej prílohy,
2.	doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť územného plánu hospodársko – sídelnej aglomerácie Košice.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu hospodársko – sídelnej aglomerácie Košice na Útvare hlavného architekta mesta Košice, na Miestnom úrade mestskej časti Košice – Krásna, na stavebnom úrade Mesta Košice, pracovisko č. 4 – so sídlom na Miestnom úrade mestskej časti Košice – Juh a na Krajskom stavebnom úrade Košice.

Hlasovanie č. 26: za 39, proti -, zdržal sa 1, nehlasovali 4.

p. Knapík, primátor mesta Košice -  Konštatoval, že uznesenie bolo prijaté.

-----     -----     -----

12. Zmeny a doplnky UPN HSA Košice, lokalita Gavlovičova

p. Knapík, primátor mesta Košice – Dal slovo predkladateľovi materiálu.

p. Drahovský, hlavný architekt mesta Košice – Jedná sa o zmenu územného plánu 
HSA Košice v lokalite Gavlovičova. Je to na rozhraní mestskej časti Juh a mestskej časti Barca. Tento územný plán HSA bol v tejto lokalite konkretizovaný a určený pre nízko podlažnú zástavbu vzhľadom na postupujúcu výstavbu občianskej vybavenosti. Túto lokalitu v územnom pláne HSA preklopili na občiansku vybavenosť s možnosťou doplnkovej funkcie 
19 % individuálnej bytovej výstavby, ktorá tam je v dvoch rodinných domoch. Celý proces sa začal kvôli tomu, lebo pozemky, ktoré boli pôvodne v majetku individuálnych vlastníkov, prešli do majetku majiteľa tejto občianskej vybavenosti a pokračuje výstavba občianskej vybavenosti. Na túto lokalitu je opätovne spracovávaná aj zmena územného plánu zóny Barca a tam sa budú konkretizovať presné regulatívy na danú lokalitu.

p. Knapík, primátor mesta Košice -  Nakoľko sa do rozpravy nikto neprihlásil, dal 
slovo návrhovej komisii. 

p. Jutka, poslanec MZ – Prečítal pôvodný plán na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje 
1. Zmeny a doplnky Územného plánu hospodársko-sídelnej aglomerácie Košice v lokalite Gavlovičova v zmysle predloženej dokumentácie,
2. Doplnok ku Všeobecne záväznému nariadeniu mesta Košice č. 39/1998, ktorým sa vyhlasuje záväzná časť Územného plánu hospodársko-sídelnej aglomerácie Košice. 
Berie na vedomie stanovisko nadriadeného orgánu územného plánovania. 
Žiada primátora mesta Košice zabezpečiť uloženie Zmien a doplnkov Územného plánu hospodársko-sídelnej aglomerácie Košice, lokalita Gavlovičova na Útvare hlavného architekta mesta Košice, na Miestnom úrade mestskej časti Košice - Juh, na stavebnom úrade Mesta Košice, pracovisko č. 4 – so sídlom na Miestnom úrade mestskej časti Košice – Juh a na Krajskom stavebnom úrade Košice.

Hlasovanie č. 27: za 39, proti -, zdržali sa 2, nehlasovali 3.

p. Knapík, primátor mesta Košice – Konštatoval, že uznesenie bolo prijaté.
Zároveň vyhlásil 15 minútovú prestávku

-----     -----     -----

13. Zmeny a doplnky ÚPN Z - Barca, lokalita Gavlovičová

Tento bod bol pri schvaľovaní programu stiahnutý z rokovania mestského zastupiteľstva.

-----     -----     -----

14.  Zabezpečenie úverových prostriedkov určených na financovanie projektov     
       podporovaných z fondov Európskej únie a štátneho rozpočtu SR

p. Knapík, primátor mesta Košice – Mesto potrebuje zabezpečiť úverové prostriedky, 
ktoré by mali byť určené na financovanie projektov, ktoré sú podporované z nenávratných prostriedkov Európskej únie a štátneho rozpočtu SR. Materiál je v písomnej podobe aj s dôvodovou správou . Nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje 
A.	Prijatie krátkodobého úveru vo výške 9.116.977,00 € na financovanie schválených investičných projektov mesta Košice do doby refundácie z finančných prostriedkov EÚ a štátneho rozpočtu. 
B.	Prijatie  dlhodobého  termínovaného  úveru  vo  výške  1.115.546,00 €  
 na spolufinancovanie schválených investičných projektov mestom Košice.

Hlasovanie č. 28: za 37, proti – zdržali sa 3, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

15. Poskytnutie návratnej finančnej výpomoci pre BPMK, s.r.o.

p. Knapík, primátor mesta Košice – Dôvod poskytnutia finančnej výpomoci je 
uvedený v dôvodovej správe, spôsob riešenia je tak isto zverejnený.

V rozprave vystúpili:

p. Halenár, poslanec MZ – Z tabuľky zistil, že v roku 2007 bol problém  80 tis. €, 
v roku 2008 17 tis. €, spolu je to 98 tis. €. Z toho vzniklo to prvé žlté číslo 500 tis. €. Potreboval by objasniť, že ako je možné, že v priebehu dvoch rokov istina 100 tis. € nadobudne tvar 500 tis. €. 
Dosť dobre nepochopil druhú žltú sumu 400 tis. €, že čo to má celé znamenať. To je jeho prvá otázka.
Druhá otázka znie: Nedočítal sa v dôvodovej správe, že čo urobí v budúcnosti BPMK pre zamedzenie tohto stavu. Aké opatrenia budú prijaté, alebo navrhované?

p. Kočiš, poslanec MZ – V podstate chcel sa spýtať to isté. Aká je záruka, že opäť 
nevznikne takýto dlh a zadĺženosť a či by nestálo za to časť tých bytov vydražiť a speňažiť a ponechať si iba tie byty, na ktorých nebudú vznikať dlhy. Nevidí totiž záruky vrátenia tých peňazí.

p. Knapík, primátor mesta Košice – Nakoľko sa už nikto nehlásil, uzavrel rozpravu 
a požiadal konateľa BPMK, aby sa pokúsil zodpovedať.

p. Hrabovský, konateľ BPMK – K číslam sa ako konateľ s.r.o. nemá čo vyjadrovať, 
pretože tie sú z činnosti príspevkovej organizácie BPMK, ktorého zriaďovateľom bolo mesto, preto je úlohou mesta a útvaru hlavného kontrolóra  preveriť to. Na úvod k tomu len toľko, že veľká suma bola použitá na úhradu príslušných platieb, na vyplatenie odstupného, kde išlo o dosť veľké sumy ku koncu roka. Veľká časť bola vyplatená určitému exekútorovi za výkony, ktoré ešte len bude vykonávať, ako záloha a bolo to tak šikovne urobené, že sa nedalo stiahnuť späť. Boli to aj nie veľmi výhodné zmluvy pre Bytový podnik, ktoré ho zaväzovali znášať tieto záväzky.
Čo sa týka budúcnosti. Cieľom Bytového podniku je zbaviť sa všetkých hybridov. Dôkazom je, že  snaha je celkom úspešná. V priebehu prvých piatich mesiacov BPMK, s.r.o. uvoľnil a následne odovzdal mestu 35 bytov, ktoré boli vyprázdnené a uvoľnené na základe súdneho rozhodnutia. Toto množstvo je také, aké príspevková organizácia dosiahla za niekoľko rokov.
Za toto množstvo bytov mesto vydražilo zhruba500 tis. € a práve tento návrh je o tom, aby sa tieto peniaze opäť vložili do obehu v úvodzovkách, aby tieto byty nevydražili iní, ale  oni opäť v pokračovaní tejto činnosti. Znamená to vymáhaním pohľadávok súdnou cestou. Žaloba by bola v prospech vlastníka, t.j. mesta a išlo by o vypratanie bez náhrady. Tento cieľ by mohli dosiahnuť vtedy, ak by mesto poskytlo BPMK, s.r.o. tento úver, ktorý by zamedzil dražobným spoločnostiam získať tieto byty. Z týchto bytov zhruba tretina sú platiči.  Aby sa zamedzilo inému použitiu prostriedkov, tak na to sú dve možnosti. Prvá – ak konateľ zabezpečí, aby platbu, ktorú mesto poskytne bytovému podniku a on následne neuhradí príslušné záväzky, tak má na rováši a mesto môže riešiť jeho pôsobenie. Druhý variant je, že môže vzniknúť taký stav, že mesto nebude prostredníctvom obchodnej spoločnosti uhrádzať príslušným správcovským spoločnostiam tieto platby, ale priamo s príslušnými správcami konkrétnych vchodov môže uzavrieť zmluvy na úhradu týchto nákladov a záväzkov, ktoré vznikajú.

p. Halenár, poslanec MZ – Faktická poznámka. Na toto sa nepýtali, ale na to, čo sa 
urobí, aby aj v budúcnosti nevznikol takýto problém. To bola spoločná otázka s poslancom p. Kočišom. Požiadal p. Hrabovského, aj keď v minulosti nebol vo vedení Bytového podniku,  aby im vysvetlil, že ako funguje ten mechanizmus, keď zo 100 tis. € sa v priebehu dvoch rokov stane 500 tis. €.

p. Hrabovský, konateľ BPMK, s.r.o. – To nie je za jeden rok, ale za celé obdobie, od 
kedy fungoval BPMK. Je tam kumulácia úrokov z omeškania a tie spôsobili nárast všetkých dlhov. O zamedzení vzniku takej situácie, tak o tom sa zmienil v predchádzajúcom vystúpení a sú to tie dve spomínané možnosti. A. možnosť – odvolať konateľa, B. možnosť mesto svoje platby bude uhrádzať priamo a nie cestou BPMK, s.r.o.

p. Knapík, primátor mesta Košice – Treba povedať, že BPMK a mesto v rozbehnutom 
procese uvoľňovania hybridných bytov, kde boli nejaké problémy, kde neboli jasné nájomné zmluvy, alebo nájomníci z rôznych iných dôvodov nevedeli vysporiadať svoje záväzky a potom požiadať o odkúpenie takého bytu, tak tento proces pokračuje a myslí si, že aj informácia, ktorú p. Hrabovský upresnil o tom svedčí. Byty sú ďalej ponúkané na dražbu a mesto aj takýmto spôsobom získava finančné prostriedky a vytvára fond, ktorý môže byť použitý na údržbu a starostlivosť o ostatný bytový a domový fond. Je to logické, lebo súčasný stav nie je efektívny ani pre vlastníka bytov, ani pre ich správcu. V tejto chvíli sa nedá povedať, kedy to skončí, to sa načasovať nedá, ale aby mesto neprichádzalo o ďalšie prostriedky z titulu uplatňovania žalôb a možných exekúcií či už voči mestu, alebo BPMK, tak toto je riešenie, ktoré pomôže vyriešiť akútny problém. Ešte krátke vysvetlenie p. Dlhým, čo sa týka zdrojov, ktoré budú na to použité. 

p. Dlhý, zástupca riaditeľa MMK – Na vysvetlenie žltého čísla. Rok 2007 a 2008 to je 
stav záväzkov ku koncu roka. To nie je, že za rok narástlo také príslušenstvo.  V predchádzajúcich riadkoch je to vysvetlené. Čo sa týka zdrojov financovania, či zdrojov pre poskytnutie pôžičky, tak je to z Fondu rozvoja bývania, kde sú akumulované prostriedky z predaja bytových a nebytových priestorov.

p. Knapík, primátor mesta Košice – Odovzdal slovo návrhovej komisii.

p. Jutka, poslanec MZ – Návrh na uznesenie.
Mestské zastupiteľstvo v Košiciach  podľa § 6 ods. 2 písm. b) a ac) Štatútu mesta Košice  schvaľuje poskytnutie prechodnej finančnej výpomoci s dobou splatnosti 10 rokov pre BPMK, s.r.o. vo výške 503 526,- €  na splatenie záväzkov voči správcom bytových domov so zdrojovým krytím z fondu rozvoja bývania mesta.

Hlasovanie č. 29: za 35, proti 2, zdržali sa 4.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

16. Spolufinancovanie projektu pre ZŠ Janigova 2 v Košiciach

p. Knapík, primátor mesta Košice – Ide o obnovu a rekonštrukciu Základnej školy na 
Janigovej 2 v Košiciach. Materiál je v písomnej podobe aj s dôvodovou správou. Nakoľko sa do rozpravy neprihlásil, odovzdal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje poskytnutie finančných prostriedkov vo výške 6 564,63 EUR na zabezpečenie zdrojov spolufinancovania projektu Základnej školy Janigova 2 v Košiciach z Operačného programu Vzdelávanie, opatrenie 1.1 Premena tradičnej školy na modernú (Kód výzvy: OPV-2008/1.1/03 SORO).
Hlasovanie č. 30: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

17. Predloženie 3 žiadostí o NFP v rámci projektov

p. Knapík, primátor mesta Košice – Jedná sa o projekty v rámci operačného programu 
životné prostredie s cieľom zmeny palivovej základe verejných budov v Košiciach. Materiál je tak isto v písomnej podobe z dôvodovou správou.

V rozprave vystúpili:

p. Badanič, poslanec MZ – Nie veľmi dobre pochopil, že či tieto tri projekty, ktoré sú 
tu uvedené, sa použijú pre jednu školu a jeden miestny úrad, alebo je to 3-krát jedna škola 3-krát, jedna materská škola a 3-krát miestny úrad.  Ak sa to takto schváli, kto bude vypracovávať tieto projekty? Kto vyberie dodávateľa na uskutočnenie týchto projektov a následne, kto to bude prevádzkovať?

p. Kočiš, poslanec MZ – Sú už vytypované konkrétne školy, úrady? Je už na to 
vypracovaný zoznam?

p. Vargovčák, námestník primátora mesta Košice – K vzneseným otázkam – 
v podstate cieľom tohto materiálu je zabezpečiť vykurovanie objektov alternatívnymi formami energie, ide väčšinou o objekty, ktoré nie sú napojené na centrálne vykurovanie teplom. Na tri projekty je to rozdelené z toho dôvodu, že v rámci každého projektu sa jedná o tri rôzne budovy a pri rozdelení na tri projekty je vyššia pravdepodobnosť, že aspoň jeden z nich bude úspešný. Ak by sa to dalo do jedného projektu, môže sa stať, že by nemusel byť úspešný. Čo sa týka realizácie ďalších krokov – manažment týchto záležitostí je v rukách oddelenia strategického rozvoja. 

p. Knapík, primátor mesta Košice – Ak by bolo treba, tak podrobnejšie sa to dá 
prebrať s p. Šalitrošom, ktorý poskytne podrobnejšie informácie. 
Uzavrel rozpravu a dal slovo návrhovej komisii.

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje predloženie 3 žiadostí o NFP v rámci projektov:
1.Názov projektu: Zmena palivovej základne zariadení občianskej vybavenosti v Košiciach
Výška celkových výdavkov na projekt: maximálne 2 000 000 €
Výška celkových oprávnených výdavkov na projekt: maximálne 2 000 000 €
Výška spolufinancovania projektu žiadateľom z celkových oprávnených výdavkov: minimálne 5%, t.j. 100 000 €
Spôsob financovania projektu: vlastné zdroje
2. Názov projektu: Inštalácia tepelných čerpadiel v kombinácii so zmenou palivovej základne zariadení občianskej vybavenosti v Košiciach
Výška celkových výdavkov na projekt: maximálne 2 000 000 €
Výška celkových oprávnených výdavkov na projekt: maximálne 2 000 000  €
Výška spolufinancovania projektu žiadateľom z celkových oprávnených výdavkov: minimálne 5%, t.j. 100 000 €
Spôsob financovania projektu: vlastné zdroje
3. Názov projektu: Zmena palivovej základne verejných budov v Košiciach
Výška celkových výdavkov na projekt: maximálne 2 000 000 €
Výška celkových oprávnených výdavkov na projekt: maximálne 2 000 000 € 
Výška spolufinancovania projektu žiadateľom z celkových oprávnených výdavkov: minimálne 5%, t.j. 100 000 €
Spôsob financovania projektu: vlastné zdroje

Hlasovanie č. 31: za 40, proti 1, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo prijaté.

-----     -----     -----

18. Príprava projektu „Zvýšenie pripravenosti pri živelných pohromách,
      kontaminácii územia a ohrození ŽP v prihraničných regiónoch“

p. Knapík, primátor mesta Košice – Je to v rámci spoločného operačného programu 
ENPI, do ktoré sú zaradené územia krajín: Maďarsko, Slovensko, Rumunsko a Ukrajina v rokoch 2007 až 2013. Materiál je v písomnej podobe, otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jutka, poslanec MZ – Prečítal návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje 
1.	predloženie žiadosti o poskytnutie nenávratného finančného príspevku v rámci Spoločného operačného programu ENPI Maďarsko – Slovensko – Rumunsko – Ukrajina 2007-2013, Priorita 2: Zlepšenie kvality životného prostredia, Opatrenie 2.2: Pripravenosť na núdzové situácie „Zvýšenie pripravenosti pri živelných pohromách, kontaminácii územia a ohrození ŽP v prihraničných regiónoch“, ktorý je v súlade s Programom hospodárskeho a sociálneho rozvoja, 
2.	zabezpečenie realizácie projektu po schválení projektového návrhu,
3.	spolufinancovanie projektu vo výške 5 % z celkových oprávnených výdavkov  
na projekt t.j. vo výške 25 000 €.

Hlasovanie č. 32: za 41. Proti 1, zdržal sa -.

p. Knapík, primátor mesta Košice – Konštatoval, že uznesenie bolo prijaté.
19. Komunitný plán sociálnych služieb mesta Košice pre roky 2009 – 2015 (KPSS)

p. Knapík, primátor mesta Košice – Jedná sa o pomerne komplexný programový 
materiál, Súvisí s potrebami skupín obyvateľov, pre ktorých sú tieto sociálne služby určené a mesto ich má zabezpečovať a tak isto vyplýva aj z legislatívnych úloh, ktoré obce majú zabezpečovať. Príslušná samospráva musí mať spracovaný takýto dokument, aby sa mesto mohlo uchádzať o poskytnutie nenávratných finančných prostriedkov. Materiál je v písomnej podobe s dôvodovou správou, s návrhmi, ktoré sa budú postupne realizovať.

V rozprave vystúpili:

p. Mutafov, poslanec MZ – Dal takýto námet. KSK v minulosti mal záujem predať 
areál športového gymnázia na Popradskej ulici. Myslí si, že tie pavilónové budovy bývalého športového gymnázia by mohli byť dobrým východiskom pre riešenie istých sociálnych výziev, ktoré má mesto splniť a mohli by sa opravovať, prepojiť chodbami, poprípade dať pre dva takéto objekty spoločný výťah do vyšších poschodí. Zaoberali sa kolegovia na magistráte aj touto otázkou? Možno by bolo dobré vstúpiť do nejakých vzájomných vzťahov a túto otázku vyriešiť pre tieto potreby. V minulosti sa hovorilo o budove bývalého veliteľstva na Skladnej ulici, no tieto pavilóny sa mu vidia ako lepšie riešenie a to aj z hľadiska porastu, prístupnosti.

p. Knapík, primátor mesta Košice – Poďakoval za inšpiráciu. Je to jedna z vecí, ktorou 
sa budú zapodievať. A ak by našli efektívny spôsob, tak či už samostatne mesto, alebo v spolupráci s KSK by to mohlo byť realizované.

p. Matoušek, poslanec MZ – Dotkol sa niektorých oblastí tohto komunitného 
plánovania a to v tom, že pri jeho študovaní zistil, ako bol tvorený, aké má ciele, akú má kompatibilitu. Len dobre spracovaný komunitný plán vedie k úspechu. Ocenil prácu všetkých, ktorí sa na tom zúčastnili, ale možno v celom tom kontexte materiálu nebolo jasne povedané, o čo ide. Pri konzultácii s odborníkmi s mestskej časti Košice – Juh dospeli k presvedčeniu, že sa jedná len o riešenie chudoby v meste Košice a nie komplexné komunitné plánovanie, ako je to tu predložené. Nech mu skúsi spracovateľ odpovedať, prečo nie je kompatibilita s PHSR jednotlivých mestských častí. Je to z dôvodu, že v samotnom materiáli je uvedenie: Ciele komunitného plánovania sociálnych služieb sú posilňovať súdržnosť všetkých obyvateľov mesta a obce. Znamená to, že v tomto smere mestská časť je samostatnou obcou a rozhoduje o najdôležitejších otázkach obce a teda má aj spracovaný plán hospodárskeho a sociálneho rozvoja. Preto aspoň v tomto mu chýba kompatibilita. Keby sa spracovatelia sústredili na to, čo je v mestských častiach, tak by úplne ináč vyzerali slabé a silné stránky jednotlivých mestských častí v prípade ohrozenia. Upozornil na túto skutočnosť aj preto, že je mu jasné, že treba tento plán prijať, aby sa mesto mohlo zúčastniť tých programov, ktoré sú vyhlásené, ale pri tých akčných plánoch aby sa nielen o tom uvažovalo, ale aby sa zohľadnili plány hospodárskeho a sociálneho rozvoja. Týchto mestských častí, ako samostatných obcí. Ďalej sa tu uvádza, že kto sa bude zúčastňovať procesu plánovania, no mal by to byť poskytovateľ sociálnych služieb. Pokiaľ to bude tak, ako je to v tomto dokumente, tak mestské časti poskytovateľmi sociálnych služieb nebudú.  To je jeho pohľad na tento materiál. Tak nech ho niekto presvedčí, že to nie je tak. 

p. Knapík, primátor mesta Košice – Toto je ešte len začiatok procesu. Tento materiál 
niečo navrhuje, ale detailnejší priemet sa  bude prerokovávať a schvaľovať v podobe akčného plánu a tam táto otázka spolupráce a kompatibilita s PHSR mestských častí by sa mohla premietnuť. Ale k tomu sa vyjadrí spracovateľ.

p. Dittrich, poslanec MZ – Sociálna komisia sa zaoberala týmto materiálom, dokonca 
sa zaoberala aj tým, čo teraz predniesol poslanec p. Matoušek v tom zmysle, že podľa zákona poskytovateľom sociálnej služby je obec. Obcou v danom prípade je mesto Košice. Súlad sa určite dosiahne, pretože sú  tu ďalšie dielčie kroky, aby sa služby na území mesta pre jeho obyvateľov vyvíjali pozitívne a kladne, k spokojnosti týchto obyvateľov. Sociálna komisia v danej otázke zaujala odporúčajúce stanovisko aj napriek tomu, že nebola kompletná, že nebola prítomná nadpolovičná väčšina členov. Kvôli tomu požiadal zaradiť do programu personálne otázky. Jedná sa o znefunkčňovanie činnosti komisie a toto je tiež jeden z problémov, s ktorými sa komisia zaoberala.  Sociálna komisia odporučila materiál prerokovať s tým, že do októbrového zastupiteľstva pôjde jeho pokračovanie, ktoré zohľadní finančné toky a dá dohromady celú realizačnú časť. 

p. Vargovčák, námestník primátora mesta Košice – Väčšina pripomienok, ktoré tu 
odzneli, budú zohľadnené, lebo toto je určitý rámec, ktorý bude konkretizovaný akčnými plánmi pre roky 2009 až 2015. 
Do pozornosti poslancom dal jednu závažnú záležitosť, ktorá vyplýva z analytickej časti dokumentu a z ktorej vyplýva, že ten tlak na sociálne služby v meste Košice bude stále vyšší a vyšší. V Košiciach je zhruba 17 %-tná odkázanosť na dávku v hmotnej núdzi, pričom celoslovenský priemer je 7 %. Košice sú na tom najhoršie zo všetkých krajských miest. Zhruba 4000 ľudí je odkázaných na dávky v hmotnej núdzi. Zhruba ďalších 40 tisíc sú poberatelia starobných dôchodkov a zhruba ďalších 8 tisíc sú poberatelia invalidných dôchodkov. Keď sa to zráta, tak vyjde celkom pekné číslo. Z toho vidieť, že tlak na sociálne služby bude stále väčší a väčší.

p. Jakubčiak, poslanec MZ – Spýtal sa, či bol tento materiál prediskutovaný 
s mestskými časťami. Je síce poslancom mestskej časti, ale informáciu o tom nemá. Nakoľko sa však neozvala pani starostka, hoci by sa mala ozvať už len preto, že v materiáli je uvedené, že bezbariérovosť sídliska je na nízkej úrovni. Spýtal sa, že kto si dovolil niečo také napísať. Mestská časť Nad jazerom v roku 1992 a 1993 bola prvou mestskou časťou, ktorá mala v pláne bezbariérové chodníky a aj ich realizovala. Do verejných budov a obchodných centier sa dostane aj vozičkár. Platí to pre Polikliniku, Miestny úrad. Dokonca sa robili úpravy aj okolo samotného jazera, kde menili dvere, aby sa vozičkári dostali do sociálnych zariadení. Toto môže napísať len človek neznalý veci, že v tejto mestskej časti je bezbariérovosť na nízkej úrovni, pritom tam už nie je čo debariérizovať.

p. Jenčová, poslankyňa MZ – Tiež našla v materiáli niekoľko nezrovnalostí. Zabudlo 
sa na osadu pri Teplárni, ktorá patrí pod mestskú časť Juh, ktorá tu vôbec nie je spomenutá. Poprosila spracovateľa o doplnenie. Spracovateľovi tiež ušlo, že na Golianovej ulici už nie sú osoby ohrozené sociálnym vylúčením, lebo sú tam zrekonštruované bytovky, kde sa začali sťahovať policajti a sú tam aj šoféri z Dopravného podniku. Prekvapilo ju tvrdenie, že je nedostatočná komunikácia s mestskou časťou Nad jazerom. Veď mestská časť vyvolala niekoľko stretnutí za účelom riešenia tejto komunitnej práce. Dokonca sú tu spomenutí aj poslanci mestskej časti, preto s takýmto záverom nesúhlasí. Nadviazala tiež na vystúpenie p. Jakubčiaka, čo sa týka bezbariérových chodníkov. V roku 2008 žiadali Správu komunikácií mesta Košice o vybudovanie bezbariérových vstupov. Bolo im odpovedané, že sa zrealizujú v roku 2009, nakoľko finančné prostriedky už boli rozdelené, no v tomto roku sa žiaden bezbariérový prechod nezrealizoval. 
Na jednej strane ocenil prácu spracovateľa. Skutočne je veľmi obsiahly, no po mnohých skúsenostiach je veľkou pesimistkou. Dovolila si tvrdiť, že tento materiál ostane pekne v šuflíku a nebude slúžiť k ničomu, lebo tu sa len rozpráva, pekne píše, píšu sa správy, tieto si schvaľujú. O všetkom všetci vedia a veci sa nehýbu dopredu. V tejto súvislosti poprosila ešte riaditeľa MMK, aby jej venoval pozornosť. S touto komunitnou prácou súvisí aj bývanie a uznesenie, že ÚHA má vytypovať lokalitu v každej mestskej časti. Osobne to pripomenula už zo 4-krát a hlavný architekt na niektorom stretnutí povedal, že o tejto úlohe nevie. Poprosila preto riaditeľa magistrátu, aby skontroloval plnenie tohto uznesenia o vytypovaní vhodných lokalít, pretože s komunitnou sférou úzko súvisí aj bývanie. Ide jej o to, aby sa veci konečne pohli, aby sa len nepísalo, nerozprávalo, že čo všetko sa má urobiť.

p. Jeník, poslanec MZ – Ocenil prácu spracovateľov materiálu. Materiál má 
vypovedaciu hodnotu, no bol veľmi dlho pripravovaný a bolo by potrebné ho aktualizovať, údaje nie sú presné a niektoré údaje sú nielen skresľujúce, ale aj zavádzajúce. Upriamil pozornosť na prílohu č. 2 na strane 27. V nadväznosti na predrečníkov upozornil, že v swotke o slabých stránkach sú nezrovnalosti. V zarážke – výskyt nelegálnej osady cca 200 ľudí škrtnúť, lebo je tam 73 ľudí z Golianovej, ktorý majú trvalý pobyt v mestskej časti Krásna a Tepláreň, ako bolo povedané, patrí  mestskej časti Juh. Z toho vyplývajú aj niektoré ďalšie veci, napríklad stravovanie seniorov. Je to absolútne zmätočné, lebo mestská časť zabezpečuje túto činnosť tromi spôsobmi  to vo Frucone, v ZŠ Jenisejská a cez opatrovateľskú službu a k tomu má finančné prostriedky z mesta v tom zmysle, že do dôchodku 250,-  € je to 0,83 €, do 309,- € je to 0,66  €  a mestská časť svojim uznesením schválila príspevok  0,17 € na každý obed. Tieto informácie sú v Jazerčane na vývesných tabuliach. K bezbariérovosti – v mestskej časti majú 173 prechodov pre vozičkárov. V súčasnosti je požiadavka na vybudovanie 10 prechodov na Rovníkovej ulici, ktoré by sa mali v tomto roku zrealizovať a ďalších 30 je pripravených. Aké sú kritériá na určenie čo je výborné, čo je nevyhovujúce. Bolo by dobre, keby spracovatelia trochu uvažovali a ubrali zo svojich hodnotení. A že chýbajú hygienické centrá? Mestská časť nepotrebuje hygienické centrá. Majú však dve kultúrne strediská, ktoré zabezpečujú túto činnosť. Sú tu aj iné veci, o ktorých by chcel hovoriť, ako nájomné, byty, Čechovova, dobre sa vie, ako stoja veci so štátnym príspevkom, že je tam 42 nájomných bytov a okrem toho 24 bytov na Baltickej, ktoré sa riešia iným spôsobom. Dal preto návrh na uznesenie, kde chce, aby boli tri zarážky vypustené a vykonaná oprava ohľadom výskytu nelegálnych osôb v mestskej časti na 73 ľudí, lebo z toho sa odvíjajú aj rôzne iné odporúčania.

p. Knapík, primátor mesta Košice -  Uzavrel rozpravu a dal slovo spracovateľom, aby 
odpovedali na otázky.

p. Dudová, vedúca oddelenia služieb obyvateľstvu – Odpovedala na položené otázky.
Poslancovi p. Mutafovovi – Nie, nezaoberali sa týmto návrhom, skôr uvažovali o vlastných objektoch. Ako podnet to berie. Je tam priestor aj na skúmanie ďalších objektov, pretože pre seniorov plánujú vytvoriť  mestečko tretieho veku, preto im tieto objekty bude treba.
K pripomienke p. Matouška – súlad s PHSR mestských častí. Opakovane na poradách hovorili s pracovníkmi mestských častí o príprave tohto dokumentu. Prosili pracovníkov, aby im dali podklady do komunitného plánu. Tie dostali z dvoch mestských častí. V tej súvislosti povedala aj to, že mestské časti si musia vypracovať vlastný komunitný plán a to z jednoduchého dôvodu, lebo mesto Košice im dáva možnosť žiadať prostriedky zo štrukturálnych fondov. Ak chcú skutočne žiadať aj na sociálnu oblasť investičné prostriedky, tak musia mať taký dokument spracovaný. Potom ten súlad skutočne bude. A v druhej časti, v akčnom pláne  budú zahrnuté mestské časti a dostupné cieľové skupiny, ktoré budú s nimi na tomto akčnom pláne robiť. Schvaľovanie tej druhej časti, t.j. akčného plánu sa dostane na zastupiteľstvo ešte raz.
Všetky pripomienky, ktoré tu odzneli, boli z mestskej časti Nad jazerom. Týkali sa predovšetkým analytickej časti. Sú akceptovateľné. Vysvetlila techniku, ako sa tieto swot analýzy robili. Ešte v minulom roku pracovníci oddelenia sociálnych vecí vyzvali pracovníkov mestských častí na vytvorenie pracovnej skupiny. To znamená, že swot analýzy sa v plnom rozsahu pripravovali na mestských častiach. V 1. kole sa definovali swot  analýzy ako také a v 2. kole sa pripomienkovali. Mesto nevstupovalo do prípravy swot analýz ničím. Tak ako došli z mestských častí, tak ich v tomto dokumente uverejnili. To ale neznamená, že tie korekcie, ktoré tu odzneli, že  sa v nich nemôžu urobiť. Pripomienky, ktoré ku swot analýzam odzneli svojim spôsobom nevplývajú na charakter dokumentu tak, ako je spracovaný.

p. Jeník, poslanec MZ – Faktická poznámka. Poďakoval p. Dudovej za vysvetlenie 
a súčasne povedal, že sa zúčastnil na tých rokovaniach, no veci z mestskej časti neboli akceptované, aj keď tvrdí, že v podstate mestská časť si to v konečnom dôsledku pripravila. Oceňuje však celý materiál a iste ho treba schváliť.

p. Knapík, primátor mesta Košice – Nakoľko už neboli pripomienky, dal slovo 
návrhovej komisii. 

p. Jeník, poslanec MZ – Návrhová komisia má jeden doplňujúci návrh na uznesenie 
v znení:
Mestské zastupiteľstvo v Košiciach podľa § 6 ods. 2 písm. c) Štatútu mesta Košice  schvaľuje vypustiť  zo strany č. 27 prílohy č. 2, kapitola 2.10 Identifikácia problémov v mestskej časti Košice – Nad Jazerom slabé stránky 
 1. zarážku – „stravovanie pre seniorov je v nepostačujúcom rozsahu a drahé, je tiež  nedostatok informácií medzi občanmi“,
		- 6.  zarážku – „chýbajú hygienické centrá“,
		- 12. zarážku – „chýba komunitné centrum“
- vykonať opravu v 4. zarážke – „výskyt nelegálnej osady v mestskej časti“ na 73 ľudí    

Hlasovanie č. 33: za 29, proti 1, zdržali sa 10.

p. Knapík, primátor mesta Košice – Konštatoval, že uznesenie bolo prijaté.

p. Jeník, poslanec MZ – Prečítal pôvodný návrh.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje Komunitný plán sociálnych služieb pre roky 2009 – 2015. Ukladá dopracovať Akčný plán na roky 2009 – 2011 na zabezpečenie implementácie  Komunitného plánu sociálnych služieb mesta Košice pre roky 2009 – 2015. Termín: do konca roka 2009, zodpovedný: riaditeľ MMK.

Hlasovanie č. 34: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

19/1 Informácia o príprave Investičnej konferencie Košice Invest 2009 – 
        Invest in East

p. Knapík, primátor mesta Košice – Je to krátka písomná informácia o pripravovanej 
konferencii, ktorú v spolupráci aj s Košickým samosprávnym krajom, chystajú na podporu proinvestičných aktivít v meste Košice. Hlavným cieľom je osloviť všetkých, ktorí by mohli byť potenciálnymi investormi v tomto prostredí, možno nie v samotnom mesta, ale na východe Slovenska tak, aby upozornili na možnosti a hľadali spôsob, ako osloviť, prilákať investorov do tohto prostredia. Verí, že takouto konkrétnou aktivitou sa vytvorí prvý krok k tomu, aby sa aj v budúcnosti viac aktívne tejto potrebnej tematike venovali, lebo v každom prostredí doliehajú dôsledky hospodárskej krízy a každá investícia, ktorá prichádza, je vysoko vážená a oceňovaná. Nakoľko sa do rozpravy nikto prihlásil, dal slovo návrhovej komisii. 

p. Badanič, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu o príprave Investičnej konferencie Košice Invest 2009 – Invest in East.

Hlasovanie č. 35: za 40, proti -, zdržal sa 1.

p. Knapík, primátor mesta Košice –Konštatoval, že uznesenie bolo prijaté.

––-     ––-     ––-

20. Zmena Pravidiel prenajímania majetku mesta Košice v zariadeniach 
      sociálnych služieb

p. Knapík, primátor mesta Košice –Materiál je v písomnej podobe s dôvodovou 
správou, no nakoľko sa do rozpravy nikto neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje zmenu „Pravidiel prenajímania majetku mesta Košice v zariadeniach sociálnych služieb“ v  § 5 ods. 1 písm. b) a písm. e) v oboch prípadoch za cenu 1,- € za 1 m2  na rok + prevádzkové náklady.

Hlasovanie č. 36: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

21. Interpelácie 

p. Knapík, primátor mesta Košice – Interpelácie je možné predložiť aj písomne 
a v súlade s obvyklým režimom do 30 dní či už na ústnu, alebo písomnú bude poslancovi odpovedané. 

p. Jozef Filipko, poverený poslanec MZ –  interpelácia na primátora mesta Košice
vo veci riešenia problematiky Klubu národnostných menšín a pamätnej izby Sándora Márayho. Interpeláciu odovzdal v písomnej podobe.

––-     ––-     ––-
22. Dopyty, informácie a vysvetlenia

p. Knapík, primátor mesta Košice – Poslanci v zmysle rokovacieho poriadku môžu požadovať informácie od primátora, námestníkov primátora, členov mestskej rady, predsedov komisií a hlavného kontrolóra, riaditeľa MMK, štatutárnych zástupcov právnických osôb, ktoré sú mestom založené alebo zriadené. Môžu klásť otázky k aktuálnym veciam, patriacim do ich pôsobnosti. Poslancovi sa na dopyt zodpovedá buď bezprostredne na rokovaní mestského zastupiteľstva, alebo ak to nie je možné, tak po zistení potrebných skutočností do 30 dní od rokovania zastupiteľstva.

p. Boritáš, poslanec MZ – V súlade s rokovacím poriadkom oznámil mestskému zastupiteľstvu a všetkým prítomným, že svoje dopyty, ktorých má viac,  predloží písomne.

p. Mutafov, poslanec MZ – Mal dopyt na primátora mesta a súčasne na riaditeľa 
DPMK s tým, že občania mu doniesli časopis, ktorý našli na sedadlách verejnej dopravy. Je to občasník s názvom „Košičan“, ktorý vydáva Spišská Nová Ves, a distribuuje sa v Spišskej Novej Vsi. Zhodou okolností tam bol okrem iného článok aj o jeho osobe, ale to nie je podstatné. Dúfa, že bola na to urobená nejaká zmluva, ale sú to bezplatné noviny. Chápe, že sa blížia voľby, ale je potrebné si stanoviť určité kritériá. Ak si niekto urobí objednávku výlepných plôch, napr. na plagáty, za to si platil. Ale toto boli bezplatné noviny na sedadle v električke. Mal otázku, či bola na vydanie týchto novín urobená zmluva. Žiada primátora, aby sa opýtal p. riaditeľa, za akých podmienok bol tento časopis distribuovaný, keďže na konci časopisu bola urobená reklama istých dobre fungujúcich kúpeľov v Hajdusoboslo. Pýta sa, či bola urobená zmluva a za akých podmienok. Ak sa takéto veci dojednajú, nebude dochádzať k takýmto otázkam.

p. Jenčová, poslankyňa MZ – V prvej časti mala dopyt na primátora vo veci kosenia 
mesta, keďže Správa mestskej zelene nemá dostatok peňazí na pokosenie, požiadala ho, aby zasiahol a aby bolo pri najbližšej úprave pridelených Správe mestskej zelene viac prostriedkov na kosbu, lebo Košice vyzerajú katastrofálne. Momentálne už majú pokosené, takže na chvíľu je to dobre.
Ďalej mala dopyt na riaditeľa MMK. Dňa 27.4.2009 bola podaná žiadosť o stavebné povolenie na parkovisko Irkutská. Pred troma týždňami bol zaslaný list, v ktorom mestská časť žiadala o dodržiavanie základnej stanovenej lehoty na vydávanie rozhodnutí. Ak už nie je ústretový a nevie reagovať promptne, tak minimálne by očakávala dodržiavanie lehoty, ktorú ukladá zákon. 
Druhá časť jej vystúpenia je informácia pre riaditeľa MMK: zákon 71 z roku 1967, samozrejme už novelizovaného, v § 49 hovorí o lehotách pre rozhodnutie. Požiadala ho, aby si tento § 49 prečítal. Zároveň § 50 hovorí o opatreniach proti nečinnosti. Čiže mestská časť má dve možnosti: alebo začať stavať to parkovisko načierno, alebo požiadať Krajský stavebný úrad ako odvolací orgán, keďže orgán, ktorému to prislúcha, nekonal.  To, že má parkoviská stavať mesto, je jedna vec, že ich nerobí, je druhá vec a že keď ich robí mestská časť, tak tento magistrát nedodržiava zákonom stanovené lehoty a vlastne ešte robí mestskej časti prieky, tak to už ani nevie, ako to má nazvať a čo to má znamenať, keď riaditeľ MMK 3 týždne nie je schopný odpovedať mestskej časti, minimálne telefónom a požiadať ju aby vydržala, lebo napr. pre nedostatok ľudí sa to nedá skôr vybaviť. Hocičo, ale ignorovať a tváriť sa, že všetko funguje – požiadala aj primátora mesta, aby zvážil, či skutočne vhodní ľudia riadia tento magistrát a či ten magistrát funguje predovšetkým podľa jeho predstáv a potom samozrejme aj predstáv poslancov a občanov. Naformuluje to vhodne ako dopyt a odovzdá, nakoľko rokovací poriadok hovorí o písomnom podaní.

p. Hlinka, poslanec MZ – Dopyt ku komunitnej práci a pokračovať v tejto 
problematike. 
Mal dopyt ohľadom lokality za Teplárňou, dostal informáciu, že počet osadníkov sa tam rozširuje a zároveň sa tam buduje spoločný drevený objekt väčšieho rozmeru. Mal by to byť nejaký drevený barak. Poprosil, keďže mu bola daná na interpeláciu odpoveď, že je táto osada pravidelne sledovaná, aby sa sociálny monitoring v tejto osade uskutočňoval pravidelnejšie, nie iba ojedinele. 
K sociálnej sfére – Nakoľko je v Košiciach množstvo ľudí bez domova v súvislosti s blížiacou sa zimou sa opýtal, ako sa mesto Košice pripravuje na dočasné ubytovanie veľkého počtu ľudí bez domova a či hodlá na tento účel využiť aj objekt na Alejovej ulici, ktorý sa používal v minulom roku na krátkodobú sociálnu pomoc pre týchto ľudí. S využívaním dreveného baraku na Alejovej ulici, ktorý tam ostal ako torzo po výstavbe VŠA, nemali veľmi dobré skúsenosti. Preto sa zaujíma, či, kde a za akých podmienok je toto riešenie pripravené. V minulosti sa hovorilo o Bernátovciach, že sú tam zabezpečené nejaké podmienky, chcel by vedieť, čo je v tejto veci nového a čo sa chystá. Požiadal o písomnú odpoveď a ostatní poslanci tiež v rámci najbližšieho zastupiteľstva.

p. Knapík, primátor mesta Košice – Témy sú náročné, riešenie nie je vôbec 
jednoduché, zdroje na to nie sú, aby sa to vyriešilo k spokojnosti.

p. Petrvalský, poslanec MZ – O probléme hovoril už z členom predstavenstva DPMK, 
ale využil prítomnosť aj riaditeľa DPMK. V mestskej časti Sídlisko Ťahanovce v letnom období väčšie zádrhele s dopravou neboli. Upozornil týchto pánov, že dňa 2. septembra pribudne na prepravu okolo 200 – 300 nových cestujúcich, myslí tým žiakov základných a stredných škôl a v každom roku bol problém s prechodom prázdninového režimu na normálny režim. Poprosil za občanov Sídliska Ťahanovce, aby si dali pozor na tento dátum a doprava fungovala bez problémov, aby ľudia neostávali na zastávkach a aby sa deti dostali ráno do škôl. 
Druhá vec – vystúpil ako predseda komisie školstva a poprosil aj mestských policajtov, aby v súvislosti s týmto dátumom dohliadli na bezpečnosť najmenších žiakov.

p. Grega, poslanec MZ – Mal podobný dopyt ako p. starosta Hlinka, či sa pripravuje 
niečo v najbližšej dobe v súvislosti s prípravami na zimu, čo sa bude robiť s bezdomovcami v zimnom období. Treba sa týmto problémom vážne zaoberať, či už na úrovni všetkých starostov, alebo vo vedení mesta,  lebo v MČ Staré mesto je to dosť vypuklé a nevyzerá to dobre, keď v centre mesta polihávajú títo  ľudia okolo malého Tesca, alebo na Hlavnej ulici a je problém s ich umiestnením. 
Druhá vec sa týka bezpečnosti, asi by bolo treba zvýšiť financie pre mestskú políciu, aby ich bolo v meste viac, vzhľadom na veľký počet sťažností občanov na večerný a nočný život mládeže. Zhlukujú sa na niektorých miestach, drogujú tam a prevádzajú iné pohoršujúce veci. Občania sú veľmi pobúrení. Mestská časť už niektoré kroky urobila, dali napríklad odstrániť staré pinpongové stoly, na ktorých sa to prevádzalo. No bude potrebná súčinnosť, bolo by potrebné sa ísť pozrieť na určité miesta aj za účasti vedenia mesta a médií, lebo ináč sa  s týmto problémom nepohne. 
Na miestnom zastupiteľstve, ktoré budú mať vo štvrtok, majú na programe zásadné pripomienky k novému systému parkovania, ktoré sa dotýka predovšetkým obyvateľov Starého mesta. Treba to začať prehodnocovať, lebo občania Starého mesta sa cítia byť diskriminovaní. 
Upozornil ešte na problematiku rušenia detských jaslí na Jesennej ulici v Starom meste, kde nosia deti rodičia prevážne zo Starého mesta. Mali už nejaké rokovania s vedúcou oddelenia, no  bolo by dobré odobriť aj zhora nejaký kompromis. 

p. Knapík, primátor mesta Košice – Poďakoval za aktuálne pripomienky. Prisľúbil 
účasť zástupcu mesta p. Filipka a prevádzkovateľa nového parkovacieho systému, teda zástupcu správy majetku na najbližšom rokovaní miestneho zastupiteľstva v Starom meste, aby sa vyjadril k otázke parkovania.
Uzavrel dopyty, informácie a vysvetlenia s tým, že ak niektoré bude možné zodpovedať ústne, tak sa k tomu pristúpi. Treba povedať, že nedá sa všetko zabezpečiť len chcením, niekedy s tým súvisí veľké množstvo práce s problémami, prekážkami, ktoré treba prekonať. Pri niektorých veciach treba trpezlivosť, lebo sa nedajú dostať ani do žiadanej polohy. Vyzerá to tak, že prešľapujú na mieste a veci sa tam nemenia. Takých je niekoľko, hlavne v sociálnej oblasti.

p. Boritáš, poslanec MZ –  Rokovací poriadok sa môže zmeniť, lebo takýto bod je 
zaradený. Aj keď je to v rokovacom poriadku, momentálne odpovedať na dopyty nie je vždy možné. A odpoveďou na dopyt môže byť aj oznámenie, že bude písomná.

p. Knapík, primátor mesta Košice – Meniť to netreba, lebo je to dostatočne jasné. Ak 
je vznesená otázka, na ktoré nie je možné hneď odpovedať, že sa to preverí a o veci bude podaná informácia. 

p. Jenčová, poslankyňa MZ – Faktická poznámka. Spýtala sa  riaditeľa MMK, či si 
môže v piatok prísť pre stavebné povolenie, nepožaduje v tom prípade písomnú odpoveď.

p. Kolárčik, riaditeľ MMK – Súhlasil.

p. Knapík, primátor mesta  Košice – Uzavrel bod dopyty, informácie a vysvetlenia.

––-     ––-     ––-

22/1 Personálne otázky v ZOO

p. Knapík, primátor mesta Košice – Predložil návrh na odvolanie riaditeľa ZOO 
Kavečany Ing. Štefana Kollára k 31.8.2009. Dôvodová správa síce nie je predložená, ale vzhľadom na  vývoj situácie považuje za  dôležité povedať, že došlo k niekoľkým manažérskym zlyhaniam, ktoré nakoniec vyústili do toho, že tie úlohy, ktoré má ZOO zabezpečovať, neboli zvládnuté. Je to subjekt, ktorý je verejnosťou vnímaný veľmi citlivo, je tam vysoká návštevnosť detí, ako aj mimo košických návštevníkov, preto je treba, aby starostlivosť a zabezpečenie fungovania ZOO bola na veľmi vysokej úrovni. Vklad riaditeľa za to obdobie, za ktoré tam pôsobil od roku 2006 si osobne veľmi váži, ale na druhej strane treba vnímať aj vysokú mieru zodpovednosti práve riaditeľa za skutočnosti, ktoré sa v tejto inštitúcii udiali. Tento návrh predložil po zrelej úvahe a navrhol riešenie v tom zmysle, že mesto vypíše výberové konanie na obsadenie tejto funkcie človekom, ktorý bude mať po každej stránke na to predpoklady, aby s lepším a vyšším manažérskym nasadením zvládol riadenie tejto inštitúcie.

V rozprave vystúpili:

p. Jakubčiak, poslanec MZ – Je pamätníkom riaditeľov Zoologických záhrad. 
Ing. Michalík robil dlhé roky, nerobil zle, ale bol odvolaný. Potom sa v tomto meste viedla nie veľmi čistá kampaň proti riaditeľovi Semanovi, ktorý bol podľa neho tiež dobrým riaditeľom. Tiež bol odvolaný. Tento riaditeľ sa odvoláva za neschopnosť?

p. Knapík, primátor mesta Košice – Povedal to v úvode, je to za nezvládnutie 
niektorých situácii, ktoré v ZOO nastali. Špeciálne ich nemenoval, no myslí si, že všetci, ktorí sledujú dianie v tejto inštitúcii, vedia, čo sa tam za posledné obdobie udialo. Nie všetko je subjektívna vina, v mnohých prípadoch to boli aj objektívne príčiny, ale vo veľkej miere to bolo spôsobené aj subjektívnym vplyvom. 

p. Halenár, poslanec MZ – Môže to byť cca rok, čo sa v mestskom zastupiteľstve  
schvaľoval tento riaditeľ ZOO. Spýtal sa, že čo si myslia o manažérskom zlyhaní toho, kto navrhoval tohto muža na tento post. Rád by od primátora mesta počul odpoveď. 

p. Betuš, poslanec MZ – Bol členom výberovej komisie na post riaditeľa ZOO. Bolo to 
dosť zaujímavé výberové konanie, pretože sa tam stretávali rôzne zámery, predstavy,  ako realizovať život a chod, rozširovanie chovov zvierat a z tohto výberového konania vyšiel jednoznačne p. Kollár. Nakoniec bol tento výber aj rešpektovaný a do dnešných dní si osobne myslí, že svoju prácu finančne i manažérsky zvláda. Pravdepodobne ide o tých nešťastných tučniakov a pštrosa. Na mieste odborníkov by sa vždy veľmi zamyslel, či tí tučniaci sú vhodní do tohto prostredia., do prostredia zoologickej záhrady a tohto podnebného pásma, pretože úhyn tučniaka vo výpustnom kanáli je chybou toho človeka, ktorý to mal na starosti, ale tie úmrtia ostatných tučniakov z dôvodu, že jeden zjedol nejakú žabu, že ľudia tam hádžu všelijaké zbytky potravy a že sa nesprávajú korektne, tu nevie, či je p. Kollár na vine. K pštrosovi – v západoeurópskych krajinách ušli všelijaké zvieratá. Tigre, levy, krokodíly a tí riaditelia zoologických záhrad sú na svojich miestach. Myslí si, že pán Kollár je odborníkom na svojom mieste a odporučil, aby mu bola daná šanca ukázať, že túto prácu vie manažovať, že je dobrý odborník a že určite zoologickú záhradu bude aj naďalej viesť dobre.

p. Boritáš, poslanec MZ – Nehanbí sa za to, že bol členom komisie, keď bol robený 
výber na terajšieho riaditeľa. Spĺňal všetky podmienky, dostal šancu, mal ju, bol upozorňovaný nie raz, nie dvakrát a napriek tomu zlyhal. Zlyhal ľudsky aj manažérsky a organizačne. Nehovorí, že nie je odborníkom, ale na túto funkciu sa jednoducho nehodí a nastal čas urobiť výmenu. Treba zvažovať. Všetko je ľudský faktor a každý je len človek. Dnes je taký, no kto sklame, nemôže vo funkcii ostať. Toto sa udialo a on podporuje návrh primátora mesta. Naozaj je nutné urobiť výmenu.

p. Ivanko, poslanec MZ – Možno by sa ani nebol ozval, ale zaráža ho skutočnosť, že 
bol upozorňovaný. Kto o tom vie? Úzka skupina ľudí, lebo on si nepamätá a chodí na každé zastupiteľstvo, aby bola nejaká kritická pripomienka k práci pána riaditeľa. A ak ide len o to, že došlo k úhynu, kto sleduje v televízii relácie o zoologických záhradách, v každej dochádza k takýmto situáciám. Absolútne nie je ochotný zahlasovať za jeho odvolanie, keď jediným dôvodom je ten úhyn. 

p. Gamcová, poslankyňa MZ – Tiež sa stotožnila s názorom poslanca p. Ivanka
a myslí si, že by bolo slušné dať slovo pánovi riaditeľovi, aby sa mohol vyjadriť k tomu, čo sa tu deje a ak ide iba o ten úhyn a to je hlavný dôvod, prečo má byť odvolaný,  tak sa spýtala, či vážení páni poslanci vedia o tom, že v minulom roku boli vyrúbané stromy, na ktorých hniezdil orol kráľovský. Je to rarita, ktorú si treba vážiť a nikdy sa nepýtali riaditeľa Mestských lesov, že prečo sa tak stalo. To, čo teraz povedala, je naozaj dôležité a má dokumenty, ktoré ešte použije a otázky, na ktoré bude žiadať odpoveď.

p. Knapík, primátor mesta Košice – Uzavrel rozpravu a dal slovo riaditeľovi ZOO.

p. Kollár, riaditeľ ZOO Kavečany – Informoval prítomných o skutočnostiach, ktoré sa 
stali a ktoré vlastne sú aj príčinou toho, prečo sa predkladá tento návrh. V ZOO začal pracovať, keď bol riaditeľom p. Mihálik. Určité veci sa od neho naučil a keďže je zoológ,  pracoval viac so zvieratami, ako s ľuďmi.
Na otázku p. Halenára nevedel zodpovedať, prečo sa mestské zastupiteľstvo rozhodlo pre neho. Bolo to asi preto, že išiel do tohto výberového konania, predložil svoju stratégiu a koncepciu rozvoja ZOO, ktorá sa ozaj zameriava na euroázijskú faunu i keď je pravdou, že bez opíc a antilop nie je zoologická záhrada.
To, že sa rozhodli pre tučniakov, stalo sa na základe výzvy U.S. Steelu a bolo to rýchle riešenie ich finančných možností, čo mohli zoologickej záhrade dať. S týmto nápadom prišiel Ing. Bača, hovorca U.S. Steelu a po určitej úvahe a konzultáciách  aj s inými zoologickými záhradami dospeli k tomu, že tento priestor by sa dal využiť pre chov tučniakov. Chov tučniakov je do určitého štádia náročný. Všeobecne každé mláďa je dosť náročné na odchov a v dospelosti, keď tieto vtáky prekonajú riziká chorôb, sú už otužilé. Žijú v takom istom pásme ako tu, ibaže na južnej pologuli, v Južnej Amerike. Vody je v ZOO dosť a nevidí dôvod, prečo by nemohli v tomto chove pokračovať. Aj v iných zoologických záhradách v tomto roku uhynulo niekoľko jedincov, no nechcel cudzie problémy rozpitvávať. 
Média sa jednoducho zamerali na túto kauzu, ktorá je v košickej ZOO, no to čo žije, môže aj uhynúť, môže ujsť, môžu to odcudziť.
Bolo by dobre pokračovať v tejto stratégii, ktorá aj bola schválená Magistrátom mesta. Poslanci ju tiež videli. Osobne si myslí, že nie sú v nej veľké nedostatky, Poďakoval p. Ivankovi a je toho názoru, že tí čo chodia do ZOO, vidia čo chcú vidieť. Iste, sú tam aj nedostatky, to berie, ale ľudia sú takí akí sú. A niektorí ľudia majú veľmi nízke IQ a čo sa deje tu, v západných ZOO nie je možné. Ničenie, devastácia vybavenia. Viac si vážia tieto priestory a nedovolia si to, čo tu. Niektorí návštevníci po vypití piva robia silákov. 
Tiež  poďakoval poslankyni p. Gamcovej a je mu ľúto toho, čo sa stalo. V tom čase, keď ušiel pštros, v ZOO nebol, riešil iné dôležité veci a aj keď nesie zodpovednosť za všetkých zamestnancov, nevie vždy zabezpečiť, aby to bolo tak, ako má byť.

p. Knapík, primátor mesta Košice – Povedané bolo všetko. Je to vždy rozhodovanie, 
ktoré nie je ľahké a opätovne povedal, že sa mu tento návrh nepredkladá ľahko, ale dôvody ktoré uviedol, tak na nich trvá. Čas trpezlivosti sa istým spôsobom naplnil, preto považuje za dôležité, aby sa táto vec vyriešila.
Odovzdal slovo návrhovej komisii. 

p. Jeník, poslanec MZ – Predniesol návrh na uznesenie. 
Mestské zastupiteľstvo v Košiciach podľa § 6 ods. 2 písm. u) Štatútu mesta Košice odvoláva Ing. Štefana Kollára z funkcie riaditeľa príspevkovej organizácie Zoologická záhrada Košice, Kavečany k dátumu 31.8.2009. Poveruje primátora mesta Košice na určenie zástupcu riaditeľa príspevkovej organizácie Zoologická záhrada Košice, Kavečany od 1.9.2009 do rozhodnutia o vymenovaní nového riaditeľa príspevkovej organizácie  Zoologická záhrada Košice, Kavečany. Žiada  primátora mesta Košice o vyhlásenie výberového konania na obsadenie funkcie riaditeľa príspevkovej organizácie Zoologická záhrada Košice, Kavečany. Termín: 30.9.2009. Zodpovedný primátor mesta Košice.

p. Jakubčiak, poslanec MZ – Faktická poznámka. Je toho názoru, že tu by malo byť 
niekoľko hlasovaní. Nemôže to byť v jedlom, lebo čo sa stane, ak nedôjde k jeho odvolaniu? Nemôže sa prijať úloha na vyhlásenie nového výberového konania. Malo by sa hlasovať osobitne o odvolaní a potom o ďalších otázkach.

p. Knapík, primátor mesta Košice – Ak uznesenie nebude prijaté, tak neprijme sa 
vlastne nič. Otázka bola vysvetlená, dal preto hlasovať o prečítanom uznesení.

Hlasovanie č. 37: za 12, proti é, zdržali sa 18.

p. Knapík, primátor mesta Košice – Konštatoval, že uznesenie nebolo prijaté.
Oslovil riaditeľa p. Kollára s tým, že ak aj výhrady voči nemu nezazneli, tak toto je vážna výhrada a nebol by rád, keby sa opakovala. Treba sa sústrediť na to, čo je povinnosťou riaditeľa takejto inštitúcie a zabezpečiť v plnej miere, so všetkými ľuďmi, ktorí tam tvoria pracovný kolektív to, čo má zoologická záhrada zabezpečovať. Nebol by rád, keby sa museli k tomu vracať, ale na druhej strane zodpovedný orgán, ktorý má k tomu čo povedať, zobral do úvahy, čo tu v diskusii odznelo, treba to brať ako posledné varovanie.

––-     ––-    --–-

22/2 Zmeny v Radách škôl

p. Knapík, primátor mesta Košice – Tento materiál zaradil do programu rokovania 
poslanec p. Petrvalský. Požiadal ho, aby uviedol dôvod zmien.

p. Petrvalský, poslanec MZ – V komisii školstva sa zaoberali situáciou, ktorá vznikla 
po strate mandátu p. Drábika, preto musí byť odvolaný z rád škôl, kde bol delegovaný a nahradený niekým iným. Predniesol rovno návrh na uznesenie. 
Mestské zastupiteľstvo v Košiciach podľa  § 6 ods. 2 písm. ac) Štatútu mesta Košice a § 25 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov odvoláva Jozefa Drábika z Rady školy pri Základnej škole Jenisejská 22, Košice a z Rady školy pri Materskej škole Dneperská 8, Košice. 
Deleguje  Danielu Jutkovú do Rady školy pri Základnej škole Jenisejská 22, Košice, Jána Jakubčiaka do Rady školy pri Materskej škole Dneperská 8, Košice.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii.

p. Jeník, poslanec MZ – Prečítal návrh na uznesenie.
Mestské zastupiteľstvo v Košiciach podľa  § 6 ods. 2 písm. ac) Štatútu mesta Košice a § 25 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov odvoláva Jozefa Drábika z Rady školy pri Základnej škole Jenisejská 22, Košice a z Rady školy pri Materskej škole Dneperská 8, Košice.
 Deleguje Danielu Jutkovú do Rady školy pri Základnej škole Jenisejská 22, Košice, Jána Jakubčiaka do Rady školy pri Materskej škole Dneperská 8, Košice.

Hlasovanie č. 38: za 39, proti -, zdržal sa -.

p. Knapík, primátor mesta Košice –Konštatoval, že uznesenie bolo prijaté.

––-     ––-     ––-

22/2 Návrh na zmenu Rokovacieho poriadku MZ v Košiciach

p. Knapík, primátor mesta Košice – Návrh predložil poslanec p. Petrvalský, dal mu 
preto slovo, aby uviedol materiál. 

p. Petrvalský, poslanec MZ – Určite si aj pri dnešnom rokovaní si každý všimol, že 
závery z rokovaní komisií sú také, že z 12 komisií 4 komisie neboli uznášania schopné len vďaka novému rokovaciemu poriadku. Nie je to v poriadku, lebo len napríklad jeho komisia školstva, športu a mládeže pokrýva 3 skupiny poslancov a neposlancov, ktoré riešia rozdielne problémy a nie vždy sa mu podarí tieto tri skupiny dostať na rokovanie, aby bola zabezpečená nadpolovičná väčšina, aby bolo zadosťučinené rokovaciemu poriadku § 64 bodu 5 hneď v prvej vete. Napríklad na ostatnom zasadnutí z 32 členov komisie bolo prítomných 12. Osobne si myslí, že 12 poslancov a neposlancov je taká sila, ktorá dokáže posúdiť správnosť, či nesprávnosť niektorých otázok a dokáže pripraviť taký návrh tomuto mestskému zastupiteľstvu, ktorý je kvalitný a nemusí tam byť 16 poslancov  prítomných. Aj keď niektorí môžu namietať, že v § 64 v bode 4 je veta: Komisia si môže bližšie upraviť svoju činnosť a vnútorné pomery vlastnými pravidlami. Ale treba dávať pozor na to, že tie vlastné pravidla nemôžu prekročiť vyššiu normu, ktorou je  rokovací poriadok mestského zastupiteľstva. Pokiaľ je v Rokovacom poriadku MZ veta, že musí byť prítomná nadpolovičná väčšina jej členov, už vo vnútri komisie si toto on nevie upraviť, lebo by to narážalo na vyššiu právnu normu. Práve preto predkladá tento svoj návrh na uznesenie v znení: 
Mestské zastupiteľstvo mesta Košice schvaľuje nasledovné zmeny Rokovacom poriadku MZ 
v § 4 ods. 5 sa vypúšťa veta „Komisia je spôsobilá rokovať, ak je prítomná nadpolovičná väčšina jej členov.“

p. Boritáš, poslanec MZ – Nedá mu, aby nezareagoval. S predkladateľom diskutovali 
na túto tému, no žiaľ, nedohodli sa. Je demokracia a väčšina rozhodne, ale osobne je proti takému návrhu z jednoduchého dôvodu, lebo akákoľvek skupina, akýkoľvek orgán, ktorý má o niečom rozhodovať, ak mu bude umožnené, že môže rozhodovať aj v menšine, resp. v akomkoľvek počte, ak keď komisia môže prijať len odporúčacie stanovisko, nie  je to dôstojné niečo také prijať, lebo by sa mohlo stať, že komisia má 25 členov, zídu sa traja a dvaja môžu rozhodovať. Ak sú také problémy s účasťou na rokovaniach komisie, treba skôr uvažovať so znižovaním počtu členov, ako to robí kolega Dittrich, ktorý pomaly na každom zastupiteľstve znižuje počet členov svojej komisie. Naozaj sú niektoré komisie početné a je problém s účasťou, ale navrhovaný spôsob sa mu nejaví ako dobrý.

p. Jenčová, poslankyňa MZ – Faktická poznámka. Pochopila p. Petrvalského tak, že 
podebatiť si môžu, ale nemôžu prijať uznesenie.  Toto aj pripomína pri svojich návrhoch, že to nie je uznesenie, lebo komisia nebola uznášania schopná, nebola prítomná nadpolovičná väčšina,  ale nejaký odporúčací charakter a záver z tohto rokovania je. Preto by aj v podstate jeho návrh podporila, že zísť sa môžu, len nemôžu prijímať uznesenia.

p. Petrvalský, poslanec MZ - Faktická poznámka. Reagoval na vystúpenie p. Boritáša. 
Áno, aj to je možné, ale dokedy sa bude znižovať stav v komisii? Pokiaľ nebudú traja a aj tak traja budú rozhodovať? Teraz je ich 32. Môže odtiaľ povyhadzovať ľudí, ktorí na komisiu nechodia, ale keď prestanú chodiť ďalší a ďalší, tak do vtedy bude znižovať ich počet, kým nebudú v komisii 6-7 a zase budú rozhodovať len traja. Preto si osobne myslí, že je jednoduchšie, aby si komisia upravila svoje vnútorné pomery tak, ako jej to vyhovuje a nebude obmedzovaná touto jednou vetou.  

p. Cengel, poslanec MZ – Faktická poznámka. Je zástancom kompromisu. Treba počet 
členov komisie znižovať, ale uviedol príklad, že finančná komisia nebude mať nadpolovičný počet, bude treba prejednať úpravu rozpočtu, alebo nový rozpočet a komisia nebude môcť o tom ani diskutovať, lebo podľa nového rokovacieho poriadku nemôže ani diskutovať. Komisia sa rozpustí a bude sa čakať, kým sa znovu nezíde. Môže sa stať, že v danom zastupiteľstve sa nebude môcť prerokovať rozpočet, lebo podľa nového rokovacieho poriadku musí byť návrh rozpočtu prerokovaný vo finančnej komisii a materiál bude musieť byť stiahnutý z rokovania.

p. Hlinka, poslanec MZ – Mala by sa použiť analógia na to, aby si uvedomili, že 
komisie nie sú iba nejaké poradné orgány zanedbateľného významu, nakoľko sú to orgány mestského zastupiteľstva, ktoré majú vymedzenú pôsobnosť a postavenie ako iniciatívne, kontrolné a poradné orgány. Treba si predstaviť, že napríklad mestské zastupiteľstvo by sa v úvode nezišlo v počte 26 poslancov, ale iba 24 – 23 a podobne, tak by nerokovalo. A tu je tá analógia. Ak sú v komisiách nanominovaní členovia, ktorí  nemajú záujem chodiť, tak asi iná cesta nie je, len to vyčistiť, lebo potom sa môže skutočne stať, že závery tých komisií budú prijímané iba nadpolovičnou väčšinou prítomných členov komisie, nie všetkých a tým pádom to bude dvoj, troj - hlasné rozhodovanie. Aký to bude mať význam, akú to bude mať záväznosť, aký to bude odborný názor, ktorý by tieto komisie prezentovali na rokovaniach mestského zastupiteľstva. Je správne a má to odzrkadľovať tú vážnosť, zodpovednosť a význam komisií, ktorú si niekedy zrejme ani neuvedomujú, že čo by vlastne tie komisie mali byť.

p. Petrvaský, poslanec MZ – Faktická poznámka. Reagoval na poslanca p. Hlinku. Tá 
analógia trochu kríva, pretože  z mestského zastupiteľstva nie je možné nikoho odvolať a po druhé, mestské zastupiteľstvo rozhoduje, nie je to poradný orgán. 

p. Halenár, poslanec MZ – Tak ako on sčítal tie paragrafy, týkajúce sa komisií, má 
veľmi silný pocit, že v podstate nahrádzajú akýsi vnútorný poriadok komisií. Komisie sa teraz nemusia zaoberať tým, aké pravidlá hry majú mať. Rokovací poriadok im vlastne určuje, ako by to malo bežať. Myslí si, že je to zlý postup a to preto, že v týchto pravidlách  hry nie je ani slovo o tom, čo sa deje s uzneseniami komisií, čo je ešte omnoho vážnejšie. Aj keď má komisia iba poradný hlas, tak prečo nie je braný vážne tu, v tomto zastupiteľstve. Myslí si, že to má jednoduchú príčinu. Je to z nedostatku autority jednotlivých členov komisií. Komisie sú tvorené na základe akéhosi, ani nevie, ako to nazvať, zoznamu členov, záujemcov, ktorý predloží nejaká politická koalícia alebo politická strana. On je členom dvoch komisií a musí povedať, že často tá kvalita debaty v komisiách je veľmi zlá. Nezodpovedá tomu, čo by tam malo zaznievať. Ľudia, ktorí majú autoritu aj v tomto meste, v oblastiach, ktorým sa venujú, len zavretím komisií ich odradili voči tomu, že keď náhodou ich zaujme nejaký bod, ktorý by sa mohol týkať ich profesie, aby tam vôbec mohli prísť a vypočuť si niečo. On osobne by skôr miesto zavretia komisie dal web kamery na každú komisiu, aby všetci Košičania mohli vidieť, čím, akými návrhmi a nápadmi sa tam ich susedia a poslanci, ktorých volili, zaoberajú. Toto je jeho príspevok k tomu, či má byť nadpolovičná väčšina. Áno, súhlasí, má byť nadpolovičná väčšina. Pokiaľ predseda nie je schopný členov dostatočne motivovať programom, resp. vybrať si takých členov, ktorí budú chodiť na rokovania komisie, potom je potrebné, aby odstúpil predseda.

p. Knapík, primátor mesta Košice – Je tu trochu názorový spor, no vždy sa dá 
k tomuto vrátiť. Bol prednesený relevantný návrh, ktorý to upravuje, preto v tejto chvíli ukončil diskusiu a dal slovo návrhovej komisii. 
p. Jeník, poslanec MZ – Prečítal návrh na uznesenie.
Mestské zastupiteľstvo v Košiciach schvaľuje nasledovné zmeny v Rokovacom poriadku MZ v Košiciach v § 64 ods. 5 sa vypúšťa veta „Komisia je spôsobilá rokovať, ak je prítomná nadpolovičná väčšina jej členov“.

Hlasovanie č. 39: za 14, proti 7, zdržali sa 18.

p. Knapík, primátor mesta Košice – Konštatoval, že uznesenie nebolo prijaté.

––-     ––-     ––-

22/4 Zmeny v Sociálnej a bytovej komisii MZ 

p. Knapík, primátor mesta Košice – Vyzval predkladateľa materiálu poslanca 
p. Dittricha, aby uviedol materiál.

p. Dittrich, poslanec MZ – Debata pri predchádzajúcom bode ho presvedčila, že 
myšlienkový potenciál zastupiteľského zboru je neskutočne úžasný. Dokáže rozanalyzovať veci až takmer „ad absurdum“. Treba si uvedomiť jedno – čo je to komisia. Je to časť mestského zastupiteľstva, má volených členov, poslancov, neposlancov a keďže boli zvolení, je ich normálnou povinnosťou chodiť na zasadnutia komisie. Tam to končí. A to, že sa neprijalo vypustenie odseku, že komisia je schopná rokovať, keď je prítomná nadpolovičná väčšina, tak tam by len vymenil slovo rokovať za uznášať sa na záveroch. To by bolo možno vhodnejšie. 
Keďže sociálna komisia mala na začiatku volebného obdobia 30 členov z toho 22 neposlancov a 8 poslancov, tých 22 neposlancov bolo vybratých z 50 záujemcov. Dnes sa dostáva do stavu, že sa podstatne znižuje záujem neposlancov o činnosť komisie, ale bohužiaľ aj záujem poslancov. Keďže komisia má mať pri rokovaní nadpolovičnú väčšinu, ide cestou znižovania počtu o tých, ktorí nechodia. Sú tam aj takí, ktorí ešte nechodia, ale to bude predmetom ďalšieho zastupiteľstva. Predniesol preto návrh na uznesenie v znení:
Mestské zastupiteľstvo  v Košiciach podľa § 15 ods. 2 zákona č. 369/1990 Zb. o obecnom zriadení v znení neskorších predpisov a podľa § 6 ods. 2 písm. ab) a § 11 ods. 2 Štatútu mesta Košice schvaľuje odvolanie členov Sociálnej a bytovej komisie MZ z dôvodu neospravedlnenej  neúčasti na rokovaní komisie 3 a viackrát za sebou týchto členov neposlancov: Ing. Eva Babušová, Agnesa Janitorová, František Piasecký, Katarína Seidlová, Eva Sekáčová, Monika Šarišská. Schvaľuje odvolanie členov poslancov sociálnej komisie z dôvodu neospravedlnenej neúčasti  na rokovaní komisie viackrát za sebou: Ing. Eva Hulmečíková a Tibor Horváth.
Žiada predsedov príslušných poslaneckých klubov predložiť návrhy za odvolaných členov poslancov.  Neposlancov nie.

p. Knapík, primátor mesta Košice – Nakoľko sa do rozpravy nikto neprihlásil, 
odovzdal slovo návrhovej komisii. 

p. Badanič, poslanec MZ – Predniesol návrh na uznesenie. 
Mestské zastupiteľstvo  v Košiciach podľa § 15 ods. 2 zákona č. 369/1990 Zb. o obecnom zriadení v znení neskorších predpisov a podľa § 6 ods. 2 písm. ab) a § 11 ods. 2 Štatútu mesta Košice schvaľuje odvolanie členov Sociálnej a bytovej komisie MZ z dôvodu neospravedlnenej  neúčasti na rokovaní komisie 3 a viackrát za sebou týchto členov neposlancov: Ing. Eva Babušová, Agnesa Janitorová, František Piasecký, Katarína Seidlová, Eva Sekáčová, Monika Šarišská. Schvaľuje odvolanie členov poslancov sociálnej komisie z dôvodu neospravedlnenej neúčasti  na rokovaní komisie viackrát za sebou: Ing. Eva Hulmečíková a Tibor Horváth.
Žiada predsedov príslušných poslaneckých klubov predložiť návrhy za odvolaných členov poslancov.  

Hlasovanie č. 40: za 28, proti -, zdržali sa 11. 

p. Knapík, primátor mesta Košice – Konštatoval, že uznesenie bolo prijaté.
	Zároveň vyhlásil obedňajšiu prestávku.

––-     ––-     ––-
23. Zrušenie uznesení MZ v Košiciach č. 859 zo dňa 25.8.2005, 
       č. 517 zo dňa 26. – 27.6.2008 a č. 590 zo dňa 11.9.2008

p. Knapík, primátor mesta Košice – Tieto uznesenia sa týkajú predaja majetku mesta 
Košice. Nakoľko sa do rozpravy nikto neprihlásil, dal slovo návrhovej komisii. 

p. Badanič, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice zrušuje uznesenie MZ v Košiciach č. 859 zo dňa 25.8.2005 (odpredaj hnuteľného majetku mesta - električiek formou OVS), č. 517 zo dňa 26. – 27.6.2008 (zámena pozemkov v k.ú. Južné mesto medzi Mestom Košice a HARLEQUIN QUALITY, s.r.o.) a č. 590 zo dňa 11.9.2008 (prevod vlastníctva voľného nebytového priestoru pre Tomáša Zlesu na ul. Garbiarska 11).

Hlasovanie č. 41: za 30, proti -, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

––     ––-     ––-
24. Zverenie pozemkov vo vlastníctve mesta Košice do správy MČ Košice 
       - Nad jazerom

p. Knapík, primátor mesta Košice – Tieto uznesenia sa týkajú predaja majetku mesta 
Košice. Nakoľko sa do rozpravy nikto neprihlásil, dal slovo návrhovej komisii. 
p. Badanič, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice   schvaľuje zverenie pozemkov vo vlastníctve mesta Košice do správy  MČ Košice – Nad jazerom:
názov nehnuteľností	: pozemky, k.ú.: Jazero, LV č: 11650, parcely číslo: 4073/114, 4429/23 a 4434/64, výmera: 588 m², 625 m²  a 261 m², druh pozemku: zastavané plochy, účel zverenia: majetkovoprávne vysporiadanie pozemkov pod  parkoviskami, deň zverenia: dňom účinnosti zmluvy o zverení majetku mesta do správy.

Hlasovanie č.. 42: za 32, proti -, zdržal sa 1.

p, Knapík, primátor mesta Košice – Konštatoval, že uznesenie bolo prijaté.

––-     ––-     ––-

25. Odňatie nehnuteľností zo správy Mestskej časti Košice – Staré mesto a jeho    
      následné zverenie do správy Správe mestskej zelene v Košiciach

p. Knapík, primátor mesta Košice – Tieto uznesenia sa týkajú predaja majetku mesta 
Košice. Nakoľko sa do rozpravy nikto neprihlásil, dal slovo návrhovej komisii. 

p. Badanič, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa s § 29 ods. 1 písm. l) Štatútu mesta Košice schvaľuje odňatie 
1. nehnuteľností zo správy Mestskej časti Košice – Staré mesto: 
názov nehnuteľností	: pozemky v prílohe č. 1, k. ú.: Stredné mesto, Huštáky, účel odňatia: zverenie majetku do správy jednotlivým správcom podľa účelu ich využitia, deň odňatia: deň účinnosti dohody o odňatí majetku mesta zo správy.
2.  Zverenie nehnuteľností do správy Správe mestskej zelene v Košiciach:
názov nehnuteľností	: pozemky, verejná zeleň – park a stavby v prílohe č. 2, k.ú.: Stredné mesto, Huštáky, účel zverenia: správa a údržba pozemkov a verejnej zelene, deň zverenia: deň účinnosti zmluvy o zverení nehnuteľného  majetku mesta do správy.

Hlasovanie č. 43: za 37, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     –––     ––-
26. Bezodplatný prevod dokončených investícií od firmy Lidl Slovenská 
       republika, v.o.s. do vlastníctva mesta Košice

p. Knapík, primátor mesta Košice – Ospravedlnil sa z účasti na  ďalšom rokovaní 
mestského zastupiteľstva a jeho vedením  poveril námestníka primátora mesta Košice p. Vargovčáka.
p. Vargovčák, námestník primátora mesta Košice – Ide o prístupovú komunikáciu, 
zaraďovací pruh a parkovisko o firmy Lidl  Slovenská republika v.o.s. do vlastníctva mesta Košice . Nakoľko sa do rozpravy nikto neprihlásil, dal slovo návrhovej komisii. 

p. Jutka, poslanec MZ –  Návrh na uznesenie je v písomnej forme, preto v zmysle 
rokovacieho poriadku odporučil, aby  sa o ňom hlasovalo. 
(Písomný návrh podľa materiálu: Mestské zastupiteľstvo v Košiciach podľa § 6 ods. 1 a  § 29 ods. 1 písm. d)  Štatútu mesta Košice schvaľuje  bezodplatný prevod dokončených investícií – prístupovej komunikácie, zaraďovacieho pruhu a parkoviska realizovaných na pozemkoch vo vlastníctve mesta Košice – častí parciel č. 2599/1, 2599/43, 2599/44, 3913 a 2599/45 v k. ú. Terasa od firmy Lidl Slovenská republika, v.o.s. v hodnote 136 513,32 € do vlastníctva mesta Košice.)

Hlasovanie č.44 : za 37, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
prijaté.

––-     –––     ––-

27. Bezodplatný prevod dokončených investícií od City Park Clubu, a.s.
      do vlastníctva mesta Košice

p. Vargovčák, námestník primátora mesta Košice – Ide o časť chodníka od City Park 
Clubu, a.s., do vlastníctva mesta Košice. Nakoľko sa do rozpravy nikto neprihlásil, dal slovo návrhovej komisii. 

p. Jutka, poslanec MZ – Návrh na uznesenie je v písomnej podobe, je možné o ňom 
hlasovať. :
(Písomný návrh na uznesenie: Mestské zastupiteľstvo v Košiciach podľa § 6 ods. 1  a  § 29 ods. 1 písm. d)  Štatútu mesta Košice schvaľuje bezodplatný prevod dokončených investícií – časti chodníka na Rumanovej ulici realizovaného na pozemku vo vlastníctve mesta Košice – časti parcely č. 2474/1 v k. ú. Stredné mesto od City Park Clubu, a.s. v hodnote 2 058,02 € do vlastníctva mesta Košice.)

Hlasovanie č. 45 : za 35, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     –––     ––-

28. Odpredaj pozemku v k. ú. Terasa pre Ing. Vladimíra Rusňáka  
      a manželov Ing. Tomáša Siroveca a Ing. Gabrielu Sirovecovú 

p. Vargovčák, námestník primátora mesta Košice –  Materiál je v písomnej podobe, no 
nakoľko sa do rozpravy nikto neprihlásil, dal slovo návrhovej komisii.

p. Jutka, poslanec, MZ – Odporučil hlasovať v zmysle predloženého návrhu.
(Písomne predložený návrh na uznesenie: Mestské zastupiteľstvo v Košiciach
podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje predaj nehnuteľnosti – pozemku  parc. č. 4699/333 s výmerou 130 m2 v k. ú. Terasa vo vlastníctve  mesta  Košice do podielového spoluvlastníctva Ing. Vladimíra Rusňáka  v podiele 1/2 k celku a manželov Ing. Tomáša Siroveca a Ing. Gabriely Sirovecovej v podiele 1/2 k celku za cenu  67,- €/m².)

Hlasovanie č. 46 : za 37, proti l, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
schválené..

––-     –––     ––-
29. Odpredaj pozemku v k. ú. Košické Hámre pre MVDr. Petra Košutha
      a Janu Košuthovú

p. Vargovčák, námestník primátora mesta Košice –  Materiál je v písomnej podobe, no 
nakoľko sa do rozpravy nikto neprihlásil, dal slovo návrhovej komisii.

p. Jutka, poslanec MZ – Odporučil hlasovať v zmysle písomne predloženého návrhu.
(Písomne predložený návrh na uznesenie: Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje predaj  nehnuteľnosti – časti pozemku  parc. č. 169/1 s výmerou 295 m2 v k. ú. Košické Hámre vo vlastníctve  mesta  Košice pre MVDr. Petra Košutha  a  Janu Košuthovú do bezpodielového  spoluvlastníctva  za  cenu  2065,-  €. )

Hlasovanie č. 47 : za 35, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-
30. Odpredaj pozemkov v k. ú. Južné mesto pre Jolanu Köverovú a Pavla Kövera 

p. Vargovčák, námestník primátora mesta Košice – Ide o predaj pozemku  v podiele ½ 
z celku pre každého kupujúceho.

V rozprave vystúpil:

p. Boritáš, poslanec MZ – Vo vyjadreniach má Správa mestskej zelene podmienku
a podľa rokovacieho poriadku podmienka nie je súčasťou schvaľovania, predniesol preto pozmeňujúci návrh, že v návrhu na uznesenie bude zapracovaná aj podmienka. Znenie pozmeňujúceho návrhu:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj  časti  pozemkov  parc. č.  427/3  a  parc. č. 427/9  s  celkovou výmerou  321 m2 (novovytvorená parc.č. 427/39) v k.ú. Južné mesto vo vlastníctve mesta Košice  pre Jolanu Köverovlú a Pavla                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                      Kövera, každý v podiele ½ k celku za kúpnu cenu 120,-  €/m2  s  podmienkou  rešpektovania  hraníc  novovytvorenej parc. č. 427/39, dodržania vzdialenosti 48,3 m od existujúceho skleníka  LUR 445 a znášania nákladov súvisiacich s preložením oplotenia na novú hranicu parcely kupujúcimi.
 .
p. Vargovčák, námestník primátora mesta Košice – Nakoľko sa do rozpravy nikto 
neprihlásil, uzavrel ju a dal slovo návrhovej komisii. 

p. Jutka, poslanec MZ- Prečítal pozmeňujúci návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj  časti  pozemkov  parc. č.  427/3  a  parc. č. 427/9  s  celkovou výmerou  321 m2 (novovytvorená parc.č. 427/39) v k.ú. Južné mesto vo vlastníctve mesta Košice  pre Jolanu Köverovú a Pavla                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                      Kövera, každý v podiele ½ k celku za kúpnu cenu 120,-  €/m2  s  podmienkou  rešpektovania  hraníc  novovytvorenej parc. č. 427/39, dodržania vzdialenosti 48,3 m od existujúceho skleníka  LUR 445 a znášania nákladov súvisiacich s preložením oplotenia na novú hranicu parcely kupujúcimi.
 .
Hlasovanie č.48 : za 39, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
	schválené aj s pripomienkou poslanca p. Boritáša.

––-     –––     ––-

31. Odpredaj pozemku v k. ú. Košická Nová Ves pre Soňu Zamiškovú 
      a  Andreu Milovú

p. Vargovčák, námestník primátora mesta Košice – Odpredaj pozemku je v ½ z celku
pre každú kupujúcu. Nakoľko a do rozpravy nikto neprihlásil, dal slovo návrhovej komisii.  

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemku parc. č. 1200/30 s výmerou 18 m2 v k. ú. Košická Nová Ves vo vlastníctve mesta  pre Soňu Zamiškovú a Andreu Milovú, každej v podiele ½ k celku za kúpnu cenu 
54,-  €/m2.

Hlasovanie č. 49: za 40 , proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.
––-     –––     ––-

31/1 Odpredaj pozemku  v k.ú. Košická Nová Ves  vo vlastníctve mesta Košice 
         pre MČ Košice – Košická Nová Ves

p. Vargovčák, námestník primátora mesta Košice – Predkladateľom materiálu je 
starosta mestskej časti Košická Nová Ves a zároveň poslanec MZ. Požiadal ho, aby uviedol materiál. 

p. Petrenka, poslanec MZ –V podstate ide o predaj majetku mesta Košice pre mestskú 
časť Košická Nová Ves. Materiály boli schválené v majetkovej komisii v júni. Ide o pozemok, ktorý bude súčasťou výstavby sociálno-prevádzkovej časti pre Miestny úrad MČ Košická Nová Ves.

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii. 

p. Jutka, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj  nehnuteľnosti – časti pozemku  parc. č. 957/4 (novovytvorenej parc. č. 957/5) s výmerou 70 m2 v k. ú. Košická Nová Ves vo vlastníctve  mesta  Košice  pre MČ Košice – Košická Nová Ves  za cenu 658,55 € s predkupným právom v prospech mesta Košice za tú istú cenu.

Hlasovanie č. 50: za 40, proti -, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

32. Odpredaj pozemku na výstavbu garáže na Jenisejskej ulici formou 
      dobrovoľnej dražby, resp. OVS

p. Vargovčák, námestník primátora mesta Košice – Materiál je v písomnej podobe, 
	otvoril k nemu rozpravu.

V rozprave vystúpil:

p. Jakubčiak, poslanec MZ -  Spýtal sa, či sa k tomuto odpredaju vyjadroval aj ÚHA. 
lebo v minulosti sa k takýmto garážam Útvar hlavného architekta vyjadroval záporne.

p. Vargovčák, námestník primátora mesta Košice – Je to tretia veta v materiáli. 
	Nakoľko sa už nikto do rozpravy neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti časti pozemku parc. č. 4419/1 (novovytvorená parc. č. 4419/7) s výmerou 20 m2 v k. ú. Jazero vo vlastníctve  mesta  Košice na výstavbu garáže  formou dobrovoľnej dražby, resp. OVS za kúpnu cenu minimálne 1 620,-  €.

Hlasovanie č.51: za 40, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

33. Odpredaj pozemku v k. ú. Stredné mesto pre Annu Tökésku  

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. 

V rozprave vystúpil:

p. Müller, poslanec MZ – Aký je ročný prenájom za túto plochu v súčasnej dobe?

p. Šebeňová, vedúca referátu predaja majetku MMK -  Správca pozemku Bytový 
podnik mesta Košice nemá uzatvorený žiadny zmluvný vzťah. Je to uvedené v dôvodovej správe v prvom odstavci.

p. Vargovčák, námestník primátora mesta Košice –Nakoľko sa do rozpravy už nikto 
neprihlásil, uzavrel ju a dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti –  pozemku  parc. č. 833/4 s  výmerou  235 m²  v  k. ú.  Stredné mesto vo vlastníctve mesta Košice pre Annu Tökésku  za cenu 200,-  €/m².  

Hlasovanie č. 52: za 32, proti 2, zdržali sa 7.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-
34. Odpredaj pozemku v k. ú. Severné mesto do podielového spoluvlastníctva
      pre Annu Lubyovú, Ing. Jána Lubyho a Ing. Ľudovíta Lubyho

p. Vargovčák, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje predaj nehnuteľnosti pozemku parc. č. 5865/3 s výmerou 266 m2 v k. ú. Severné mesto vo vlastníctve  mesta  Košice do podielového spoluvlastníctva pre Annu Lubyovú, Ing. Jána Lubyho a Ing. Ľudovíta Lubyho každý v podiele 1/3 k celku za cenu 80,-  €/m2.

Hlasovanie č. 53: za 37, proti 2, zdržali sa 2.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     –––     ––-
35. Odpredaj pozemku v k. ú. Nižný Klátov pre Máriu Juhászovú 

p. Vargovčák, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Jeník, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti – pozemku časti parc. č. 2675/1 (novovytvorená parc. č. 2675/11 a diel č. 2 parc. č. 438/6) s celkovou  výmerou  162 m²  v  k. ú. Nižný Klátov vo vlastníctve mesta Košice pre Máriu Juhászovú  za cenu 35,-  €/m².  

Hlasovanie č. 54: za 40, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     ––-     ––-
36. Odpredaj pozemkov v k. ú. Niž. Klátov pre prof. MUDr. Imricha Ivanča, CSc. 

p. Vargovčák, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Badanič, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľností - pozemkov parc. KN-C č. 638 s výmerou 449 m², KN-C č. 639 s výmerou 36 m² a časť parc. KN-E č. 3137/1 (novovytvorená parc. č. 1771/2) s výmerou 374 m² v k. ú. Nižný Klátov pre prof. MUDr. Imricha Ivanča, CSc. za cenu 10,-  €/m².

Hlasovanie č.55: za 37, proti 1, zdržal sa 4.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

37. Odpredaj pozemku v k. ú. Terasa na Karlovarskej ulici formou verejnej
      dražby resp. obchodnej verejnej súťaže

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. 

V rozprave vystúpili:

p. Mutafov, poslanec MZ – Možno by nebolo zlé ešte raz prehodnotiť vypísanie
verejnej súťaže. Jedná sa o pozemok na konci Karlovarskej cesty, je tam množstvo navezenej hliny, možno tak 10-15 rokov starej, tesne vedľa pozemku je rigol medzi cestou na KVP a územím, ktoré ide ku Karlovarskej ceste. Dom by bolo možné postaviť iba na pilotoch, no ten kupujúci by to mal vedieť a cena je takých 85 či 89 tis. eur. Teoreticky sa tam dá niečo postaviť, ak by vedľajší vlastníci pozemkov  ten dom posunuli viac k svojim pozemkom. Takto by bolo možné vyhnúť sa nejakým sporom. Nie je proti predaju, ale treba byť opatrný. Možno by bolo vhodné spýtať sa aj geológov, či v tomto smere nehrozí nejaký spor. 

p. Vargovčák, námestník primátora mesta Košice – Požiadal zaznamenať túto 
pripomienku a preveriť stav.

p. Kočiš, poslanec MZ – Cena podľa znaleckého posudku je 100  €/m2, odporúčaná 
cena majetkovou komisiou je 130  €/m2, takže je to jasné..

p. Vargovčák, námestník primátora mesta Košice – Nakoľko sa do rozpravy nikto 
	neprihlásil, dal slovo návrhovej komisii. 

p. Badanič, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti –  pozemku  parc. č. 6981/2 s  výmerou  687 m²  v  k. ú. Terasa  vo vlastníctve mesta Košice formou verejnej dražby resp. obchodnej verejnej súťaže za kúpnu cenu minimálne  89 310,-  €.  

Hlasovanie č.56 : za 40, proti -, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
	schválené.
Zároveň oznámil prítomným, že po ukončení mestského zastupiteľstva prebehne krátka prezentácia digitálneho zastupiteľstva. 

––-     –––     ––-

38. Odpredaj pozemku v k. ú. Terasa pre Slovak Telekom, a.s.

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti – pozemku  parc. č. 4697/221 s výmerou 17 m2 v k. ú. Terasa vo vlastníctve  mesta  Košice pre Slovak Telekom, a.s. za cenu 80,-  €/m².

Hlasovanie č.57: za 41, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

39. Odpredaj pozemku v k. ú. Terasa pre Zdena Kuzmiaka a Nicolu Kuzmiakovú

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b)  a  § 29 ods. 1 písm. b) Štatútu mesta Košice schvaľuje predaj nehnuteľnosti – pozemku  parc. č. 4718/107 s výmerou 23 m2 v k. ú. Terasa vo vlastníctve mesta Košice pre Zdena Kuzmiaka a Nicolu Kuzmiakovú do bezpodielového spoluvlastníctva  za  cenu 80,-  €/m².

Hlasovanie č.58 : za 41, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

40. Odpredaj pozemku v k. ú. Terasa pre Ing. Tomáša Šimka

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti - časti pozemku parc. č. 4680/985 (novovytvorená parc. č. 7054) s výmerou 66 m2 v k. ú. Terasa vo vlastníctve  mesta  Košice pre Ing. Tomáša Šimka za cenu  36,51  €/m2.

Hlasovanie č. 59: za 39, proti 2, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

41. Odpredaj pozemkov v k.ú. Košické Hámre pre Ing. Jozefa Andaházyho
      a Miladu Andaházyovú 

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľností  –  pozemkov  parc. č. 229 a  časti parc. č. 320 (novovytvorená parcela č. 320/2) s  celkovou výmerou  499 m²  v  k. ú.  Košické Hámre vo vlastníctve mesta Košice pre Ing. Jozefa Andaházyho a Miladu Andaházyovú do bezpodielového spoluvlastníctva za cenu 3 579,-  €. 

Hlasovanie č. 60: za 41, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

42. Odpredaj pozemkov v k. ú. Terasa pre Datacom, s.r.o.

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jutka, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľností – pozemkov časti parciel KN-E č. 6558/1, 6558/2, 6559/1, 6559/2, 6559/3, 6559/4 a  6560/1 (novovytvorená parcela KN-C č. 4775/67) s celkovou  výmerou 1 779 m² v  k.ú. Terasa vo vlastníctve mesta Košice pre Datacom, s.r.o. za cenu 113,- €/m² s podmienkou zriadenia bezodplatného vecného bremena práva prechodu a prejazdu v prospech Technickej univerzity v Košiciach. 

Hlasovanie č. 61: za 40, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

43. Odpredaj nebytového priestoru pre MILKCENTRUM, s.r.o.  na ul.
      Sokolovská č. 21

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 150/10000 prislúchajúceho k NP č. 1 na ul. Sokolovská č. 21 pre nájomcu nebytového priestoru MILKCENTRUM, s.r.o. za cenu 17 200,-  €.

Hlasovanie č. 62: za 39, proti -, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

44. Odpredaj nebytového priestoru pre Pavla Grossmana a Františka Klemu –      
      Zlatníctvo Diamant na ul. Hlavná č. 25

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 275/10000 prislúchajúceho k NP č. 4 na ul. Hlavná č. 25 pre nájomcu nebytového priestoru Pavla Grossmana a Františka Klemu – Zlatníctvo Diamant za cenu 71 790,-  €.

Hlasovanie č. 63: za 31, proti 2, zdržal sa 8.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

45. Odpredaj nebytového priestoru pre PhDr. Evu Reichelovú, CSc. na ul. 
      Mlynská č. 1

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 277/10000 prislúchajúceho k NP č. 4 na ul. Mlynská č. 1 pre nájomcu nebytového priestoru PhDr. Evu Reichelovú, CSc. za cenu 33 000,-  €.

Hlasovanie č. 64 : za 36, proti 3, zdržal sa 3.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

46. Odpredaj nebytového priestoru pre nájomcu FARINA, s.r.o. na ul. Kováčska 
       č. 1

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii.

p. Jeník, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 3403/10000 prislúchajúceho k NP č. l na ul. Kováčska 1 pre nájomcu nebytového priestoru FARINA, s.r.o. za cenu 337 620,-  €.

Hlasovanie č. 63: za 36, proti 1, zdržal sa 5.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     –––     ––-

47. Rôzne

p. Vargovčák, námestník primátora mesta Košice – Nakoľko sa nikto do rozpravy
	neprihlásil, uzavrel tento bod.

––-     ––-     ––-

	Program mestského zastupiteľstva sa vyčerpal.	Rokovanie mestskej rady je plánované na 10.9.2009 a 8.10.2009. Na ďalšom rokovaní mestského zastupiteľstva sa zídu 25.10.2009. 
Námestník primátora mesta Košice MUDr. Marek Vargovčák, poďakoval prítomným za účasť a vyhlásil XXVIII. rokovanie Mestského zastupiteľstva v Košiciach za ukončené. 

         Ing. Marek Kolárčik						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená dňa  10.9.2009
Zapisovateľka: Mária Lapšanská

Overovatelia zápisnice:

František Balún  ............................................................. Podpísal dňa: .....................

PhDr. Katarína Čižmáriková ......................................... Podpísala dňa: ....................

Obsah:

1	Úvod, k programu rokovania
3	Informácia  o plnení úloh vyplývajúcich z uznesení MZ od XXV. rokovania MZ a prehľad o odpredaji nehnuteľného a hnuteľného majetku mesta
5	Informácia o činnosti  primátora mesta Košice
5	Správa náčelníka Mestskej polície Košice o činnosti MsP Košice
od 01. 01. 2009  do 30. 06. 2009
8	Správa o odpovediach na interpelácie a dopyty poslancov mestského zastupiteľstva
14	Informácia o čiastkových dosiahnutých výsledkoch v zabezpečovaných oblastiach za obdobie od 10. februára 2009 do 31. júla 2009
19	Informácia o aktuálnom stave zámeru využitia Malinovského kasární na Moyzesovej ulici v Košiciach
22	Monitorovacia správa programového rozpočtu mesta Košice k 30.6.2009
24	VZN mesta Košice o určení názvu ulíc „Janitorova“, „Zichyho“, „Berzeviczyho“, „Titánová“
25	Informácia o stave plnenia uznesenia MZ č. 626/2008
29	Zmeny a doplnky ÚPN HSA Košice, lokalita VŠA
33	Zmeny a doplnky ÚPN HSA Košice, lokalita Ľudvikov Dvor
35	Zmeny a doplnky UPN HSA Košice, lokalita Krásna - Golianova
35	Zmeny a doplnky UPN HSA Košice, lokalita Gavlovičova 
36	Zmeny a doplnky ÓPN Z – Barca, lokalita Gavlovičová
36	Zabezpečenie úverových prostriedkov určených na financovanie projektov podporovaných z fondov Európskej únie a štátneho rozpočtu SR
37	Poskytnutie návratnej finančnej výpomoci pre BPMK, s.r.o.
39	Spolufinancovanie projektu pre ZŠ Janigova 2 v Košiciach
40	Predloženie 3 žiadostí o NFP v rámci projektov 
41	Príprava projektu „Zvýšenie pripravenosti pri živelných pohromách, kontaminácii územia a ohrození ŽP v prihraničných regiónoch“ 
42	Komunitný plán sociálnych služieb mesta Košice pre roky 2009 – 2015
46	Informácia o príprave Investičnej konferencie Košice Invest 2009 – Invest in East 
47	Zmena Pravidiel prenajímania majetku mesta Košice v zariadeniach sociálnych služieb 
47	Interpelácie
48	Dopyty, informácie, vysvetlenia
51	Personálne otázky v ZOO
54	Zmeny v Radách škôl 
55	Návrh na zmenu Rokovacieho poriadku MZ v Košiciach
58	Zmeny v Sociálnej a bytovej komisii MZ
59	Zrušenie uznesení MZ v Košiciach č. 859 zo dňa 25.8.2005, č. 517
zo dňa 26. – 27.6.2008 a č. 590 zo dňa 11.9.2008
59	Zverenie pozemkov vo vlastníctve mesta Košice do správy  MČ Košice - Nad jazerom
60	Odňatie nehnuteľností zo správy Mestskej časti Košice – Staré mesto a jeho následné zverenie do správy Správe mestskej zelene v Košiciach
60	Bezodplatný prevod dokončených investícií od firmy Lidl Slovenská republika, v.o.s. do vlastníctva mesta Košice
61	Bezodplatný prevod dokončených investícií od City Park Clubu, a.s. do vlastníctva mesta Košice
62	Odpredaj pozemku v k. ú. Terasa pre Ing. Vladimíra Rusňáka a manželov Ing. Tomáša Siroveca a Ing. Gabrielu Sirovecovú
62	Odpredaj pozemku v k. ú. Košické Hámre pre MVDr. Petra Košutha a Janu Košuthovú
62	Odpredaj pozemkov v k. ú. Južné mesto pre Jolanu Köverovú a Pavla Kövera
63	Odpredaj pozemku v k. ú. Košická Nová Ves pre Soňu Zamiškovú  a  Andreu Milovú
64	Odpredaj pozemku  v k.ú. Košická Nová Ves  vo vlastníctve mesta Košice pre MČ Košice – Košická Nová Ves
64	Odpredaj pozemku na výstavbu garáže na Jenisejskej ulici formou  dobrovoľnej dražby, resp. OVS
65	Odpredaj pozemku v k. ú. Stredné mesto pre Annu Tökésku
66	Odpredaj pozemku v k. ú. Severné mesto do podielového spoluvlastníctva pre Annu Lubyovú, Ing. Jána Lubyho a Ing. Ľudovíta Lubyho 
66	Odpredaj pozemku v k. ú. Nižný Klátov pre Máriu Juhászovú
66	Odpredaj pozemkov v k. ú. Nižný Klátov pre prof. MUDr. Imricha Ivanča, CSc.
67	Odpredaj pozemku v k. ú. Terasa na Karlovarskej ulici formou verejnej dražby resp. obchodnej verejnej súťaže
68	Odpredaj pozemku v k. ú. Terasa pre Slovak Telekom, a.s.
68	Odpredaj pozemku v k. ú. Terasa pre Zdena Kuzmiaka a Nicolu Kuzmiakovú
69	Odpredaj pozemku v k. ú. Terasa pre Ing. Tomáša Šimka
69	Odpredaj pozemkov v k.ú. Košické Hámre pre Ing. Jozefa Andaházyho a Miladu Andaházyovú
70	Odpredaj pozemkov v k. ú. Terasa pre Datacom, s.r.o.
70	Odpredaj nebytového priestoru pre MILKCENTRUM, s.r.o. 
na ul. Sokolovská č. 21
71	Odpredaj nebytového priestoru pre Pavla Grossmana a Františka 
Klemu – Zlatníctvo Diamant na ul. Hlavná č. 25
71	Odpredaj nebytového priestoru pre PhDr. Evu Reichelovú, CSc. na
ul. Mlynská č. 1
72	Odpredaj nebytového priestoru pre nájomcu FARINA, s.r.o. na 
ul. Kováčska č. 1
72	Rôzne
73	Záver